ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΟΣ


ΘΕΜΑΤΙΚΟΣ ΚΥΚΛΟΣ:  

ΚΟΙΝΩΝΙΚΗ ΠΟΛΙΤΙΚΗ

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Κύριοι συνάδελφοι, καλησπέρα. Καταρχήν, να ζητήσουμε συγνώμη για την κατά μία ώρα καθυστερημένη έναρξη της θεματικής ενότητας, αλλά όπως πιθανότατα θα έχετε αντιληφθεί, έγινε εξαιτίας της παράτασης κατά μιας σχεδόν ώρας της διαδικασίας της ολομέλειας του Συνεδρίου. 


Θέλουμε να σας ευχαριστήσουμε όλους όσους ανταποκριθήκατε και παίρνετε μέρος και συμμετέχετε σε αυτή τη διαδικασία.


Εγώ για να κερδίσουμε χρόνο, δεν θα παρουσιάσω όλη την εισήγηση, η οποία είναι πολυσέλιδη. Την έχετε στα χέρια σας. Θέλω να πω μόνο σε λίγα λεπτά μέσα, κάποια βασικά στοιχεία και βασικά ζητήματα, έτσι ώστε να δοθεί ο χρόνος σε όλους εσάς να πάρετε τον λόγο, να κάνετε τοποθετήσεις, να κάνετε παρεμβάσεις, να προτείνετε πράγματα, για να τα αξιολογήσουμε και να δούμε αν μπορούμε να τα συμπεριλάβουμε στα πορίσματα της θεματικής ενότητας και να τα προωθήσουμε για να συμπεριληφθούν στο τελικό ψήφισμα αύριο. 


Η Τοπική Αυτοδιοίκηση εδώ και χρόνια, θυμάμαι χαρακτηριστικά τον Νοέμβριο του 1995 στο Συνέδριο της Ρόδου, όπου είχα την τύχη και την τιμή να είμαι εισηγητής στην αντίστοιχη θεματική ενότητα, είχε πάρει απόφαση και η οποία υλοποιήθηκε βήμα προς βήμα, για τις κοινωνικοπρονοιακές δομές, οι οποίες θα έπρεπε να μεταφερθούν στην Τοπική Αυτοδιοίκηση.


Αυτή η διαδικασία πήρε σάρκα και οστά με δύο βασικούς νόμους. Κατά βάση με τον 2880 και αμέσως μετά με τον 3106. Εκατοντάδες λοιπόν, οι οποίες ήταν στην αρμοδιότητα του κεντρικού κράτους και κατά βάση στο Υπουργείο Υγείας και Πρόνοιας και όχι μόνο, μεταφέρθηκαν είτε στην προσχολική αγωγή, είτε σε άλλους τομείς, στην Τοπική Αυτοδιοίκηση. 


Αμέσως μετά με το Β΄ Κοινοτικό Πλαίσιο Στήριξης, αλλά και με το Γ΄ Κοινοτικό Πλαίσιο Στήριξης, δημιουργήθηκαν χιλιάδες δομές και στην προσχολική αγωγή και στην τρίτη ηλικία και στον τομέα των συμπολιτών μας με αναπηρία, αλλά και σε άλλους τομείς ευαίσθητους, κοινωνικά αποκλεισμένους ή ατόμων που απειλούνταν με κοινωνικό αποκλεισμό. 


Επίσης, με πρωτοβουλία της Τοπικής Αυτοδιοίκησης, σε συνεργασία με τον τότε Υφυπουργό Υγείας και Πρόνοιας, τον κύριο Μανόλη Σκουλάκη και την τότε Πρόεδρο του ΟΚΑΝΑ, την Μένη την Μαλιώρη, ιδρύσαμε μερικές δεκάδες στην αρχή και φτάσαμε αισίως στα 71 σήμερα, Κέντρα Πρόληψης από της εξαρτησιογόνες ουσίες, από τα ναρκωτικά. 


Αυτές λοιπόν όλες οι δομές δίνουν τη δυνατότητα στη χώρα μας να μπει επιτέλους στη λεωφόρο των κοινωνικοπρονοιακών δομών στον τομέα της Αυτοδιοίκησης. 


Είναι γνωστό σε εσάς που οι περισσότεροι είστε είτε στελέχη της Τοπικής Αυτοδιοίκησης, είτε στελέχη αυτών των δομών, ότι σχεδόν σε όλες τις χώρες της Ευρωπαϊκής Ένωσης, οι κοινωνικοπρονοιακές δομές είναι αποκλειστική αρμοδιότητα των τοπικών ή περιφερειακών Αρχών. 


Στη χώρα μας, δυστυχώς με μια καθυστέρηση 30-40 ετών, άνοιξε αυτή η λεωφόρος από το 1996-97 και μετά. Σήμερα αριθμούν περίπου τις 1.850 δομές, στους παραπάνω τομείς στους οποίους αναφέρθηκα και αυτές οι δομές έχουν δώσει τη δυνατότητα σε εκατοντάδες χιλιάδες συμπολίτες μας, καταρχήν σε μερικές χιλιάδες εργαζομένων, καλών επιστημονικών στελεχών, αλλά περισσότερο σε εκατοντάδες χιλιάδες συμπολίτες μας σε όλη την χώρα, να απολαμβάνουν υπηρεσίες υψηλού επιπέδου και ποιότητας, για να μπορούν να είναι αναπόσπαστοι είτε στον εργασιακό τομέα, είτε στον κοινωνικό, είτε στον οικογενειακό. 


Δυστυχώς, αντιμετωπίσαμε και αντιμετωπίζουμε πολύ μεγάλα και σοβαρά προβλήματα και στον τομέα των δομών της προσχολικής αγωγής και στον τομέα  των δομών της τρίτης ηλικίας και στον τομέα των Κέντρων Πρόληψης, αλλά και στον τομέα των δομών για τους συμπολίτες μας που είναι ανάπηροι. 


Έχετε ζήσει όλη τη διάρκεια του προηγούμενου 8μήνου, τις παλινωδίες, τα προβλήματα, τα λάθη και τις καθυστερήσεις. Υπάρχουν αναλυτικά καταγεγραμμένα όλα τα στοιχεία και οι διαμαρτυρίες μας και οι καταγγελίες μας μέσα στην εισήγηση. Αυτήν την στιγμή στην οποία συζητάμε, δεν έχουν λυθεί αυτά για τα οποία έχουμε αγωνιστεί όλο αυτό το χρονικό διάστημα και τα προηγούμενα χρόνια. 

Υπάρχουν ομόφωνες αποφάσεις, για να μην υπάρχει καμία παρεξήγηση, για όλα αυτά τα ζητήματα είναι ομόφωνες οι αποφάσεις και της Επιτροπής που έχω την τιμή να προεδρεύω, της Επιτροπής Κοινωνικής Πολιτικής, Απασχόλησης και Αλληλεγγύης και ταυτόχρονα υπάρχουν ομόφωνες αποφάσεις του Διοικητικού Συμβουλίου της ΚΕΔΚΕ και στο επίπεδο των καταγγελιών και των διαμαρτυριών μας για τις ολιγωρίες, τα λάθη, της παραλείψεις και τα καθυστερήσεις, αλλά και στο επίπεδο των θετικών προτάσεων γιατί εμείς ως Τοπική Αυτοδιοίκηση δεν περιοριζόμαστε μόνο να κάνουμε διάγνωση και να καταγγέλλουμε το πρόβλημα, αλλά κάναμε πολύ σοβαρή δουλειά, δουλειά πολλών μηνών, χιλιάδων εργατοωρών καθ’ όλη τη διάρκεια του προηγούμενου χρόνου και του πιο προηγούμενου και έχουμε θετικές προτάσεις, οι οποίες δυστυχώς δεν έγιναν αποδεκτές από τους αρμόδιους φορείς της Πολιτείας, είτε των Υπουργείων, είτε των Οργανισμών, για αυτό κιόλας συνεχίζουμε να αντιμετωπίζουμε αυτά τα προβλήματα. 


Εγώ δεν θα αναφέρω περισσότερα. Νομίζω ότι με αυτά τα λίγα ως εισήγηση και ως παρατηρήσεις και έχοντας στα χέρια σας την πολυσέλιδη εισήγηση, η οποία επαναλαμβάνω ότι είναι ομόφωνη η απόφαση της Επιτροπής Κοινωνικής Πολιτικής και ομόφωνα εγκεκριμένη από το Διοικητικό Συμβούλιο της ΚΕΔΚΕ, μπορούμε να συνεχίσουμε, να πάρει τον λόγο ο κύριος Βιρβιδάκης, που είναι μέλος του Διοικητικού Συμβουλίου και της Εκτελεστικής και εκπρόσωπός μας στο Διοικητικό Συμβούλιο του Οργανισμού Καταπολέμησης Ναρκωτικών και αμέσως μετά, εφόσον έχουν αρχίσει να έρχονται και οι επόμενοι εισηγητές, να πάρουν τον λόγο για να συμπληρώσουμε τον τομέα των εισηγήσεων και να δώσουμε αμέσως μετά τον λόγο σε εσάς. 


Επειδή βλέπω στα χέρια σας το έντυπο της ΚΕΔΚΕ με την εισήγηση, καλό είναι να πάρετε το φωτοτυπημένο κείμενο, διότι επειδή δεν προλάβαιναν να ξανά τυπωθεί το κείμενο της εισήγησης, υπάρχουν μικρές βέβαια, αλλά ουσιαστικές συμπληρώσεις και διαφοροποιήσεις. 


Κύριε Βιρβιδάκη, έχετε τον λόγο.

Κ. ΒΙΡΒΙΔΑΚΗΣ: Ευχαριστώ κύριε Πρόεδρε. Καλησπέρα και από εμένα. 


Σήμερα η ημέρα ήταν λίγο παράξενη για εμένα διότι για όσους δεν το ξέρετε, αν και έχει κυκλοφορήσει πολύ, το Δημαρχείο  Χανίων κατελήφθη από κάποιους και έπρεπε να τακτοποιήσω το θέμα της κατάληψης, ενώ παράλληλα ήμουν και Προεδρείο στην Επιτροπή Νησιωτικής Πολιτικής. Ευτυχώς, όπως ενημερώθηκα πριν από λίγο, οι καταληψίες έφυγαν. 


Έχω να κάνω βέβαια με θέμα της Επιτροπής. Εγώ έχω δώσει όλα τα στοιχεία στον κύριο Μίχο. Η κατάληψη έγινε για συμπαράσταση στους μετανάστες που έκαναν απεργία πείνας. Είναι ένα θέμα το οποίο θα το εισηγηθεί ο κύριος Μίχος. 


Τώρα βέβαια, τι δουλειά έχει το Δημαρχείο Χανίων, είναι άλλο θέμα. 


Να διευκρινίσω και εγώ πως βρίσκομαι στην Επιτροπή Κοινωνικής Πολιτικής, όταν δεν είμαι ούτε μέλος της Επιτροπής, ούτε μέλος του Προεδρείου. Είμαι Αντιπρόεδρος στην Επιτροπή Νησιωτικής Πολιτικής. 


Το είπε από την μια πλευρά ο Πρόεδρος. Εκπροσωπώ την ΚΕΔΚΕ στο Διοικητικό Συμβούλιο του ΟΚΑΝΑ, από το 2000, αντικαθιστώντας τους εκάστοτε Προέδρους, τον κύριο Κουκουλόπουλο αρχικά και τον κύριο Κακλαμάνη στη συνέχεια. Είμαι ο αναπληρωτής τους. 


Όταν μου προτάθηκε να κάνω αυτήν την εισήγηση, δέχθηκα πρώτον διότι είμαι μέλος του Διοικητικού Συμβουλίου του ΟΚΑΝΑ και δεύτερον, ότι θεωρώ πως έχω  υποχρέωση να πω για μία ακόμα φορά την πραγματική εικόνα σε σχέση με τα οικονομικά των Κέντρων Πρόληψης, που είναι το κυρίαρχο πρόβλημα, διότι αν θέλετε, από τη μη σωστή οικονομική κατάσταση των Κέντρων Πρόληψης, συντηρούνται και τα άλλα προβλήματα και που βεβαίως θα πρέπει να λυθεί και το θέμα των εργασιακών σχέσεων, να πάψει αυτή η κατάσταση η οποία και απαράδεκτη είναι και άδικη είναι, αλλά παράλληλα δημιουργεί και σημαντικές ανισότητες εργασιακές.


Θέλω λοιπόν να τονίσω για τα οικονομικά, δεν θα καθυστερήσω πολύ, αλλά θα πω μερικά πράγματα, ότι τα  τελευταία χρόνια τα χρήματα που δόθηκαν από πλευράς Υπουργείου Εσωτερικών, ΚΕΔΚΕ, από τους Κεντρικούς Αυτοτελείς Πόρους, δηλαδή από χρήματα της Αυτοδιοίκησης, είναι περίπου διπλάσια από τα χρήματα τα οποία έχει δώσει το Υπουργείο Υγείας και επειδή έχουμε έναν επίσημο πίνακα που ζήτησα από τον ΟΚΑΝΑ όταν πριν από περίπου 14 μήνες είχε ενταθεί αυτή η προσπάθεια και δεν λέω τυχαία το 14 μήνες, θα σας διαβάσω σειρά αποφάσεων της ΚΕΔΚΕ που ασχολείται με αυτό το θέμα, τότε λοιπόν τα χρήματα τα οποία είχε δώσει τα τελευταία χρόνια η ΚΕΔΚΕ, ήταν διπλάσια από τα χρήματα που είχε δώσει το Υπουργείο Υγείας και ενδεικτικά να σας αναφέρω ότι το 2006, τα χρήματα που δόθηκαν από τους ΚΑΠ ήταν 5.951.076 και από πλευράς Υπουργείου Υγείας, 2.778.241. Ούτε τα μισά. 


Το λέω αυτό και με αυτό ξεκινώ, διότι θεωρώ ότι αδικούν την ΚΕΔΚΕ κάποια κείμενα και κάποια έντυπα και κάποιες δηλώσεις, οι οποίες παρουσιάζουν την ΚΕΔΚΕ ασυνεπή, εξίσου ή λιγότερο ασυνεπή σε σχέση με το Υπουργείο Υγείας. 


Από τις αποφάσεις που θα σας διαβάσω, του Διοικητικού Συμβουλίου, που ουσιαστικά είναι όλες ομόφωνες, φαίνεται καθαρά ότι και μας απασχολεί σταθερά το θέμα και λύσεις προσπαθήσαμε να δώσουμε και επανειλημμένα υποχωρήσαμε από τις θέσεις μας, για να διευκολύνουμε ακριβώς αυτό το θέμα και θέλω να ξεκαθαρίσω από την αρχή ότι κυρίαρχη θέση της ΚΕΔΚΕ όταν συζητά για την νέα πενταετή σύμβαση, είναι ότι αυτή η σύμβαση θα πρέπει να εξασφαλίζει τη βιωσιμότητα των Κέντρων Πρόληψης, ενώ παράλληλα μέσα από τις διαδικασίες της, θα εξασφαλίζεται απόλυτα η χρηματοδότηση και του Υπουργείου Υγείας και λέω και του Υπουργείου Υγείας διότι είναι κατανοητό γιατί το λέω. 


Έτσι λοιπόν, για να σταθώ μόνο στις τελευταίες αποφάσεις, σας λέω ότι τον Ιούλιο του 2007, επειδή υπήρχε αυτό το πρόβλημα, το Διοικητικό Συμβούλιο της ΚΕΔΚΕ με ομόφωνη απόφαση και μετά από εισήγηση δική μου, ενέκρινε έξτρα ποσό για το 2007, 1,2 εκατομμύρια ευρώ, πέραν αυτών τα οποία είχε αναλάβει να δώσει. Ενώ παράλληλα ζητά από το Υπουργείο Υγείας και Κοινωνικής Αλληλεγγύης να αποδώσει την αντίστοιχη συνδρομή, σύμφωνα με την προγραμματική σύμβαση. 


Άρα λοιπόν, εμείς ξεκινήσαμε με χρηματοδότηση πάνω από αυτά τα οποία οφείλαμε να δώσουμε, για να καλύψουμε τις ανάγκες τότε, τον Ιούλιο του 2007, των Κέντρων Πρόληψης και αμέσως μετά, τον Αύγουστο του 2007, αποφασίσαμε ομόφωνα και δείχνοντας καλή διάθεση χωρίς να βάζουμε όρους, την ανανέωση της προγραμματικής σύμβασης με τον ΟΚΑΝΑ για την επόμενη 5ετία και αποφασίστηκε να συναντηθεί ο Πρόεδρος της Επιτροπής, ο κύριος Δανιηλίδης, με τον Πρόεδρο του ΟΚΑΝΑ, για να συζητηθούν τα θέματα συνεργασίας των δύο μερών. 


Το Δεκέμβριο του 2007, ακριβώς επειδή δεν είχε υπάρξει ουσιαστική συζήτηση στην 5ετή προγραμματική σύμβαση, η οποία θα έπρεπε να τροποποιηθεί για να κατοχυρώνει και τη χρηματοδότηση, αλλά και την ουσία της λειτουργίας, όπως είναι θέματα που σχετίζονται με την αξιολόγηση της δουλειάς που γίνεται, όπως είναι θέματα που σχετίζονται με την συνεργασία των εμπλεκομένων. Επειδή λοιπόν δεν είχε προχωρήσει αυτή η διαδικασία, εγκρίναμε χωρίς να βάζουμε όρους ξανά, την παράταση της προγραμματικής σύμβασης όπως είχε, για έξι μήνες, έτσι ώστε να μπορέσει να δοθεί το περιθώριο να προχωρήσουμε στον ουσιαστικό διάλογο. 


Στις 6 Φεβρουαρίου του 2008, εγκρίναμε το πλάνο της Επιτροπής Κοινωνικής Πολιτικής, όπως το εισηγήθηκε ο Πρόεδρος, κύριος Δανιηλίδης, που αναφέρεται σε όλα τα θέματα και αναφέρεται και στα Κέντρα Πρόληψης και ιδιαίτερα σε θέμα αξιολόγησης και η πρόταση της Επιτροπής ήταν να αναλάβει την αξιολόγηση των Κέντρων μια ανεξάρτητη ομάδα ερευνητών που θα προέρχονται από το Εθνικό Κέντρο Τεκμηρίωσης και Πληροφόρησης για τα Ναρκωτικά, το Ερευνητικό Πανεπιστημιακό Ινστιτούτο Ψυχικής Υγείας, το Ινστιτούτο Τοπικής Αυτοδιοίκησης, τον ΟΚΑΝΑ, ως προς τους δείκτες που θα συμφωνηθούν με την ΚΕΔΚΕ και τον ΟΚΑΝΑ και βέβαια, να υπογραφεί η νέα προγραμματική σύμβαση, το επαναβεβαιώνει στην εισήγησή της η Επιτροπή, με Πρόεδρο τον κύριο Δανιηλίδη. 


Πάμε στον Μάιο του 2008. Σας διάβασα όλες τις αποφάσεις. Την παραπάνω χρηματοδότηση, την απόφασή μας για την εν λευκώ πενταετή, την απόφασή μας  για την εν λευκώ εξάμηνη παράταση και φτάνουμε πλέον στον Μάιο του 2008 και αποφασίζουμε την αναμονή έως τις αρχές Ιουνίου και έως την επόμενη σύγκληση του Διοικητικού Συμβουλίου, θετικής εξέλιξης ως προς την καταβολή των οφειλομένων ποσών για τα έτη 2004, 2005, 2006, 2007, του Υπουργείου Υγείας και ΟΚΑΝΑ προς τα Κέντρα  Πρόληψης και την άμεση καταβολή της επιχορήγησης για το έτος 2008 από την κατανομή των ΚΑΠ προς τα Κέντρα Πρόληψης και τη νέα προγραμματική σύμβαση 5ετούς διάρκειας. 


Επί της ουσίας δεν έγιναν σπουδαία πράγματα. Μετά από παρέμβαση του Προέδρου της ΚΕΔΚΕ, ο κύριος Δανιηλίδης και ο ομιλών, πήγαμε στο  Γενικό Λογιστήριο, συναντηθήκαμε με τον κύριο Λέγκα και τον κύριο Κωνσταντόπουλο, είχαμε μία τραυματική εμπειρία όπως λέει ο κύριος Δανιηλίδης, ας μην ξύνουμε πληγές λοιπόν γιατί η εμπειρία ήταν τραυματική. Εν πάση περιπτώσει, προσπαθήσαμε να εξηγήσουμε μερικά πράγματα επί της ουσίας και αν θέλετε, σε κάποιες περιπτώσεις και από το άλφα-βήτα. 


Η ουσία είναι ότι υποδείξαμε και τρόπους μέσω των οποίων θα μπορούσε να λυθεί το θέμα της χρηματοδότησης από πλευράς του Υπουργείου Υγείας. 


Πάμε στο επόμενο Διοικητικό Συμβούλιο της ΚΕΔΚΕ, 9 Ιουλίου του 2008, όπου δώσαμε ξανά παράταση της παλιάς προγραμματικής, της 5ετούς παλιάς που είχε λήξει, διότι παρ’ όλα αυτά τα οποία κάναμε εμείς συνέχεια, αποτέλεσμα δεν υπήρχε. Μπορούσαμε λοιπόν να πούμε ότι τελείωσαν οι προγραμματικές και τέλειωσε το θέμα. Όμως ακριβώς επειδή σκεφτήκαμε τη λειτουργία των Κέντρων Πρόληψης, την ουσία και την προσφορά των εργαζομένων εκεί, είπαμε να δώσουμε μία τρίμηνη ακόμα παράταση, μέχρι τις 30 Σεπτεμβρίου του 2008, με τις εξής επισημάνσεις. Όπως αντιλαμβάνεστε, κλείσαμε έναν χρόνο να λέμε, γιατί σας διάβασα ότι η πρώτη απόφαση ήταν αρχές Ιουλίου του 2007. Τώρα είμαστε αρχές Ιουλίου του 2008. Επί ένα χρόνο καλή διάθεση, προσπάθεια, καλή διάθεση, συζήτηση, συναντήσεις, παρακαλούμε, τίποτα. Όταν λοιπόν έκλεισε ο πρώτος χρόνος, λέμε επισημάνσεις πλέον. 


Θα είναι η τελευταία παράταση της ισχύουσας προγραμματικής σύμβασης. Το Υπουργείο Υγείας και Κοινωνική Αλληλεγγύης και ο ΟΚΑΝΑ να έχουν εξοφλήσει όλες τις οφειλές τους σύμφωνα με την προγραμματική σύμβαση, κατόπιν και της συνάντησης των μελών του Δ.Σ., κυρίου Σίμου Δανιηλίδη, Πρόεδρο της Επιτροπής Κοινωνικής Πολιτικής, Απασχόλησης και Αλληλεγγύης της
 ΚΕΔΚΕ και του κυρίου Κυριάκου Βιρβιδάκη, μέλους του Δ.Σ. του ΟΚΑΝΑ, με τους Υφυπουργούς Υγείας και Κοινωνικής Πολιτικής, κύριο Κωνσταντόπουλο και Οικονομίας & Οικονομικών, κύριο Λέγκα και τον Πρόεδρο του ΟΚΑΝΑ.


Στο διάστημα της παράτασης να συνταχθεί νέο κείμενο για την επικείμενη προγραμματική σύμβαση με την οποία θα εξασφαλίζεται η ισόποση οικονομική επιχορήγηση της ΚΕΔΚΕ και του ΟΚΑΝΑ προς τα Κέντρα Πρόληψης. 


Βέβαια, δυστυχώς, όπως γνωρίζετε, επί της ουσίας πέρασε και αυτό το τρίμηνο, έχω επίσημα έγγραφα του ΟΚΑΝΑ που μιλάει για οφειλές μέχρι 31/12/2007, 5,5 εκατομμύρια ευρώ. Αν θέλετε, μπορώ να σας διαβάσω και το ακριβές νούμερο. Είναι 5.550.973,16 €. Αυτές λοιπόν είναι οι επίσημες οφειλές μέχρι 31/12/2007 και ξεκαθαρίζω κάτι. Δεν είναι οι υποχρεώσεις με βάση την προγραμματική σύμβαση, γιατί αν βάλουμε τις υποχρεώσεις με βάση την προγραμματική σύμβαση, χρωστούν και άλλα. 


Κάτω λοιπόν από αυτήν την λογική, στις 7 Οκτωβρίου του 2008, αφού είδαμε ότι κινδυνεύουν για μία ακόμα φορά τα Κέντρα Πρόληψης και σε τυπική, γιατί κάποια έχουν ουσιαστική δυσλειτουργία ή παύση λειτουργίας, αλλά και σε τυπική, διότι άμα δεν υπάρχει προγραμματική σύμβαση που να τα προβλέπει, δεν υπάρχουν θεωρητικά. 


Είπαμε να υπογραφεί η παράταση προγραμματικής σύμβασης μέχρι 31/12/2008. Παράλληλα δε, θα πρέπει να συντρέχουν οι εξής προϋποθέσεις: Μέχρι 15 Νοεμβρίου του 2008, να έχει υπογραφεί η νέα 5ετής σύμβαση, η οποία θα αναφέρει ρητά ισόποση και εναλλάξ χρηματοδότηση των  Κέντρων Πρόληψης, από ΥΠ.ΕΣ., ΚΕΔΚΕ και από το Υπουργείο Υγείας και Κοινωνικής Αλληλεγγύης, ΟΚΑΝΑ. 


Το Υπουργείο Εσωτερικών και η ΚΕΔΚΕ θα καταβάλλουν το ποσό των 5 εκατομμυρίων ευρώ των ΚΑΠ σε 2 ισόποσες δόσεις, το οποίο θα πρέπει αποκλειστικά να διατεθεί σε δαπάνες των Κέντρων Πρόληψης για το έτος 2008. Η πρώτη δόση θα καταβληθεί μετά την υπογραφή της παράτασης της προγραμματικής σύμβασης και η δεύτερη δόση μετά την υπογραφή της νέας 5ετούς προγραμματικής σύμβασης. 


Το Υπουργείο Υγείας και Κοινωνικής Αλληλεγγύης και ο ΟΚΑΝΑ, να καταβάλλουν στα  Κέντρα Πρόληψης τα οφειλόμενα ποσά έτους 2006 και 2007, πριν την υπογραφή της νέας 5ετούς προγραμματικής σύμβασης.  


Το πρώτο σκέλος αυτής της απόφασης υλοποιήθηκε.  Με την απόφαση της ΚΕΔΚΕ δόθηκαν τα πρώτα 2,5 εκατομμύρια ευρώ. Από εκεί και πέρα, αυτήν την στιγμή υπάρχει  μία επεξεργασία της προγραμματικής σύμβασης την οποία έχει κάνει η ΚΕΔΚΕ, την ενέκρινε από το Διοικητικό της Συμβούλιο με κάποιες παρατηρήσεις, δεν έχει δώσει όμως το πράσινο φως  για την υπογραφή και δεν έχει δώσει το πράσινο φως για την υπογραφή για τον εξής απλούστατο λόγο: ότι οι προϋποθέσεις που βάζει η προηγούμενη απόφαση σε σχέση με τις υποχρεώσεις του Υπουργείου Υγείας, δεν έχουν εκπληρωθεί. 


Το ζητούμενο λοιπόν, είναι ένα και απλό. Θέλουμε μία διαδικασία όπου μόνο η ΚΕΔΚΕ και το Υπουργείο Εσωτερικών θα βάζουν τα χρήματα και τελικά θα καταλήξουμε στο τίποτα και στο πουθενά ή θέλουμε μία διαδικασία η οποία θα κατοχυρώνει την χρηματοδότηση ισομερή και ισόποση; 


Η νέα προγραμματική σύμβαση περιλαμβάνει ασφαλιστικές δικλείδες όπως τις είχαμε προβλέψει με εναλλάξ χρηματοδότηση, όπως επίσης ζητούμε να φύγουν κάποιοι «πονηροί» όροι, όπως στο άρθρο 7 που λέει ότι τα επιπλέον του προϋπολογισμού των Κέντρων Πρόληψης διαθέσιμα ποσά, θα διατίθενται σε επιπλέον δράσεις μετά έγκρισης του ΟΚΑΝΑ ή για την κάλυψη αναγκών των Κέντρων Πρόληψης σε περίπτωση οικονομικών δυσπραγιών. Δηλαδή, θα μπορούσαν να χρησιμοποιήσουν τα χρήματα των Κέντρων Πρόληψης και αλλού. Αυτό εμείς ζητούμε να απαλειφθεί, όπως επίσης ζητάμε να απαλειφθεί και άλλος ένας όρος, αλλά έχουμε βάλει εκείνες τις δικλείδες οι οποίες πιστεύουμε ότι μπορούν να εξασφαλίσουν τη βιωσιμότητα των Κέντρων Πρόληψης, που σας αναφέρω ενδεικτικά ότι μειώθηκε το ποσό που παίρνει η ΕΕΤΑΑ από το πέντε στο ενάμιση τοις εκατό, σας αναφέρω ότι για την ίδρυση νέων Κέντρων Πρόληψης απαιτείται η τεκμηριωμένη εισήγηση του ΟΚΑΝΑ στην Επιτροπή Παρακολούθησης και η σύμφωνη γνώμη των συμβαλλομένων μερών. Δεν μπορεί να λέμε ότι θα γίνουν νέα Κέντρα  Πρόληψης, όταν δεν μπορούν να ζήσουν αυτά τα οποία υπάρχουν. Όπως επίσης, αυτή η βασική διάταξη που σας είπα, η οποία προβλέπει την εναλλάξ και έχει και πίνακα συγκεκριμένο και λέει εδώ βάζει η ΚΕΔΚΕ, εδώ βάζει ο ΟΚΑΝΑ.


Εάν δεν δώσει ο ΟΚΑΝΑ και το Υπουργείο τα χρήματα τα οποία πρέπει να βάλει, δεν θα βάλει την επόμενη δόση η ΚΕΔΚΕ και αυτό θα υπογραφεί. 


Θέλοντας λοιπόν να καταλήξω και να μην σας ταλαιπωρώ, θέλω να διευκρινίσω για μία ακόμα φορά ότι σύσσωμο το Διοικητικό Συμβούλιο της ΚΕΔΚΕ, με ομόφωνες αποφάσεις, αγωνίζεται για την ουσιαστική λειτουργία των Κέντρων Πρόληψης, για την ουσιαστική στήριξη των Κέντρων και των εργαζομένων σε αυτά, που βεβαίως αυτό αντανακλά σε στήριξη της κοινωνίας, σε μία περίοδο που η πρόληψη είναι απαραίτητο εργαλείο για πολλές δραστηριότητες τις οποίες έχουμε. 


Θέλω λοιπόν να τονίσω ότι είναι λάθος κάποιοι να προσπαθούν να παρουσιάσουν σαν αντίπαλο τον μεγαλύτερό τους σύμμαχο. 


Σας ευχαριστώ.

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Ευχαριστούμε και εμείς τον Δήμαρχο Χανίων, τον κύριο Κυριάκο Βιρβιδάκη, που μας εκπροσωπεί στο Διοικητικό Συμβούλιο του ΟΚΑΝΑ. 


Καλούμε τώρα την κυρία Άννα Νανοπούλου, Δημοτική Σύμβουλο Δήμου Κοζάνης και μέλος της Εξελεγκτικής Επιτροπής της ΚΕΔΚΕ, να αναπτύξει το θέμα της που είναι «Ο ρόλος της Τοπικής Αυτοδιοίκησης στα ζητήματα ισότητας των δύο φύλων.»

Α. ΝΑΝΟΠΟΥΛΟΥ: Ευχαριστώ κύριε Πρόεδρε. 


Αγαπητές και αγαπητοί κύριοι Σύνεδροι, στο ετήσιο Τακτικό Συνέδριό μας, θα ήταν μεγάλη παράλειψη και έλλειψη ευαισθησίας των αιρετών, να μην διαπραγματευτούμε το μεγάλο κεφάλαιο ισότητας των φύλων στην Τοπική Αυτοδιοίκηση. 


Η Τοπική Αυτοδιοίκηση με αρμοδιότητες αναπτυξιακές και δυνατότητες πολιτικής και κοινωνικής παρέμβασης, πρέπει και μπορεί να παίξει πρωταγωνιστικό ρόλο στη νέα εποχή. Όμως δεν νοείται νέα εποχή, χωρίς ισότιμη και ανάλογη συμμετοχή των γυναικών στο πολιτικό, εργασιακό, οικονομικό και κοινωνικό γίγνεσθαι. 


Οι άνθρωποι της Αυτοδιοίκησης θέλουμε να πιστεύουμε και έτσι είναι, έχουν δημιουργήσει αυξημένες προσδοκίες στις τοπικές τους κοινωνίες και όχι μόνο και πρέπει να μπουν μπροστά ώστε η Ελλάδα να πάψει να είναι από τους τελευταίους των Μοϊκανών στην Ευρώπη στην ισότιμη γυναικεία εκπροσώπηση, στα λεγόμενα κέντρα λήψης των αποφάσεων. 


Στο νέο τοπίο που διαμορφώνεται και στον καθοριστικό ρόλο που η Τοπική Αυτοδιοίκηση πρέπει να διαδραματίσει, δεν μπορούμε να αφήσουμε αναξιοποίητες τις τεράστιες παραγωγικές γυναικείες δυνάμεις του τόπου μας. 


Μέσα στις πολιτικές που εφαρμόζουμε στους Δήμους και τις Νομαρχίες, θα πρέπει να φροντίσουμε για την υλοποίηση πολιτικών ισότητας, διαφορετικά θα αναζητούμε και πάλι όλοι γυναίκες για κατάρτιση συνδυασμών στις εκλογές του 2010 και αυτό είναι το λιγότερο. 


Η Τοπική Αυτοδιοίκηση οφείλει να μπει μπροστά και με στοχευμένες πολιτικές να βοηθήσει τη γυναίκα να παντρέψει τους αναγνωρισμένα πολλαπλούς ρόλους της, να συμφιλιώσει την επαγγελματική με την οικογενειακή της ζωή, να την στηρίξει για να εκπροσωπήσει με τις αστείρευτες δυνάμεις της την τοπική κοινωνία, σε όλες τις βαθμίδες της πολιτικής. 


Η εφαρμογή πολιτικών ισότητας αποτελεί υποχρέωση της Τοπικής Αυτοδιοίκηση και περιλαμβάνεται στις αρμοδιότητές της. Το καινούργιο είναι ότι τώρα μπορούν να υπάρξουν και διαθέσιμοι πόροι. Μένει να υπάρξει η πολιτική βούληση. 


Στο Επιχειρησιακό Πρόγραμμα Διοικητική Μεταρρύθμιση, έχει μπει ιδιαίτερος άξονας, ο άξονας προτεραιότητας 3, που αφορά την ενδυνάμωση των πολιτικών ισότητας σε όλο το εύρος της δημόσιας δράσης. Περιλαμβάνει δε, δύο ειδικούς στόχους. Ο πρώτος είναι η βελτίωση της ποιότητας και της αποτελεσματικότητας των πολιτικών ισότητας και των μηχανισμών και δομών εφαρμογής, παρακολούθησης και αξιολόγησης για θέματα ισότητας των φύλων. Ο δεύτερος ειδικός στόχος είναι η ενίσχυση της θέσης των γυναικών στο δημόσιο και κοινωνικό τομέα. 


Οι επιμέρους στόχοι, είναι η κωδικοποίηση και απλούστευση νομοθετικών και κανονιστικών ρυθμίσεων για την ισότητα των φύλων σε τομείς πολιτικής. 


Θα σας αναφέρω εδώ ότι στην Ελλάδα έχουμε ήδη 100 κανονιστικές και νομοθετικές ρυθμίσεις. Είναι ώρα να κωδικοποιηθούν και να  μπορούν οι γυναίκες και όχι μόνο να έχουν πρόσβαση για διάφορα ζητήματα. 


Αξιολόγηση των επιπτώσεων δημόσιων πολιτικών στην ισότητα των φύλων, προαγωγή της ενσωμάτωσης της ισότητας των φύλων στις δημόσιες πολιτικές. Την εξειδίκευσή τους μέσω εκπόνησης μελετών, κωδικοποιήσεων, δεικτών, κριτηρίων αξιολόγησης, της ένταξης της διάστασης του φύλου, καθώς επίσης και μέσω μελετών για την υλοποίηση των διαδικασιών που απαιτούνται για τη δημιουργία προϋπολογισμών με την οπτική του φύλου. 



Ενίσχυση της διοικητικής ικανότητας του πυρήνα παραγωγής των πολιτικών ισότητας, για την ενσωμάτωση, παρακολούθηση και αξιολόγηση των πολιτικών, καθώς και των συμβουλευτικών, συντονιστικών και ελεγκτικών μηχανισμών. 


Στα πλαίσια λοιπόν αυτού του ειδικού στόχου 3.1.4, πρέπει να συσταθούν Διοικητικές Υπηρεσίες στις 13 Περιφέρειες της χώρας μας, που θα λειτουργούν παράλληλα με τις γνωστές Περιφερειακές Επιτροπές Ισότητας. 


Εμείς προτείνουμε οι ειδικές αυτές Υπηρεσίες ανά Περιφέρεια να συνδεθούν με τους Δήμους και τις Νομαρχίες, όπου να δημιουργηθούν  Γραφεία Ισότητας όπου δεν υπάρχουν ή να λειτουργήσουν ουσία πλέον τα υπάρχοντα και να εφαρμόζονται, να παρακολουθούνται και να αξιολογούνται οι πολιτικές ισότητας ανά Δήμο και στη συνέχεια, μέσω της ειδικής Υπηρεσίας, αυτής που λέμε ότι θα συσταθεί, να καταγράφονται και να διαχέονται οι καλές πρακτικές που θα αναδειχθούν. 


Ακόμη, θα πρέπει οι ειδικές Υπηρεσίες να διασυνδεθούν και να δικτυωθούν με τα ΚΕΠ, με τον Συνήγορο του Πολίτη, μη κυβερνητικές οργανώσεις και εξειδικευμένα κέντρα και φορείς σε διεθνές, ευρωπαϊκό και εθνικό επίπεδο. 


Επομένως, είναι αναγκαίο και είναι πρότασή μας να διευρυνθεί το πεδίο δράσης των ΚΕΠ, είναι μία πάρα πολύ καλή λύση, η καλύτερη ίσως πρακτικά για την ισότητα, ώστε να λειτουργήσουν σαν ένα πανελλαδικό δίκτυο ενημέρωσης, εξυπηρέτησης και παραπομπής των γυναικών σε εξειδικευμένα Κέντρα Συμβουλευτικής και Υποστήριξης και εννοώ τόσο για θέματα γυναικείας επιχειρηματικότητας, όσο για θέματα γυναικείας απασχόλησης, κακοποίησης, ενδοοικογενειακής βίας και συμμετοχής πολιτικής, συμμετοχής στα κέντρα λήψης των αποφάσεων. 


Προτείνεται ακόμη η δημιουργία δικτύων αιρετών γυναικών σε τοπικό και περιφερειακό επίπεδο, με την υποστήριξη ΤΕΔΚ και ΚΕΔΚΕ, που το δίκτυο θα αναλάβει σε συνεργασία με τις ειδικές Υπηρεσίες που είπαμε, αλλά και την ΚΕΔΚΕ και την ΕΝΑΕ, δράσεις για ευαισθητοποίηση των γυναικών ως προς τη συμμετοχή τους στις εκλογές της Τοπικής Αυτοδιοίκησης, αλλά και παράλληλα δράσεις ενίσχυσης του προφίλ τους και αναβάθμισης των γνώσεων και δεξιοτήτων τους.  


Γυναίκες που έχουν διακριθεί για τη δράση τους στα κοινά, θα μπορούν να διαδραματίσουν τον ρόλο των μεντόρων. Στη συνέχεια θα δημιουργηθούν πακέτα κατάρτισης για αιρετές γυναίκες ή και νέες υποψήφιες σε τοπικό επίπεδο. 


Μία άλλη σημαντική δράση αφορά την ολοκληρωμένη υποστήριξη γυναικών θυμάτων βίας και κακοποίησης και προτείνεται η δημιουργία Συμβουλευτικών Κέντρων σε τοπικό επίπεδο. Προβλέπεται ήδη από τον Κώδικα Δήμων και Κοινοτήτων, είναι συνεπώς αρμοδιότητα που οφείλουμε όλοι οι Δήμοι να ασκήσουμε και να τα δημιουργήσουμε και λειτουργία καταφυγίων, λέμε εμείς, σε περιφερειακό επίπεδο, για να μπορούν να είναι οργανωμένα και να λειτουργούν ουσιαστικά. 


Απαιτείται εκπόνηση μελέτης, η οποία θα θέτει τις προδιαγραφές για τη δημιουργία των παραπάνω δομών, θα διερευνήσει τη νομική τους μορφή, το προφίλ και τις υπηρεσίες που θα παρέχουν, τη στελέχωσή τους, καθώς επίσης και τις δυνατότητες συνεργασίας και δικτύωσης των εμπλεκομένων φορέων για την υλοποίηση δράσεων που αφορούν την πρόληψη και καταπολέμηση της  βίας. Μην ξεχνάμε, πριν από δύο μέρες ήταν η Παγκόσμια Ημέρα και είναι ώρα και στη χώρα μας να δραστηριοποιηθεί η Τοπική Αυτοδιοίκηση εντονότερα και στον τομέα αυτόν. 


Πρέπει από το βήμα του Συνεδρίου να υπενθυμίσουμε και πάλι ότι οι αιρετές γυναίκες σε όλη την Ελλάδα, σε κάθε Δήμο, Κοινότητα, πρέπει να επισπεύσουν την υπογραφή της Ευρωπαϊκής Χάρτας για την ισότητα ανδρών και γυναικών στην Τοπική Αυτοδιοίκηση. 


Η υπογραφή της Χάρτας συνεπάγεται νομικές δεσμεύσεις για την εφαρμογή πολιτικών ισότητας, από την υπογράφουσα Αρχή, που μπορεί να είναι η Νομαρχία, ο κάθε Δήμος, τα συλλογικά Όργανα της Αυτοδιοίκησης, Αρχές γενικώς. 


Η καμπάνια σε όλη την Ευρώπη συνεχίζεται με πάρα πολύ καλά αποτελέσματα. Είχαν συγκεντρωθεί περί τις 750 υπογράφουσες Αρχές και η Ελλάδα δεν μπορεί να είναι το κακό παράδειγμα, γιατί είμαστε πίσω και όλες και όλοι πρέπει να φροντίσουμε οι Δήμοι μας να υπογράψουν τη Χάρτα σε μία ειδική συνεδρίαση του Δημοτικού Συμβουλίου την οποία θα προκαλέσουν, όπως είναι λογικό, οι αιρετές γυναίκες. 


Αγαπητές και αγαπητοί κύριοι Σύνεδροι, συνειδητά επέλεξα να έχω μία ακόμη εισήγηση για την ισότητα στο  Συνέδριό μας, γιατί δεν δέχομαι να καλούνται σταδιακά οι γυναίκες κάτω από την πίεση των πολυποίκιλων προβλημάτων της Αυτοδιοίκησης, σε μία ειρηνική παραίτηση, γιατί περίπου έτσι μας ωθούν. 


Κινούμαστε μέσα σε ένα πλαίσιο που ελάχιστα ελέγχουμε και νιώθουμε πολλές φορές να μας υπερβαίνει. Όμως θέτοντας τα ζητήματα σε όλα τα δημόσια φόρα κάθε φορά που μας δίνεται η ευκαιρία, αποκτούμε συμμάχους και προβληματίζουμε. 


Δεν θέλουμε απλά να συμμετέχουμε, αλλά να αρθρώνουμε και αρθρώνουμε τον δικό μας λόγο. Οι άνδρες συνάδελφοι της Αυτοδιοίκησης, πιστεύω ότι είναι πλέον ώριμοι και στην Ελλάδα να αξιοποιήσουν το λεγόμενο γυναικείο μυαλό, που είναι για εμάς και για όλους φαντάζομαι, ένα μείγμα ευστροφίας, ευελιξίας, πολυμήχανου, πρακτικότητας, απλής λογικής, αλλά και συναισθήματος, γούστου, διαίσθησης, ομορφιάς. Ποιος μπορεί να τα αποποιείται όλα αυτά μαζί;


Τελείως ρεαλιστικά, θα κλείσω λέγοντας ότι η ισότητα των φύλων σε όλες τις δημόσιες πολιτικές, δεν είναι ουτοπία. Να είστε  σίγουροι και σίγουρες για αυτό. Είναι η υιοθέτηση απλά σύγχρονων προσεγγίσεων, νέων προσεγγίσεων, από γυναίκες και άνδρες, άνδρες και γυναίκες μαζί. 


Οι αυτοδιοικητικοί της χώρας δεν μπορούμε παρά να αποφασίσουμε να συμβάλλουμε δραστικά στην αποκατάσταση της ισορροπίας των φύλων σε κάθε πτυχή του δημόσιου βίου και επιτέλους να βγάλουμε την χώρα μας από τις τελευταίες θέσεις που κατέχει, στην παγκόσμια κατάταξη. 


Ευχαριστώ θερμά, καλή επιτυχία.

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Ευχαριστούμε και εμείς την Άννα την Νανοπούλου, για την εισήγησή της. 


Καλούμε τον κύριο Λάμπρο Μίχο, Δήμαρχο Αγίας Βαρβάρας Αττικής, να παρουσιάσει την εισήγησή του για τα θέματα των μεταναστών και τον ρόλο της Τοπικής Αυτοδιοίκησης.

Λ. ΜΙΧΟΣ: Κυρίες και κύριοι, αγαπητοί συνεργάτες, πρέπει να σας πω ότι ήμουν σχεδόν ενθουσιασμένος όταν μου ζητήθηκε να παρουσιάσω αυτό το θέμα και πολύ περισσότερο νιώθω τιμή και ευθύνη διότι με αυτήν την εισήγηση γίνεται αρχή συζητήσεως στην Τοπική Αυτοδιοίκηση το πολύ σημαντικό για την κοινωνία μας θέμα σήμερα της μετανάστευσης και εύχομαι αυτή η συζήτηση να μην σταματήσει. Να αναπτυχθεί σε βάθος και σε έκταση, να σχεδιαστούν λύσεις και να υπάρξουν γρήγορα αποτελέσματα, γιατί όπως γνωρίζετε, η φτώχεια, η ανεργία και η μετανάστευση είναι βόμβες έτοιμες να εκραγούν στα θεμέλια της κοινωνίας και δεν δικαιούμαστε, στο κάτω-κάτω είναι απολύτως ανεύθυνο και απάνθρωπο, στην περίπτωση των μεταναστών, να γυρίζουμε αλλού τα μάτια, σαν να μη θέλουμε να δούμε την πραγματικότητα. 


Δεν είναι όμως ακριβώς έτσι. Γυρίζουμε αλλού το πρόσωπο, διότι δεν θέλουμε να υποστούμε το λίγο κόστος του να συμβιώσουμε με μια άλλη πραγματικότητα, την οποία άλλη πραγματικότητα δεν θέλουμε να την αποδεχτούμε. 


Υπάρχει μία εισήγηση, την οποία νομίζω την έχετε όλοι στη διάθεσή σας. Δεν θέλω να διαβάσω την εισήγηση. Θέλω να κάνω μερικές παρατηρήσεις και να δοθεί η ευκαιρία να ανοίξουμε μία συζήτηση. 


Είναι γνωστό ότι εδώ και χιλιάδες χρόνια οι άνθρωποι μετακινούνται για πολλούς και σημαντικούς λόγους, συνήθως παρά τη θέλησή τους. Μετακινούνται δηλαδή από την πατρώα  γη σε άλλες ξένες χώρες, εγκαταλείποντας εμπόλεμες περιοχές, διωκόμενοι από αυταρχικά καθεστώτα, πιεζόμενοι από την ένδεια και την ανεργία και στις μέρες μας και για λόγους περιβαλλοντικούς, γιατί έχουμε σήμερα, είναι και αυτή  μία πολύ σημαντική παράμετρος, πρέπει να τη λάβουμε υπόψη μας, οι περιβαλλοντικοί πρόσφυγες.


Συμπερασματικά, οι άνθρωποι  μεταναστεύουν όταν είναι αδύνατον να ζήσουν ως άνθρωποι εκεί που γεννήθηκαν και μεγάλωσαν. 


Οι χώρες προέλευσης συνήθως είναι ανακουφισμένες διότι απομακρύνθηκαν ανεπιθύμητα και περιττά συνήθως πρόσωπα και οι χώρες προορισμού αιφνιδιάζονται συνήθως και νιώθουν απειλούμενες στο βαθμό που η εισροή είναι ανεπιθύμητη και μοιάζει επικίνδυνη για τη συνοχή τους, όταν ιδίως οι κοινωνίες υποδοχής δεν είναι προετοιμασμένες. 


Ανέκαθεν οι χώρες υποδοχής, οι πολιτισμένες, υποχρεώνονταν από τα πράγματα συνήθως, διαμόρφωναν όμως πολιτική για τη μετανάστευση προκειμένου σχεδιασμένα να αντιμετωπίσουν το φαινόμενο.


Στον πυρήνα όμως κάθε πολιτικής για την μετανάστευση, πρέπει να στέκεται ο άνθρωπος και τα ανθρώπινα δικαιώματα, ως απόλυτες και καθολικές αξίες και ως κατακτήσεις απέναντι σε καταπιεστικές και αυταρχικές δομές, καθώς και σε προκαταλήψεις θρησκευτικές, φυλετικές, πολιτιστικές, κοινοτικές και άλλες. Ο μετανάστης είναι δυνάμει συμπολίτης και όχι εχθρός της κοινωνίας μας. 

Σε κάθε όμως περίπτωση και επέλεξα να κάνω αυτές τις παρατηρήσεις επειδή γίνεται πολύ μεγάλη συζήτηση για την μεταναστευτική πολιτική αν είναι ωφέλιμη ή όχι, αν πρέπει πολλούς ή λίγους, να τους εντάξουμε ή όχι, γιατί σε αυτό το κορυφαίο ζήτημα δεν πρέπει να γίνουν εκπτώσεις. Δεν πρέπει δηλαδή να γίνει απολύτως καμία έκπτωση στην άποψη ότι τα ανθρώπινα δικαιώματα πρέπει να είναι σεβαστά στη διαφορετικότητά τους, με βάση τις αρχές της ισοπολιτείας και πάντοτε μέσα στο πλαίσιο σεβασμού της κάθε έννομης τάξης της χώρας προορισμού. 

Το είπα αυτό με επίγνωση, ότι το ελληνικό Σύνταγμα, το Σύνταγμά μας, ορίζει, όσο και αν δεν είναι γνωστό ίσως στον πολύ κόσμο, ότι κάθε πολίτης που βρίσκεται στη χώρα μας, έχει τα ίδια δικαιώματα με κάθε Έλληνα πολίτη και βεβαίως είναι απολύτως αποδεκτό από το πλαίσιο των αρχών του Συνταγματικού μας Δικαίου ότι τα πολιτικά δικαιώματα αποκτούν δημοκρατική νομιμοποίηση μόνο όταν συνοδεύονται από κοινωνικά δικαιώματα, αυτά που λέμε ανθρώπινα δικαιώματα. 

Συνήθως προκύπτει η ανάγκη να απαντήσουμε σε ένα ερώτημα. Τι είναι η μετανάστευση; Ευλογία ή κατάρα; Την απάντηση βέβαια, τη δίνει η ζωή και εμείς πρέπει να αναζητήσουμε τη σωστή λύση με γνώμονα αυτές τις οικουμενικές, ανθρωπιστικές, απόλυτες αρχές. 

Ευλογία συνήθως είναι, αυτό το διαπιστώνουμε, αλλά δεν το παραδεχόμαστε συνήθως. Ευλογία είναι όσο μας προσφέρεται ως λαθραία, μαύρη και φτηνή εργασία και κατάρα συνήθως είναι όταν οι άνθρωποι αυτοί ζητούν δικαιώματα, όταν ζητάνε ιατρική φροντίδα, όταν ζητάνε ανθρώπινη αντιμετώπιση και τα λοιπά.

Αυτό που πάντως κανένας διαπιστώνει στην Ελλάδα σήμερα και είναι τα πρώτα σημεία στα οποία πρέπει να κάνουμε ανάγνωση της πραγματικότητας, είναι ότι υπάρχει μία λαθραία, αθρόα και ανεξέλεγκτη είσοδος, που όμως σε καμία περίπτωση δεν δικαιολογεί τα ακραία φαινόμενα παραβίασης των ανθρώπινων δικαιωμάτων. Σε καμία απολύτως περίπτωση. Δεν δικαιολογεί δηλαδή, τη μαύρη εργασία, τη διαπίστωση ανήλικοι να δουλεύουν με γλίσχρα μεροκάματα, να μεταφέρονται σε σκλαβοπάζαρα, να βλέπουμε τις εικόνες αυτές  στα φραουλοχώραφα της Μανολάδας, στους πορτοκαλεώνες της Άρτας, να μεταφέρονται μέσα σε φορτηγάκια μικρά δεμένοι χειροπόδαρα σαν τα ζώα. Σε καμία περίπτωση η αθρόα και η ανεξέλεγκτη είσοδος δεν δικαιολογεί τέτοιου είδους μεταχείριση. 

Το άλλο θέμα που τίθεται, είναι η πολυσυζητημένη κοινωνική ένταξη, για την οποία γενικώς συζητάμε, συνήθως χωρίς να προσεγγίζουμε την ουσία και τις συνιστώσες που συγκροτούν αυτήν την πολύ σημαντική υπόθεση της κοινωνικής ένταξης. Ξέροντας ότι έχει συσταθεί από το Υπουργείο, από την κυβέρνηση, εθνική Επιτροπή για την κοινωνική ένταξη, η οποία συζητά στο πλαίσιο των πορισμάτων του Ινστιτούτου Μεταναστευτικής Πολιτικής και στο πλαίσιο των αρχών της Ευρωπαϊκής Ένωσης, η οποία πρόσφατα μάλιστα σύστησε και το Ταμείο για την Κοινωνική Ένταξη, από το οποίο απορρέει και μία πρόβλεψη γενναίας χρηματοδότησης για το πρόγραμμα ΕΣΤΙΑ, το οποίο είναι ένα πρόγραμμα ολοκληρωμένης δράσης για τους μετανάστες γενικώς, με πρόβλεψη χρηματοδότησης περίπου 16 εκατομμυρίων ευρώ για τα επόμενα χρόνια αυτά μέσα στα οποία θα διαδραματιστεί το ΕΣΠΑ, αλλά κανείς μέχρι στιγμής δεν γνωρίζει την τύχη αυτού του προγράμματος. Δηλαδή, πού βρίσκεται, από ποιες πολιτικές ακριβώς έχει συγκροτηθεί, ποιοι θα το διαχειριστούν και τι ακριβώς ειδικότερα μέτρα και πολιτικές περιλαμβάνει. 

Ένα θέμα επίσης το οποίο είναι πολύ συζητήσιμο, είναι τι γίνεται με τον άπειρο αυτό κόσμο που βρίσκεται στην Ελλάδα, ο οποίος είναι παράνομος και υπάρχει πλήρης αδυναμία επαναπροώθησης. 

Η αδυναμία όμως συγκρότησης μίας ολοκληρωμένης πολιτικής που να αντιμετωπίζει αποφασιστικά και συνεκτικά τα προβλήματα, οδηγεί σε αυτά τα φαινόμενα που ανέφερα προηγουμένως και δυστυχώς στο να μένει ψευδεπίγραφη αυτή η κοινωνική ένταξη, μια φράση δηλαδή χωρίς περιεχόμενο, διότι τι είδους κοινωνική ένταξη μπορεί να θεωρηθεί, η καθυστέρηση η αδικαιολόγητη συνήθως, για την τακτοποίηση αυτών που έχουν τις προϋποθέσεις…

(αλλαγή κασέτας)

Λ. ΜΙΧΟΣ: …για να συγκεντρώσουν εκ νέου δικαιολογητικά για να πάρουν την ανανέωση της άδειας, με ενδιάμεσα διαστήματα να είναι παράνομοι αυτοί που θα έπρεπε να είναι νομιμοποιημένοι. Η περιφρόνηση που συναντούν στις δημόσιες υπηρεσίες, η γραφειοκρατία για τη συγκέντρωση των πιστοποιητικών, οι υπερβολικές απαιτήσεις για την συγκέντρωση χρηματικού ποσού για να καλύψουν τη δαπάνη για την έκδοση των παραβόλων, η αδυναμία συνένωσης της οικογένειας και ούτω καθεξής. 


Νομίζω ότι βρισκόμαστε στο σημείο που πρέπει σοβαρά να απαντήσουμε πριν κιόλας όλα αυτά τα φασιστικά σύνδρομα εκδηλωθούν με τον χειρότερο τρόπο, βλέπουμε ήδη δείγματα τέτοια σε μεγάλα αστικά κέντρα και μάλλον έντονα πια βλέπουμε την κοινωνία να σύρεται πίσω από ξενοφοβικές λογικές, χωρίς να υπάρχει ένα ολοκληρωμένο σχέδιο για να αντιμετωπιστούν αυτά τα φαινόμενα, να παταχθούν αυτές οι ρατσιστικές κινητοποιήσεις και να ενδυναμωθεί η κοινωνία υποδοχής. 


Είναι σχεδόν προφανές ότι σε δύο σημεία πρέπει να σταθεί κάθε πολιτική, ολοκληρωμένη πολιτική ένταξης. Στην προετοιμασία της κοινωνίας υποδοχής των μεταναστών και στην ένταξή τους κυρίως στο εκπαιδευτικό σύστημα, με τον σεβασμό της διαφορετικότητάς τους, όπως είπα προηγουμένως. 


Προκύπτουν λοιπόν σοβαρά ερωτήματα, στα οποία η κοινωνία και η πολιτική και το κράτος πρέπει να απαντήσει. Τι θα γίνει με τους αλλοδαπούς και κυρίως με αυτούς που εδώ και χρόνια μένουν στην Ελλάδα και δεν έχουν ακόμα νομιμοποιηθεί; Τι θα γίνει με τους νεοεισερχόμενους λαθραία αλλοδαπούς, κυρίως με αυτούς των οποίων η επαναπροώθηση είναι αδύνατη, έως ανέφικτη; Για τις δύο αυτές κατηγορίες, θα υπάρξει νέος κύκλος, νέα ευκαιρία για νομιμοποίηση ή θα εκδιωχθούν όλοι αυτοί με αστυνομικά μέτρα; Θα αποδοθούν έμπρακτα στους αλλοδαπούς μετανάστες τα ίδια ανθρώπινα δικαιώματα που έχουν οι Έλληνες υπήκοοι κατά το Σύνταγμα και τους νόμους που αναφέραμε προηγουμένως ή θα αντιμετωπίζονται οι αλλοδαποί ως ξένα σώματα, δυνάμει παράνομοι; Θα ενθαρρυνθεί η απόκτηση της ελληνικής ιθαγένειας με βάση βατές προϋποθέσεις; Με βάση προϋποθέσεις δηλαδή, που να μπορούν να τις εκπληρώσουν. Θα παταχθεί το φαινόμενο της αδήλωτης εργασίας αλλοδαπών προκειμένου να διευκολυνθεί η νομιμοποίησή τους και να διασφαλιστούν τα εργασιακά και ασφαλιστικά τους δικαιώματα; Η μετανάστευση θα συνεχίσει να αντιμετωπίζεται με αμυντικά μέτρα; Με μέτρα που σχετίζονται με τη νομική τάξη ή με μέτρα που σχετίζονται με την ηθική, τον σεβασμό της ανθρώπινης αξιοπρέπειας, όπως προβλέπεται  για κάθε πρόσωπο στην Ελλάδα, χωρίς διάκριση εθνικότητας, φύλου, γλώσσας και θρησκευτικών πολιτικών ή άλλων πεποιθήσεων; Η μετανάστευση θα αντιμετωπίζεται ως κατάρα, όπως είπαμε πριν ή ως πρόσκληση και ευκαιρία για οφέλη και στη χώρα προέλευσης και στη χώρα υποδοχής; Είναι πρόβλημα ή ευκαιρία αν τύχει της κατάλληλης διαχείρισης με διεθνή συνεργασία; Πώς θα διασφαλιστεί η συγκρότηση και κυρίως η εφαρμογή πολιτικών μετανάστευσης, χωρίς να παρατηρείται σύγχυση σε σχέση με τις κοινές, ευρωπαϊκές και διεθνείς πολιτικές, που πηγάζουν από την συμμετοχή μας στον παγκόσμιο συνασπισμό κατά της τρομοκρατίας; Γιατί συνήθως όλα τα μέτρα για την τρομοκρατία σχετίζονται με τους μελαψούς, με τους παράνομους, με τους αλλοδαπούς, με τους μουσουλμάνους και ούτω καθεξής. 


Νομίζω ότι οι προτάσεις που πρέπει να γίνουν ως απάντηση σε αυτά τα ερωτήματα, είναι κυρίως να υπάρξει μία σοβαρή διεθνής συνεργασία, που να προορίζεται στην εξάλειψη των αιτιών, να αποσκοπεί την εξάλειψη των αιτιών που δημιουργούν τα μεταναστευτικά ρεύματα κυρίως από την Αφρική και την Ασία. Δηλαδή, οφείλει, οι ανεπτυγμένες χώρες, η Ευρωπαϊκή Ένωση και η χώρα μας ακόμα, να βοηθήσει στην ανάπτυξη και τον εκδημοκρατισμό επιτόπου. Το οφείλει αυτό, όχι ως μέτρου ελέγχου της μεταναστευτικής ροής, αλλά και ως δίκαιο αντιστάθμισμα στο όφελος που επί αιώνες έχει αποκομίσει με την αφαίμαξη πρώτων υλών και τα λοιπά.


Σκεφτείτε όσοι παρακολουθείτε λίγο την ιστορία, ότι η Βραζιλία, η μεγαλύτερη κάποτε χώρα στην παραγωγή καουτσούκ, γιατί πριν βγει το καουτσούκ από το πετρέλαιο, έβγαινε από τα δέντρα στην Βραζιλία, η μεγαλύτερη χώρα σε παραγωγή πολύτιμων λίθων, ήταν αποικία της Πορτογαλίας. Ζούσε η Πορτογαλία έχοντας αποικία την Βραζιλία. Σκεφτείτε ότι το Κονγκό, που γίνονται τόσοι εμφύλιοι πόλεμοι τώρα και σπαραγμοί, μία από τις χώρες με σπουδαία μεταλλεύματα, ήταν αποικία. Θα ξέρατε για εκείνα τα περίφημα μέτρα του Λεοπόλδου του Βελγίου, του αιμοσταγούς αυτού βασιλέα, για τον οποίο νομίζω ότι ντρέπονται όλοι οι Βέλγοι σήμερα, που τους έκοβε χέρια, πόδια, κεφάλια, για να παραδειγματίσει και να δουλεύουν περισσότερο. 


Νομίζω ότι χωρίς κανέναν δισταγμό πρέπει να πούμε ότι αυτές οι χώρες που τόσα χρόνια επωφελήθηκαν, που φόρτωναν στα καράβια τους σκλάβους, που ξεζούμισαν από πρώτες ύλες αυτόν τον κόσμο, έχουν χρέος να βοηθήσουν στην ανάπτυξη αυτής της περιοχής. 


Θα μου πείτε, θα γίνει; Δεν θα γίνει. Όμως εμείς πρέπει να λέμε ότι πρέπει να πληρώσουν, να επιστρέψουν ένα μεγάλο τίμημα σε αυτές τις χώρες και σιγά-σιγά να γίνει κοινή συνείδηση ότι αυτό το πράγμα σε όλον τον κόσμο πρέπει να ξανά ιδωθεί με αυτό το πρίσμα. 


Η Ελλάδα και η κοινωνία της επίσης, οφείλουν να αποδεικνύουν καθημερινά ότι μάχονται και τον ρατσισμό και την ξενοφοβία και την αστυνομική βία και είμαι απολύτως σαφής σε αυτό, ότι η αστυνομική βία δεν σχετίζεται σε καμία περίπτωση με πολιτικές που απευθύνονται και αποσκοπούν στην κοινωνική ένταξη. 


Η κοινωνία μας πρέπει να αποδείξει ότι σέβεται τα ανθρώπινα δικαιώματα αδιάκριτα, καθενός, που βρίσκεται με οποιονδήποτε τρόπο στην Ελλάδα, καθώς και τα εργασιακά και ασφαλιστικά δικαιώματα, το δικαίωμα παροχής υπηρεσιών υγείας και εκπαίδευσης και πρόσβασης στη δημόσια υγεία και στη δημόσια διοίκηση. 


Πρέπει η Ελλάδα επίσης να αξιολογήσει το γεγονός και αυτό πρέπει να το γνωρίζουμε, ότι οι αλλοδαποί συνέβαλλαν κατά 1,4% στην αύξηση του ΑΕΠ το 2005 και δημιούργησαν 115.000 νέες θέσεις εργασίας. Είναι απάντηση σε αυτούς που λένε ότι μας παίρνουν τις δουλειές. Από τη δουλειά τους δημιουργήθηκαν προσθετικά 115.000 νέες θέσεις εργασίας. Δεν τα λέω εγώ αυτά, τα λέει το πόρισμα της Διακομματικής Κοινοβουλευτικής Επιτροπής της Βουλής για τη Μετανάστευση. Τις οποίες κατά τα φαινόμενα, ποτέ δεν θα κάλυπταν Έλληνες, γιατί αλλιώς η ανεργία στην Ελλάδα θα ήταν μηδενική. 


Παράλληλα, πρέπει να αποκρυσταλλώσουμε μία μεταναστευτική πολιτική ως πλαίσιο αρχών και κανόνων που ρυθμίζει το μεταναστευτικό φαινόμενο. Δεν θέλω να λέω γενικολογίες και θεωρίες, αλλά έχει σημασία να λέμε ότι όλοι αυτοί οι αναπόγραφοι που μένουν αορίστως δίπλα μας, είναι άνθρωποι. 


Στο θέμα τι πρέπει να κάνει με τα σύνορά της η Ελλάδα, αν θα πρέπει να τα θωρακίσει, αν θα πρέπει να περιορίσει τη μετανάστευση, είναι σαφές ότι πρέπει να δοθεί απάντηση συνδυασμένη με το τι θα γίνει, όπως είπα στο πρώτο ερώτημα που έθεσα, για το τι θα γίνει με όλους αυτούς που είναι ανομιμοποίητα κάτοικοι στη χώρα μας.


Θα πω αμέσως τι εννοώ με αυτό που είπα τώρα. Πρέπει θαρραλέα να πούμε ότι πρέπει όλοι οι μετανάστες που βρίσκονται στην Ελλάδα, να νομιμοποιηθούν. Όλοι. Με ξεχωριστούς κανόνες και διαδικασίες ο καθένας. Όλοι. Ταυτόχρονα με τα μέτρα αυτά και τους κανόνες και τις διαδικασίες νομιμοποίησής τους, πρέπει να ληφθούν μέτρα και για την παράνομη είσοδο, σοβαρά μέτρα για την παράνομη  είσοδο και για την πάταξη της λαθραίας, της μαύρης δηλαδή, εργασίας. 


Η χορήγηση της άδειας παραμονής και εργασίας στη δεύτερη γενιά μεταναστών, πρέπει να γίνει χωρίς όρους και αυτό το λέει επίσης το πόρισμα της Διακομματικής Κοινοβουλευτικής Επιτροπής. 


Πρέπει επίσης να γίνει χωρίς όρους, να επιτραπεί η παραμονή χωρίς όρους, στη χώρα, όσους συμπληρώνουν το 65ο έτος της ηλικίας τους και συντηρούνται από τα παιδιά τους. 


Πρέπει να συντάσσεται ληξιαρχική πράξη και πιστοποιητικό γέννησης για όσους γεννιούνται στη χώρα μας. 


Να είναι ελεύθερη η μετακίνηση και εξυπακούεται η παροχή πρόσβασης σε όλες τις Υπηρεσίες, η παροχή δυνατότητας άσκησης λατρευτικών τους καθηκόντων, τα μαθήματα θρησκεολογίας, πέραν των θρησκευτικών, για ξένους και Έλληνες. Έτσι εντάσσονται οι άνθρωποι και δεν δημιουργούμε ένα νέο εχθρικό στρατό, κοινωνικά εχθρικό στρατό και εδώ έχει σημασία να ξανά θυμίσουμε την τελευταία κόντρα που κάνει ο Συνήγορος του Πολίτη με τον Υπουργό, τον αξιότιμο κύριο Υπουργό επί της Παιδείας, ο οποίος λέει ότι μπορούν να αποφεύγουν το μάθημα των θρησκευτικών όλοι οι αλλόδοξοι ή ετερόδοξοι, οι χριστιανοί ορθόδοξοι είναι υποχρεωμένοι. Όμως πώς θα κριθεί αυτός που είναι αλλόδοξος, αν δεν έχει το δικαίωμα και ο ορθόδοξος χριστιανός να λέει όχι; 


Εδώ ξέρετε, ο Συνήγορος του Πολίτη θα είναι απόλυτος και νομίζω αυτό πρέπει να μας βρει όλους σύμφωνους, γιατί αλλιώς δεν προστατεύονται με ημίμετρα και εκπτώσεις τα ανθρώπινα δικαιώματα. 


Η χωρίς όρους διευκόλυνση πρέπει να επιτραπεί, της οικογενειακής επανένωσης. Η δημιουργία σαφούς διαδρομής με σταθμούς έως την απόκτηση της ιδιότητας του επί μακρόν διαμένοντος και της ιθαγένειας χωρίς παράλογα εισπρακτικά βάρη και η απαίτηση της επαρκούς γνώσης της ελληνικής γλώσσας, ιστορίας και πολιτισμού, να προβάλλεται στο ύστερο στάδιο της πολιτογράφησης. 


Η σύντομη απάντηση στο αίτημα απόκτησης ιθαγένειας και η παροχή της με ευελιξία, χωρίς υπερβολικές απαιτήσεις και οι μειωμένες απαιτήσεις για παιδιά που γεννιούνται και μεγαλώνουν εδώ. 


Εδώ θέλω να σας πω ότι πρέπει να ξανά ανοίξει το θέμα της απόδοσης άδειας διαμονής, χωρίς όμως περιττές απαιτήσεις, για να έχουν όλοι τη δυνατότητα να γίνουν κάτοικοι εδώ. 


Δεύτερον. Πρέπει να επιτραπεί να φέρουν τους γονείς τους, που συντηρούνται από αυτούς αποδεδειγμένα. 


Τα παιδιά που γεννήθηκαν εδώ, πρέπει αυτόματα και χωρίς άλλη προϋπόθεση να πάρουν την ιθαγένεια. 



Υπάρχει τώρα στο νομοσχέδιο που κατατέθηκε για τη Δημοτική Αστυνομία, νομίζω ότι είναι μία συμβολή σε αυτήν την αρχική προσέγγιση ενός πολύ σοβαρού θέματος και δείξτε και μία επιείκεια γιατί και εγώ δεν είμαι εμπειρογνώμονας. 


Γίνεται μία συζήτηση λοιπόν τώρα, για το πώς θα αποδώσουμε δικαιώματα στα νέα παιδιά, στους ανήλικους, που βρίσκονται εδώ. Στο νομοσχέδιο για τη Δημοτική Αστυνομία, περιλήφθηκε μία διάταξη, που νομίζω ότι είναι κουτσή και λέει ότι τα παιδιά που συμπλήρωσαν τα 18 χρόνια και πέρασαν και το Δημοτικό και έβγαλαν και το Γυμνάσιο και εξακολουθούν οι γονείς τους να παραμένουν εδώ, μπορούν να πάρουν άδεια παραμονής για πέντε χρόνια. 


Υπάρχουν άπειρα προβλήματα που δεν θέλω να σας τα εκθέσω. Μπορεί ο γονιός του, να έληξε η άδεια και να αναγκάστηκε να φύγει, μπορεί ο ένας γονιός να έχει φύγει, να μην είναι και οι δύο εδώ. Μπορεί εκείνος για διάφορους λόγους να μην γεννήθηκε εδώ, να μην γεννήθηκε και το παιδί εδώ. 


Νομίζω ότι μετά από τη ρύθμιση που θα λέει ότι όσα γεννήθηκαν εδώ, αποκτούν αυτόματα και χωρίς καμία άλλη προϋπόθεση την ιθαγένεια, πρέπει να τεθεί αυτό που συζητήθηκε και παλιότερα και προτάθηκε από πολιτικούς και διανοούμενος, ότι τα παιδιά που πέρασαν τρία χρόνια από το σχολείο, οι ανήλικοι, να αποκτήσουν αυτόματα την ελληνική ιθαγένεια.


Θέμα όμως το οποίο με έφερε στο βήμα, ήταν ακριβώς η σχέση της μετανάστευσης με την Τοπική Αυτοδιοίκηση. Πρέπει να σας πω ότι έχει γίνει ήδη μία πολύ ωραία δουλειά και προετοιμασία και καλή προετοιμασία, από το Ινστιτούτο Τοπικής Αυτοδιοίκησης, εδώ και δύο-τρία χρόνια νομίζω, είναι στις πρώτες μελέτες που έκανε. Είχα και εγώ μία μικρή συμβολή εκεί, αλλά κυρίως το δούλεψαν τρεις-τέσσερις επιστήμονες, που βάζουν και τα ονόματά τους και σταθήκανε και στο θέμα των ομογενών που παλιννόστησαν, των ομογενών γενικώς και των επαναπατρισμένων και των προσφύγων και των οικονομικών μεταναστών και των πολιτών της Ευρωπαϊκής Ένωσης, που κάποιοι τότε ήταν αλλοδαποί, τώρα είναι οι Ρουμάνοι, οι Βούλγαροι, οι Πολωνοί, που έχουν μπει. Κάποιες χώρες ετοιμάζεται να μπουν. Μετά θα είναι ελεύθερη διακίνηση, ενώ τώρα είναι εντελώς ξένοι και χωρίς δικαιώματα και χωρίς καμία πρόσβαση σε κανένα σύστημα διοίκησης και κοινωνικών αγαθών, αύριο θα είναι πολίτες με τα ίδια δικαιώματα βάσει των συνθηκών της Ευρωπαϊκής Ένωσης. 


Έλεγε τότε, πριν δύο-τρία χρόνια, ότι 800.000 φαίνεται να είναι στην Ελλάδα οι μετανάστες, πλην των ομογενών που παλιννόστησαν και επαναπατρίστηκαν, δηλαδή πρόσφυγες, αλλοδαποί και ούτω καθεξής και με ρυθμό εισροής 100.000 περίπου τον χρόνο. Αυτό σημαίνει ότι το ένα πέμπτο των μεταναστών που βρίσκονται στην Ευρώπη, είναι στην Ελλάδα. 


Αυτά που είπα προηγουμένως, σχετίζονται και με φαινόμενα που παρατηρούμε σήμερα εδώ. Δεν ξέρω αν ξέρετε ένα περιστατικό που βασανίζει πάρα πολύ και τον Δήμαρχο Χανίων, τον κύριο Βιρβιδάκη, τα είπατε προηγουμένως, το οποίο όμως μπορούσε να αντιμετωπιστεί με πολύ απλά πράγματα, δηλαδή να διευρύνονταν οι όροι και οι προϋποθέσεις υπό τις οποίες κάποιος θα μπορούσε να αποδείξει εδώ τη διαμονή του. Πολύ απλά πράγματα. Έτσι θα φεύγαμε από αυτά τα φαινόμενα της ακραίας συμπεριφοράς που προκαλεί την ελληνική κοινωνία και προκαλεί και την ευαισθησία όλων μας. 


Αυτό βεβαίως που έχει σημασία, είναι στο μισό περίπου τοις εκατό του πληθυσμού των μεταναστών που βρίσκεται στην Ελλάδα, είναι Αλβανοί, οι οποίοι κάποια στιγμή θα μπουν στην Ευρωπαϊκή Ένωση, αλλά έχει καλλιεργηθεί στη χώρα μας μια ιδιότυπη σχέση, την οποία δεν είναι ώρα να αναλύσω, ακριβώς με αυτό το μεταναστατευτικό ρεύμα από την Αλβανία. 


Αυτή λοιπόν η συζήτηση που άνοιξε τότε στο Ινστιτούτο Τοπικής Αυτοδιοίκησης, κατέληξε σε πολύ συγκεκριμένα πράγματα, τα οποία τα παραθέτω στην εισήγησή μου και προς αποφυγή επαναλήψεως, θα σας πω αυτό που έχω πει και άλλη φορά σε άλλη συζήτηση με αφορμή τα γενικότερα κοινωνικά και προνοιακά θέματα, ότι ο ρόλος της Τοπικής Αυτοδιοίκησης είναι κορυφαίος, είναι μοναδικός, είναι αναντικατάστατος, στην ένταξη αυτή των μεταναστών και όπως θα προσέξατε και προηγουμένως παρατήρησα, ότι δύο είναι τα βασικά θέματα. Πρώτον, η προετοιμασία της κοινωνίας υποδοχής, να τους δεχτεί και να τους αγκαλιάσει και δεύτερο, η ένταξη στην εκπαιδευτική διαδικασία. 


Αυτούς τους δύο δρόμους νομίζω ότι μπορεί να τους ανοίξει η Τοπική Αυτοδιοίκηση και να τους κρατήσει ανοικτούς. 


Απαριθμώ περίπου δέκα πολύ συγκεκριμένα πράγματα που μπορεί να κάνει η Τοπική Αυτοδιοίκηση. Θα σας αναφέρω επίσης μερικά, τα οποία σχετίζονται με πολύ καλές πρακτικές και παραδείγματα που Δήμοι μας έχουν δώσει στον τομέα αυτό της μεταναστευτικής πολιτικής, της εφαρμογής δηλαδή μέτρων για την αντιμετώπιση αυτού του σημαντικού προβλήματος της μετανάστευσης. 


Τέτοια παραδείγματα, όσο και αν φαίνεται περίεργο, γιατί πολλοί νομίζουν επειδή βλέπουν συγκεντρωμένους στην Αθήνα ατελείωτους ανθρώπους που έχουν κάνει γκέτο ολόκληρες περιοχές, θεωρούν ότι εκεί υπάρχει πλήρης εγκατάλειψη και νομίζω ότι δεν πρέπει να αδικήσουμε άλλο το Δήμο Αθηναίων, ο οποίος είναι ο πρώτος που έχει κάνει τις πιο σημαντικές δομές, πλήρεις και οργανωμένες, για την αντιμετώπιση αυτού του φαινομένου, με τη δημιουργία εδώ και κάποια χρόνια ενός Κέντρου Εξυπηρέτησης Αλλοδαπών. 


Ξέρετε, εγώ δεν έχω λόγο να υπερασπίζομαι πολιτικές που πραγματικά δεν τις πιστεύω, αλλά είναι μια πραγματικότητα και είναι ένα καλό παράδειγμα στο οποίο πρέπει όλοι να καταφύγουμε. 
Αυτό το Κέντρο Εξυπηρέτησης Αλλοδαπών απασχολεί πάνω από 80 κοινωνικούς λειτουργούς και υπαλλήλους, δηλαδή ανθρώπους κοινωνικών επιστημών, με προγράμματα που εξυψώνουν τον άνθρωπο και διασώζουν την ανθρώπινη αξιοπρέπεια. Όμως δυστυχώς, χωρίς την επίλυση βασικών τέτοιων θεμάτων που είπαμε σε σχέση με τη νομιμοποίηση και ούτω καθεξής και τη συνέργια του κράτους, δεν μπορούν να επιλυθούν. 


Υπάρχουν βεβαίως και άλλα πολύ καλά παραδείγματα που έχουμε συναντήσει. Στο Δήμο Πειραιά. Ο Δήμος Συκεών έχει κάνει ένα πολύ ωραίο πρόγραμμα οργάνωσης στεκιού μετανάστευσης. Τα λέω μέσα στην εισήγησή μου, για να μην τα επαναλάβω, αλλά μπορούμε πράγματι να κάνουμε σχολεία, να κάνουμε πολιτισμό, εξειδικευμένο προσωπικό να απασχοληθεί δηλαδή με τους μετανάστες, να τους αγκαλιάσουν, να νιώσουν ότι είναι τα πράγματα διαφορετικά. 


Όλα έχουν σημασία, δηλαδή από τις βεβαιώσεις κοινωνικής ασφάλισης, τα παράβολα, τα πιστοποιητικά ληξιαρχικού χαρακτήρα, πιστοποιητικά ποινικού μητρώου, πιστοποιητικά μη απέλασης. Όλη αυτή η εξυπηρέτηση μπορεί να γίνει από αυτά τα Κέντρα, τα ΚΕΠ, εξειδικευμένους υπαλλήλους, εξειδικευμένο προσωπικό. 


Προγράμματα και δράσεις ένταξης, όπως διοργάνωση μαθημάτων ελληνικής γλώσσας, ελληνικού πολιτισμού, σεμινάρια πολιτικής αγωγής, παροχή ψυχοκοινωνικής υποστήριξης τους ίδιους και στις οικογένειές τους, ένταξη στην αγορά εργασίας, μέριμνα για τα προβλήματα δεύτερης γενιάς, γενικότερα των ανήλικων αλλοδαπών, αναβάθμιση υποβαθμισμένων περιοχών που διαμένουν κυρίως αλλοδαποί και ούτω καθεξής. 


Νομίζω ότι έδωσα ένα στίγμα του πως πρέπει να κινηθούμε όλοι εμείς, τι περίπου μπορεί να κάνει η Τοπική Αυτοδιοίκηση. Μια οργανωμένη κοινωνική υπηρεσία που είναι σκέψη και ιδέα μας και επιμονή μας όλα αυτά τα χρόνια, μπορεί να επιλύσει όλα αυτά τα πράγματα, τα προβλήματα ή να δρομολογήσει λύσεις σημαντικές για όλα αυτά τα προβλήματα, τα οποία σχετίζονται με τη δημιουργία αυτών των συνθηκών του να νιώθει ο καθένας ότι ζει σε κοινή πατρίδα και να μη δημιουργούνται εχθρότητες από συγκεκριμένες ομάδες. 


Αυτό το οποίο πρέπει να προσέξουμε, για να ολοκληρώσω την εισήγησή μου, είναι ότι η συνεισφορά αυτών των προγραμμάτων, των δράσεων, προς τους αλλοδαπούς, δεν πρέπει να γίνεται για λόγους χαριστικούς ή φιλανθρωπίας, αλλά για λόγους συναίνεσης και συνλειτουργίας, για λόγους δημοκρατίας.


Η Τοπική Αυτοδιοίκηση έχει αποδείξει ότι μπορεί να γίνει ένα καλό σπουδαστήριο φιλαλληλίας, συνεργασίας, δημοκρατίας. Αυτό που λέμε καμιά φορά ότι η δημοκρατία έχει ελαττώματα και ξεχωρίζουμε το ελάττωμα ότι συνήθως η δημοκρατία, γιατί οι κατ’ όνομα δημοκρατίες είναι πολλές, συνήθως στη δημοκρατία αποφασίζουν οι πολλοί εις βάρος των λίγων, στη τοπική δημοκρατία πρέπει να μάθουμε να αποφασίζουν οι πολλοί χάριν των λίγων και αυτό το έχουν ανάγκη όλοι οι συνάνθρωποί μας, που δυστυχώς δεν έχουν τη δυνατότητα να διεκδικήσουν τα δικά τους δικαιώματα.


Έχουμε χρέος να σταθούμε μπροστά, απέναντι δηλαδή, δυναμικά, αποφασιστικά, σε όλες τις μορφές ξενοφοβίας και ρατσισμού. Πρέπει να αποτελέσει δέσμευση και πρωταρχικό στόχο, δηλαδή να είναι επικεφαλίδα στις σχέσεις της Τοπικής Αυτοδιοίκησης με τη μετανάστευση, η αποφυγή κάθε ενέργειας που διατηρεί και εντείνει το κλίμα ξενοφοβίας και ρατσισμού σε πλατειά στρώματα της τοπικής κοινωνίας και της εκπαιδευτικής κοινότητας. Να γίνει συστηματική ενημέρωση, να βγάλουμε έντυπα, φυλλάδια, να μπούμε εμείς μπροστά. Αρθρογραφίες, πολύγλωσσα φυλλάδια, ενημερωτικές εκδηλώσεις, που να αποτελέσουν συστηματική προσέγγιση στο πλαίσιο μιας συστηματικής προσέγγισης στα κοινά θέματα. 


Πληροφόρηση και ενημέρωση των μεταναστών μέσα από εξειδικευμένες δομές. Συνήθως και έχουμε ένα πολύ κακό δείγμα από στατιστικά στοιχεία, ότι και γραφεία ενημέρωσης για δημοτικά και γενικά θέματα πολιτιστικά, επαγγελματικά, πολιτικά, κοινωνικά και άλλα, που απασχολούν τον μετανάστη και την οικογένειά του, δυστυχώς δεν φτάνουν ούτε στο 10-11% στους μετανάστες. 


Ένα πολύ μεγάλο θέμα είναι η νομική και διοικητική υποστήριξη από τους Δήμους, που μπορεί για εμάς να μην έχουν τόσο μεγάλη σημασία, για εκείνους που έχουν άγνοια όμως των διαδικασιών εδώ, έχουν πολύ μεγάλη σημασία και είναι το πρώτο στοιχείο που τους οδηγεί στην περιθωριοποίηση, η άγνοια της γλώσσας, η άγνοια των διαδικασιών, η άγνοια πρόσβασης στις διοικητικές δομές. 


Χαίρομαι που βλέπω εδώ και ανθρώπους στην περιφέρεια που δούλεψαν τα θέματα μετανάστευσης, με πολύ μεγάλη ευαισθησία, θέλω να το αναγνωρίσω και χαίρομαι που είναι εδώ στη Θεσσαλονίκη να παρακολουθήσουν αυτήν την πρώτη απόπειρα να συζητήσουμε το τι δεσμούς θα δημιουργήσουμε και είναι πολύ σημαντικό αυτό, ανάμεσα στη χώρα του μετανάστη, τη μητρική του χώρα δηλαδή, που είναι και παράγοντας συμμετοχής στα πολιτιστικά γεγονότα της δικής μας χώρας.


Τέλος, πρέπει να πω πριν κλείσω, το εξής: στο Συνέδριο του Ηρακλείου το 2005, βάλαμε εκεί σε ένα ακροτελεύτιο άρθρο, τη διεκδίκηση της ψήφου των μεταναστών στις τοπικές εκλογές. 


Πρέπει να σας πω, είναι ένα θέμα το οποίο το υιοθέτησε το σύνολο της Αυτοδιοίκησης. Μετέχοντας εκ μέρους της ΚΕΔΚΕ στο Εθνικό Συμβούλιο για την Κοινωνική Ένταξη των Μεταναστών, στην τελευταία συνεδρίαση που έκανε τον Σεπτέμβρη, ενώπιον του Υπουργού, του αξιότιμου Υπουργού των Εσωτερικών, κυρίου Παυλόπουλου, επανέφερα την πρόταση και του είπα ότι πρέπει να δοθεί ψήφος στους μετανάστες. Ο κύριος Υπουργός το δήλωσε, είναι γραμμένο μέσα στα πρακτικά της Επιτροπής, το δήλωσε και μετά στην τηλεόραση, εξεδόθη και δελτίο τύπου από το Υπουργείο Εσωτερικών και αποδέχτηκε ακριβώς να προχωρήσει η νομοθετική ρύθμιση ώστε οι νομίμως διαμένοντες, οι μακροχρονίως διαμένοντες μετά μία πενταετία, να μπορούν να αποκτούν δικαίωμα ψήφου στις τοπικές εκλογές. 


Αυτό νομίζω ότι τους καθιστά περισσότερο χρήσιμους και για τις ανορθόδοξες πολιτικές ακόμα και δίνει μία νέα δυνατότητα στους μετανάστες να διεκδικήσουν από προσφορότερο χώρο, προσφορότερη θέση, να διεκδικήσουν τα δικαιώματα που τους ανήκουν. 


Σας ευχαριστώ.

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Ευχαριστούμε και εμείς τον Δήμαρχο της Αγίας Βαρβάρας, τον κύριο Μίχο, για την περιεκτική και ουσιαστική του εισήγηση για ένα πολύ σημαντικό και κρίσιμο και κοινωνικά και χρονικά θέμα για τους μετανάστες. 

Νομίζω ότι είμαστε μέσα στα πλαίσια του χρόνου, χωρίς να έχουμε φάει πολύ μεγάλο ποσοστό του χρόνου από τις εισηγήσεις, έχοντας αφαιρέσει τη βασική εισήγηση, τη δική μου, στην αρχή. Έχουμε δύο ώρες περίπου μπροστά μας για τις τοποθετήσεις. 

Η κυρία Ροκοφύλλου, θέλει να κάνει μία ενημέρωση.

Α. ΡΟΚΟΦΥΛΛΟΥ: Να σας καλωσορίσω και εγώ ως Πρόεδρος της Επιτροπής Ισότητας. Νομίζω ότι με κάλυψε η Αντιπρόεδρος, η οποία είχε μία πολύ καλή εισήγηση. 


Εγώ απλώς θέλω να σας πω, ότι όπως είχαμε πει, όσες ήσασταν στο προηγούμενο Συνέδριο, έχει βγει πλέον ο κατάλογος, ο αλφαβητικός κατάλογος όλων των αιρετών γυναικών στην Τοπική Αυτοδιοίκηση, κάτι που πρώτη φορά έχει γίνει στην ΚΕΔΚΕ. Το έχουμε σε δισκέτα. Θα καλέσω όλες τις γυναίκες να το πάρουν φεύγοντας και σε όποιες δεν το πάρουν, θα σταλεί και στους Δήμους σας στους περισσότερους. 

Επίσης, έχουμε ένα άλλο CD με τα συμπεράσματα και τα πρακτικά της 3ης Πανελλήνιας Συνδιάσκεψης που κάναμε στο CARAVEL στην Αθήνα και νομίζω θα είναι πάρα πολύ χρήσιμο για όλους να το πάρετε, να το μελετήσετε και να δείτε τι συμπεράσματα βγήκαν. Είναι ένα  εξαιρετικά χρήσιμο εργαλείο. 

Τώρα νομίζω ότι μπορούμε να ξεκινήσουμε από τους ομιλητές, γιατί αυτό είναι το σημαντικό, να ακούσουμε, να ακουστούμε, να ακούσουμε τι έχετε να πείτε και να γίνει ένας γόνιμος διάλογος, ώστε να βγουν και τα συμπεράσματα. Χρόνος υπάρχει να ακουστούμε όλοι. Φέρτε τα ονόματά σας, όσοι δεν έχετε φέρει εδώ. 

Θα ξεκινήσω από τον κύριο Φωτιάδη, ο οποίος είναι Πρόεδρος των ΑΜΕΑ, του Δήμου Σταυρούπολης. Νομίζω ότι πρέπει να τον ακούσουμε και να ξεκινήσουμε από εκείνον για να ακούσουμε την άποψή του. 

Γ. ΦΩΤΙΑΔΗΣ: Αξιότιμε κύριε Πρόεδρε, αξιότιμοι Σύνεδροι, κυρίες και κύριοι, καλησπέρα σας. 


Έχω την τιμή να βρίσκομαι σήμερα ενώπιόν σας για να σας εκθέσω ένα από τα πολύ σημαντικά προβλήματα που αντιμετωπίζει η ευαίσθητη κοινωνική ομάδα των ΑΜΕΑ, στην οποία ανήκω. 


Λέγομαι Φωτιάδης Γεώργιος, πάσχω εκ γενετής από σπαστική τετραπληγία. Είμαι απόφοιτος του Οικονομικού Πανεπιστημίου Θεσσαλονίκης, εργάζομαι στην Εθνική Τράπεζα, είμαι παντρεμένος και έχω δύο παιδιά. 


Ευχαριστώ θερμά την Οργανωτική Επιτροπή του Συνεδρίου, η οποία έκανε δεκτό το αίτημά μου και μου παραχώρησε το βήμα αυτό. 


Έχουμε την ικανοποίηση να αποκαλούμε την κοινωνία μας προηγμένη, κυρίες και κύριοι, καθώς η Πολιτεία, οι Οργανισμοί Τοπικής Αυτοδιοίκησης, οι κοινωνικοί φορείς, λαμβάνουν μέτρα προστασίας και μέριμνας με σκοπό τη βελτίωση της ποιότητας ζωής των ΑΜΕΑ.


Τα μέτρα αυτά άλλοτε αποδίδουν καρπούς και άλλοτε όχι. Πάντως, η κοινή συνισταμένη όλων έχει σαν στόχο την ευαισθητοποίηση της κοινωνίας, αλλά και του κάθε πολίτη ξεχωριστά, ώστε να αντιμετωπίζονται τα ΑΜΕ με τη μέγιστη δυνατή κατανόηση και παροχή βοήθειας.


Ένα από τα μέτρα που έλαβε εδώ και πολλά χρόνια η Πολιτεία, είναι και η παραχώρηση ατελώς αναπηρικών αυτοκινήτων. Κατάλληλα διασκευασμένα ή μη, τα αυτοκίνητα αυτά εξυπηρετούν τις καθημερινές ανάγκες μετακίνησής μας στο χώρο εργασίας, στους χώρους εκπαίδευσης, στις επισκέψεις σε ιατρεία, νοσοκομεία, διαγνωστικά κέντρα, σε χώρους αναψυχής, εντός ή εκτός της πόλης. 


Ως εδώ θα μπορούσε να αναρωτηθεί κανείς, πού είναι το πρόβλημα. Το πρόβλημα, αγαπητοί Σύνεδροι, βρίσκεται στο ότι η πόλη που φιλοξενεί το  Συνέδριό σας, αποδεικνύεται εντελώς αφιλόξενη για τα αναπηρικά αυτοκίνητα. 


Για το Δήμο Θεσσαλονίκης και ειλικρινά λυπάμαι που το λέω, τα αναπηρικά αυτοκίνητα είναι επιθυμητά μόνο όταν κυκλοφορούν εκτός των ορίων του Δήμου. 


Τόσο εγώ, όσο και εκατοντάδες άλλοι συμπολίτες μου που βρίσκονται στην ίδια θέση με εμένα, έχουν δεχτεί συνολικά χιλιάδες κλήσεις από τα Όργανα της Δημοτικής Αστυνομίας για παράνομη στάθμευση. Δεν τολμά ανάπηρος να μπει στο κέντρο της όμορφης πόλης μας για οποιονδήποτε λόγο. Είτε έχει προορισμό την εργασία του, είτε κάποια δημόσια υπηρεσία, είτε κάποιον γιατρό, είτε για την επίσκεψή του σε κατάστημα αγοράς, είτε απλά για να συναντηθεί με φίλους του ή με την αγαπημένη του. Τα Όργανα της Δημοτικής Αστυνομίας Θεσσαλονίκης έχουν εντολές και υπέρτατο καθήκον να του δώσουν κλήση 80€. Θα πρέπει μάλιστα να θεωρήσει τον εαυτό του και υπέρτατο τυχερό αν δεν του αφαιρέσουν και τις πινακίδες κυκλοφορίας. Μία μέγιστη ταλαιπωρία που την έχω υποστεί και εγώ πριν από λίγες μόλις εβδομάδες. 


Καθημερινά σας διαβεβαιώνω κυρίες και κύριοι, συνωστίζονται δεκάδες ΑΜΕΑ στα γραφεία της Δημοτικής Αστυνομίας της πόλης μας, με σκοπό να υποβάλλουν ενστάσεις διαγραφής προστίμων, προσπαθώντας απλά να αποδείξουν ότι δεν είναι ελέφαντες.


Τι και αν οι ενστάσεις τους είναι απόλυτα αιτιολογημένες, τι και αν οι εξηγήσεις τους ότι έχουν σε εμφανές σημείο το αναπηρικό σήμα και σύμφωνα με τον νόμο τα αναπηρικά αυτοκίνητα μπορούν να σταθμεύουν εκεί που για τα υπόλοιπα απαγορεύεται, εφόσον δεν εμποδίζουν την κυκλοφορία, τι και αν απλά κάνουν επίκληση στην ευαισθησία των αρμοδίων. Το αποτέλεσμα είναι η εμμονή της Υπηρεσίας στην πληρωμή της κλήσης και η παράνομη παρακράτηση των πινακίδων κυκλοφορίας. Τονίζω τη λέξη παράνομη. 


Ξέρετε αλήθεια ποιος είναι ο μοναδικός τρόπος να διαγραφεί το πρόστιμο και να επιστραφούν οι πινακίδες; Το μέσο αγαπητοί Σύνεδροι. Αν τύχει να έχει κάποιον Βουλευτή, κάποιον Γενικό Γραμματέα γνωστό, τότε υπάρχει ελπίδα και μπορεί να τη γλιτώσει. Με άλλα λόγια, η υπέρτατη μορφή απαξίωσης της ανθρώπινης αξιοπρέπειας. 


Σε ερώτηση που απηύθυνα «Σε ποιον νόμο βασίζονται και ενεργούν με αυτόν τον τρόπο;», από το Γραφείο του Αντιδημάρχου, υπεύθυνο για τη Δημοτική Αστυνομία, κυρίου Αθανάσαρου, έλαβα την προφορική απάντηση ότι εφαρμόζουν κατά γράμμα την απόφαση του Εισαγγελέα, κυρίου Φλωρίδη. 


Βρήκα στο internet την απόφαση του αξιότιμου αυτού Εισαγγελέα. Ξέρετε τι αναφέρει κυρίες και κύριοι; Ότι κανείς και για κανέναν απολύτως λόγο δεν επιτρέπεται να σταθμεύει παράνομα, παρά μόνο αν μεταφέρει μαζί του ετοιμοθάνατο σε νοσοκομείο. 


Ειλικρινά, αν αυτή η απόφαση δεν ήταν προφανέστατα άδικη για ένα μεγάλο μέρος του κοινωνικού συνόλου, μεταξύ των οποίων και τα ΑΜΕΑ, θα την άφηνα ασχολίαστη στην κρίση σας. 


Επειδή όμως και οι κρίνοντες κρίνονται για τις αποφάσεις τους, θα παρακαλούσα θερμά από το βήμα αυτό την Πολιτεία και συγκεκριμένα τον Υπουργό Μεταφορών, να προχωρήσει σε άμεση τροποποίηση της απόφασης αυτής, πίσω από την οποία κρύβεται η Δημοτική Αστυνομία. 


Κάποιος θα πρέπει να εξηγήσει στον αξιότιμο Εισαγγελέα κύριο Φλωρίδη, ότι άμεσες ανάγκες στάθμευσης δεν έχουν μόνο οι ετοιμοθάνατοι, αλλά και πολλές άλλες κατηγορίες συμπολιτών μας, που τα μάτια του ιδίου προφανώς αδυνατούν να εντοπίσουν. 


Επειδή όμως ανάμεσα στους Συνέδρους βρίσκονται εκπρόσωποι των ΟΤΑ από την Αθήνα, τον Πειραιά, τη Δράμα, τη Πτολεμαΐδα, την  Πάτρα, θα τους παρακαλούσα θερμά να μεταφέρουν τη δική τους λογική πάνω στο θέμα αυτό, στα αυτιά της δικής μας Δημοτικής Αρχής.


Είναι αδύνατο να πιστέψω ότι οι Δήμαρχοι των άλλων πόλεων δεν γνωρίζουν την απόφαση του συγκεκριμένου αυτού κυρίου Εισαγγελέως. Έχουν όμως την ευαισθησία και την κοινωνική ευθύνη να συμπαραστέκονται στα προβλήματα των ΑΜΕΑ. Αντιλαμβάνονται το πρόβλημα  στάθμευσης που έχουν και δείχνουν το ανθρώπινο πρόσωπό τους δίνοντας μάλιστα εντολή στους Δημοτικούς Αστυνόμους να βοηθούν όσο μπορούν τα ΑΜΕΑ. 


Ξέρω πολύ καλά ότι στα όρια των Δήμων που εποπτεύουν, δεν δίνεται κλήση παράνομης στάθμευσης σε αναπηρικά αυτοκίνητα. Αν λέω ανακρίβειες, παρακαλώ οι παρόντες να με διαψεύσουν. 


Καταθέτω μάλιστα και θα το καταθέσω στα πρακτικά του Συνεδρίου, απόσπασμα από σχετική οδηγία του αξιότιμου Δημάρχου Αθηναίων, κυρίου Νικήτα Κακλαμάνη, προς τα Όργανα της Δημοτικής Αστυνομίας Αθηνών, να μην δίνονται κλήσεις παράνομης στάθμευσης σε οχήματα που έχουν πάνω τους το αναπηρικό σήμα.


Οι ομολογουμένως αστείες δικαιολογίες της Δημοτικής Αστυνομίας Θεσσαλονίκης, δεν εξαντλούνται μόνο στον παρακάτω νόμο. Λαμβάνουμε επίσης τη δικαιολογία ότι πρέπει να σταθμεύουμε σε θέσεις πάρκινγκ για αναπηρικά αυτοκίνητα. Οι θέσεις αυτές κυρίες και κύριοι, δεν ξεπερνούν τον αριθμό των 20 έως 30 σε όλο το κέντρο της πόλης μας. Είναι μονίμως κατειλημμένες από μη αναπηρικά αυτοκίνητα και βέβαια, συνήθως απέχουν χιλιόμετρα από τον τόπο προορισμού μας. 


Σε μια πόλη που κυκλοφορούν καθημερινά 500.000 περίπου αυτοκίνητα, αν θεωρήσουμε ότι το 5% είναι αναπηρικά, χρειαζόμαστε 25.000 θέσεις πάρκινγκ για ΑΜΕΑ. Δεν θέλουμε καν τόσες. Θέλουμε μόνο 1.000, αγαπητέ κύριε Αντιδήμαρχε, έστω 500.Υπάρχουν; Μπορείτε να μας τις διαθέσετε άμεσα; Αν δεν μπορείτε, πράγμα βέβαιο, παρακαλώ πολύ όχι από αύριο, αλλά από σήμερα, να δώσετε τις απαιτούμενες εντολές στα Όργανά σας. 


Από το φιλόξενο βήμα του Συνεδρίου της ΚΕΔΚΕ, θέλω να καταγγείλω επίσης και την παράνομη πρακτική της αφαίρεσης πινακίδων κυκλοφορίας των αναπηρικών αυτοκινήτων. Πέρασε άραγε από το μυαλό κανενός από τους υπευθύνους ότι το γεγονός αυτό ισοδυναμεί με καθήλωση στο σπίτι ανθρώπων που το μοναδικό τους μέσο μετακίνησης είναι αυτό το αυτοκίνητο; 


Η μετακίνηση ενός ΑΜΕΑ, κυρίες και κύριοι, προϋποθέτει συνήθως και το είδατε, ειδικούς χειρισμούς και κατάλληλα διαμορφωμένο όχημα. Αν αφαιρεθούν οι πινακίδες κυκλοφορίας, πώς ο άνθρωπος αυτός θα πάει στη δουλειά του; Σε ένα γιατρό ή σε μία κοινωνική εκδήλωση; Φυλακίζεται λοιπόν στο σπίτι του, με απρόβλεπτες σωματικές και κυρίως ψυχικές διαταραχές. 


Στο σημείο αυτό λοιπόν, γίνεται από μέρους της Δημοτικής Αστυνομία ευθεία παράβαση του Συντάγματος και του νόμου περί ατομικών ελευθεριών και επιφυλάσσομαι αν επαναληφθεί το γεγονός αυτό, να κινηθώ και δικαστικά εναντίον του Δήμου, με τη βοήθεια και συμπαράσταση κάποιων νομικών της πόλης μου που θα θελήσουν να σταθούν δίπλα μου στην προσπάθεια δικαίωσης του αγώνα αυτού. 


Καταλήγοντας, θέλω να κάνω έκκληση προς τον αξιότιμο Δήμαρχο Θεσσαλονίκης να επιληφθεί άμεσα ο ίδιος του οξύτατου αυτού κοινωνικού προβλήματος, ώστε να σταματήσει άμεσα η κοινωνικά ανάλγητη και ρατσιστική συμπεριφορά της Δημοτικής Αστυνομίας, προς την πιο ευπαθή ομάδα του πληθυσμού της πόλης μας. 


Πρέπει επιτέλους κάποιοι Αντιδήμαρχοι να καταλάβουν ότι η κοινωνική ευαισθησία δεν πρέπει να εξαγοράζεται με κάποιες χιλιάδες ευρώ που φέρνουν ως έσοδα τα πρόστιμα σε αναπήρους. 


Καλώ, τέλος, το Συμβούλιο Κοινωνικής Πολιτικής της ΚΕΔΚΕ να λάβει θέση πάνω σε αυτό το πολύ σοβαρό πρόβλημα που αντιμετωπίζουν τα ΑΜΕΑ και να οριοθετήσει έναν κώδικα ομοιόμορφης αντιμετώπισής του, που να είναι σεβαστός και εφαρμόσιμος από όλους τους Δήμους της χώρας μας.


Ευχαριστώ πολύ.

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Ευχαριστούμε τον συμπολίτη μας. Θα ήθελα να παρακαλέσω τους επόμενους ομιλητές να περιορίσουν την παρέμβασή τους, έτσι ώστε να δοθεί η δυνατότητα και στους είκοσι οι οποίοι έχουν ζητήσει, να έχουν χρόνο. Δεν βάζουμε περιορισμό δύο, τρία, τέσσερα λεπτά, αλλά εάν ξεπερνάνε κάποιοι συνάδελφοι το χρόνο, δεν θα έχουμε περιθώριο, γιατί στις 19.30 έχει κληθεί εκτάκτως το Διοικητικό Συμβούλιο για να  βγάλει πορίσματα και να καταθέσει ψήφισμα. Δεν έχουμε απεριόριστο χρόνο. Ευχαριστώ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Περίπου πέντε λεπτά ο καθένας αν μιλήσει, θα είναι πολύ καλό. 


Ποιος θα ήθελε να κάνει ερώτηση; Ο Δήμαρχος Φαρκαδόνας, κύριος Χρήστος Τόλιος, έχει τον λόγο. 

Χ. ΤΟΛΙΟΣ: Λέγομαι Τόλιος Χρήστος, Δήμαρχος Φαρκαδόνας από Τρίκαλα. 


Κύριε Μίχο, μιλήσατε για τους οικονομικούς μετανάστες και τη μητρική τους γλώσσα. Μεταφέροντας και μία προσωπική εμπειρία, όπου υπήρξα εποχιακός μετανάστης και το σύστημα εκπαίδευσης που αναπτύχθηκε κυρίως στη  Δυτική Ευρώπη, με αμιγώς ελληνικά σχολεία εκμάθησης της γλώσσας, με τη δομή δηλαδή που έχουν και στη χώρα μας, σήμερα οι οικονομικοί μετανάστες προσπαθούν να αυτοοργανώσουν τάξεις μητρικής γλώσσας, με δικά τους οικονομικά μέσα. 


Μήπως θα ήταν σκόπιμο να περάσουμε σε ένταξη στο εκπαιδευτικό πρόγραμμα της μητρικής τους γλώσσας, έστω ολιγόωρη διδασκαλία, εκεί που έχουμε πυκνότητα μεταναστών σημαντική. 

Λ. ΜΙΧΟΣ: Το λέω στην εισήγησή μου μέσα, ότι σε περιοχές που έχουν αυξημένο αριθμό μεταναστών, μπορεί αυτό το πράγμα να σχεδιαστεί και να υλοποιηθεί από την Τοπική Αυτοδιοίκηση και στο πλαίσιο ενός ολοκληρωμένου επιχειρησιακού προγράμματος σε συνεργασία με το Υπουργείο Παιδείας, να αναλάβει η Αυτοδιοίκηση, το είπαμε και στην Επιτροπή, να εκπονήσει πρόγραμμα αναλυτικό για την  εκπαίδευση όλων αυτών των μεταναστών ανά την Ελλάδα.

Χ. ΤΟΛΙΟΣ: Η συνέχεια της δεύτερης ερώτησης, έχει να κάνει με το εξής: αν δούμε στη χώρα τα πολυπολιτισμικά σχολεία, είναι πάρα πολύ λίγα, παρότι η προσπάθεια ξεκίνησε από το ’74. Είναι κυρίως στη Βόρεια Ελλάδα, κανένα νομίζω στη Πελοπόννησο, για να δούμε έτσι ενδεικτικά την κατανομή. 


Μήπως θα πρέπει λοιπόν να υπάρξουν νέες ιδρύσεις, με βάση τα νέα δεδομένα της διασποράς των μεταναστών; 


Μια άλλη ερώτηση για τα ΑΜΕΑ. Ο αγαπητός φίλος που μίλησε νωρίτερα, αναφέρθηκε σε υπαρκτά προβλήματα. Υπάρχουν ΑΜΕΑ οι οποίοι δεν μπορούν να μετακινηθούν, δεν μπορούν να ζήσουν τις χαρές της ζωής,  μίας εκδρομής, μιας επίσκεψης. Μήπως θα πρέπει λοιπόν στις δομές των ΑΜΕΑ να υπάρξουν οχήματα μετακίνησης τύπου ΕΚΑΒ, όπου πλέον θα απευθύνεται η οικογένεια των ΑΜΕΑ, για να μπορούν να τους μετακινούν, να τους πάνε στους χώρους, κάτι που συμβαίνει δηλαδή στην Ευρώπη. 


Ευχαριστώ. 

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Ο κύριος Μαυροματίδης Δημήτρης, από την ΤΕΔΚ Κοζάνης.

Δ. ΜΑΥΡΟΜΑΤΙΔΗΣ: Θα προσπαθήσω να είμαι πάρα πολύ σύντομος. Θα πω λίγο κάτι εκτός κειμένου με αφορμή την εισήγηση του κυρίου Μίχου. 

Είχα την ευκαιρία να είμαι συντονιστής τοπικής πρωτοβουλίας απασχόλησης στο Νομό Κοζάνης, φυσικό πρόσωπο, όπου εκεί πέρα υπήρχαν και 42 προγράμματα κατάρτισης των 20 ατόμων για εκμάθηση ελληνικής γλώσσας, για μετανάστες, παλιννοστούντες, πρόσφυγες, δηλαδή για αυτές τις μειονεκτικές ομάδες πληθυσμού. Οι αιτήσεις ήταν πολύ περισσότερες από 40 και αντιλαμβάνεστε, μιλάμε για έναν σχετικά μικρό Νομό, αλλά υπήρχαν φοβερά προβλήματα τα οποία είχαν να κάνουν κυρίως με το θέμα του ωραρίου. 

Είναι πάρα πολύ δύσκολο, όχι γιατί απλά δεν έχουν ενταχθεί κοινωνικά, οικονομικά, εργασιακά, κανονικά στις κοινωνίες μας και σε όλα αυτά, έχοντας δηλαδή ανασφάλιστη εργασία. Είναι το ζήτημα ότι περνάνε και τα ωράρια εργασίας με πολύ χαμηλά τιμήματα και όλα αυτά αποτυπώθηκαν στους ίδιους τους εισηγητές, με αποτέλεσμα να γίνει στο Νομό Κοζάνης τότε μία διαδικασία πριν δέκα μέρες, όπου να καλεστούν, να δοθούν τα πτυχία και εκεί να εκφράσουν και οι ίδιοι τις απόψεις τους. 

Ήταν κάτι εντελώς διαφορετικό, διότι τα προγράμματα κατάρτισης και τα λοιπά, έχουμε την αίσθηση ότι πηγαίνουν όλα για υπολογιστές και τα κλασικά, χωρίς να βλέπουμε τις ειδικές ομάδες πληθυσμού. 

Τώρα να έρθω λίγο στην εισήγηση που, συγχωρέστε με, δεν θα είναι τόσο στο κοινωνικό, θα είναι περισσότερο στο κομμάτι το τεχνοκρατικό για την απασχόληση. 

Διαβάζοντας την εισήγησή σας, που μας δώσατε χθες το βράδυ και καλό θα είναι να την έχουμε δύο-τρεις μέρες νωρίτερα, διότι σε αυτήν την ωραία πόλη κανονικά τα βράδια πρέπει να βγαίνουμε και να χορεύουμε ή να απολαμβάνουμε και όχι να καθόμαστε να διαβάζουμε τις εισηγήσεις, έτσι εν είδει αστεϊσμού, γίνεται αναφορά λοιπόν, για απασχόληση, κοινό επιχειρησιακό πρόγραμμα ΚΕΔΚΕ και ΟΑΕΔ και εδώ θα μου επιτρέψετε να πω επιγραμματικά: 

Γνωρίζουμε πραγματικά τι συμβαίνει με τις τοπικές πρωτοβουλίες απασχόλησης; Τι συνέβη μάλλον, γιατί τελείωσαν με το Γ΄ και σχεδιάζεται το Δ΄. 

Γνωρίζουμε όλοι εδώ τα γραφειοκρατικά προβλήματα που ανακύπτουν, σε τέτοιο μάλιστα βαθμό που είχαμε καθυστερήσεις, αστοχίες και προβλήματα; 

Καμία σχέση και το λέω με τα λύπης, δεν έχουν οι υλοποιούμενες τοπικής πρωτοβουλίες απασχόλησης, τοπικά σύμφωνα και όλα αυτά τα οποία είχατε κάνει ένα συνέδριο, δεν είχα την τύχη να παραβρεθώ, στην Ρόδο αν δεν κάνω λάθος, με αυτά που πραγματικά θα έπρεπε να είναι, παρά τις φιλότιμες προσπάθειες όλων των τεχνοκρατικών στελεχών, φορέων και διαχειριστικών αρχών. 

Είχα καταθέσει πέρσι στην Κυλλήνη γραπτώς και ξανά θέσω εδώ σύντομα, ένα ζήτημα που είναι και πρόταση και το καταθέτω λίγο στα πρακτικά. 

Τα εργαλεία για την υλοποίηση των πραγματικών συμφώνων απασχόλησης και τοπικών πρωτοβουλιών των προηγμένων ευρωπαϊκών χωρών, απέχουν κατά πολύ από αυτά που έχουμε εμείς και λόγω του ΟΑΕΔ. Δηλαδή, πρακτικά δεν έχουμε εργαλεία σε θεσμικό επίπεδο ως Αυτοδιοίκηση, να μη γελιόμαστε, δεν έχουμε τίποτα. Ο ΟΑΕΔ έχει μπλέξει σε μία γραφειοκρατικού τύπου διαδικασία, παρ’ όλο που τα στελέχη του καταβάλλουν φιλότιμες προσπάθειες να βοηθήσουν την απασχόληση. 

Σήμερα λοιπόν, οι τοπικές πρωτοβουλίες απασχόλησης μπορούμε να πούμε ότι αν δεν απέτυχαν, επί της ουσίας τουλάχιστον δεν απέδωσαν τα αναμενόμενα. Όλα δηλαδή πέρασαν μέσα από τον ΟΑΕΔ και μέσα από το κανονιστικό πλαίσιο, με ελάχιστες εξαιρέσεις, αυτό που προϋπήρχε. 

Έχουμε να αντιμετωπίσουμε λοιπόν, αλλαγή νοοτροπίας, θεσμικό πλαίσιο που αυτοαναιρείται. Για να καταλάβετε δηλαδή, είχαμε ξεχωριστές επιδοτήσεις για αυτούς που εντάσσονταν μέσα από τις τοπικές πρωτοβουλίες, οι οποίες ήταν χαμηλότερες από αυτές οι οποίες έβγαιναν από τον ίδιο τον ΟΑΕΔ, που πάλι ήταν μέσω ΟΑΕΔ. Δηλαδή, ο ΟΑΕΔ ανταγωνιζόταν έστω την…

(αλλαγή κασέτας)

Δ. ΜΑΥΡΟΜΑΤΙΔΗΣ: …να πηγαίνουν σε εκείνο το πρόγραμμα και να μην γίνεται σωστή ένταξη στην αγορά εργασίας. 


Θα καταθέσω λοιπόν την πρόταση αναφορικά με τους άξονες που προδιαγράφονται για την ενίσχυση των τοπικών στρατηγικών απασχόλησης, που είναι η δημιουργία ενός πραγματικού παρατηρητηρίου απασχόλησης και εδώ δεν μιλάμε για μία απλή σύζευξη ανέργων και επιχειρήσεων ή υποαπασχολούμενων, αλλά για ένα δυναμικό εργαλείο βασισμένο on line, αυτόματα, ιντερνετικά, δικτυακά, με δυνατότητες ανεύρεσης στοιχείων, που να είναι ένα προγραμματικό εργαλείο για την Αυτοδιοίκηση. 


Προτείνω λοιπόν ξανά τη δημιουργία μιας ενιαίας πλατφόρμας σε επίπεδο ΚΕΔΚΕ, όπου οι ΤΕΔΚ θα συνεισφέρουν και θα διαχειρίζονται τα ζητήματα που αναλογούν στα γεωγραφικά όρια του Νομού τους και στα οποία αν θέλετε, είναι πολιτικά υπεύθυνες. Εννοείται ότι δεν θα είναι μόνο οι ΤΕΔΚ, εννοείται ότι αυτό θα εξαπλωθεί διότι κανένας μόνος του δεν μπορεί αυτά τα κρίσιμα ζητήματα να τα αντιμετωπίσει. Θα έχουν δηλαδή αυτόνομη δυνατότητα παρέμβασης μέσω μιας διαρκούς ομάδας εργασίας  σε επίπεδο Νομού. Έτσι θα δίνεται η δυνατότητα στις ΤΕΔΚ να συλλέγουν και να τροφοδοτούν με στοιχεία το σύστημα και ταυτόχρονα η ΚΕΔΚΕ θα τους  τροφοδοτεί με τα αποτελέσματα αναλύσεων και μελετών σε επίπεδο χώρας. 


Σε αυτό το σύστημα, τα κοινοτικά και δημοτικά Γραφεία Ενημέρωσης για την Απασχόληση, που είναι το άρθρο 75 του νέου Δημοτικού και Κοινοτικού Κώδικα, θα μπορούσαν να έχουν πρόσβαση κατά παρόμοιο τρόπο με τα ΚΕΠ.


Δηλαδή, στην ουσία θα κτίσουμε ένα  σύστημα δυναμικό, το οποίο δεν θα είναι στατικό, θα τροφοδοτείται με  στοιχεία και θα έχει διττό ρόλο. Αφενός μεν, τη δυνατότητα το αυτονόητο, σύζευξης – όπως είπα προηγουμένως – εργοδοτών και ανέργων, υποαπασχολούμενων και αφετέρου, ένα αξιόπιστο εργαλείο λήψης πολιτικών αποφάσεων. Άρα, θα διαρθρώνεται σε τρία επίπεδα, ΚΕΔΚΕ, ΤΕΔΚ και ΟΤΑ. 


Να σας πω και κάτι ακόμα. Είχαμε την τύχη εμείς τουλάχιστον στην Κοζάνη, να προσπαθήσουμε να στήσουμε αυτήν την ιστορία και είμαστε τώρα στη διαδικασία, στο τελείωμα και έχει  δημοσιοποιηθεί, με τη βοήθεια ενός, είχαμε και την τύχη φυσικά να έχουμε δίπλα μας έστω σαν συνεργάτη και το ΕΡΓΑΝΗ, που είχε πολύ μεγάλη εμπειρία και μας βοήθησε στη ρύθμιση κυρίως κάποιων λεπτομερειών. 


Θέλω να σας πω ότι γίνεται μια γιγάντια προσπάθεια η οποία έχει αγκαλιαστεί και αυτήν την στιγμή όταν μιλάμε για απασχόληση, πρέπει να είμαστε λίγο πιο ευρηματικοί και λίγο πιο καινοτόμοι. Δεν πρέπει πια να πηγαίνουμε με τις κλασικές διαδικασίες, ούτε στις ομάδες στις οποίες είμαστε. Υπάρχουν αυτήν την στιγμή, δεν θα πω για τους bloggers απλά, θα πω για ορισμένες ομάδες οι οποίες έχουν συστήσει τους δικούς τους κόσμους, κατά εμάς εικονικούς, κατά τους δικούς τους πραγματικούς. 


Θα πρέπει δηλαδή από εδώ και στο εξής να μπορούμε να προσεγγίζουμε αυτές τις ομάδες και θα πρέπει από εδώ και στο εξής όλοι να σκεφτόμαστε πως μπορούμε να μπούμε. 


Κυρίες και κύριοι, για να κλείσω. Ορθώς λοιπόν στη σημερινή εισήγησή σας γίνεται αναφορά για άμεση αναδιάρθρωση της λειτουργίας του ΟΑΕΔ. Ορθώς μιλούμε για τη διαμόρφωση περιφερειακών και τοπικών σχεδίων δράσης για την απασχόλησης. Εκτιμώ ότι πρέπει άμεσα να δρομολογηθεί, αν γίνεται και για το επόμενο έτος, ειδικό θεματικό συνέδριο της ΚΕΔΚΕ για την απασχόληση, ιδιαίτερα σήμερα που υπάρχει αυτή η κρίση, γιατί ειδικά σήμερα θα πρέπει να μην είμαστε αφαιρετικοί, γενικοί και τα λοιπά, αλλά συγκεκριμένοι και θα πρέπει να είμαστε συγκεκριμένοι διότι αν θέλετε, την καθυστέρηση, την εγκληματική κατά άλλους, που έχουμε αυτήν την στιγμή στο ΕΣΠΑ,  μπορεί να είναι μία ευκαιρία, μια και το ΕΚΤ είναι ένα πολύ σημαντικό εργαλείο, για να μπορέσουμε μετά τον Ιούνιο, αν δηλαδή θα μπορούσε να γίνει ένα τέτοιο Συνέδριο, να συναθροίσουμε τις σκέψεις μας, τις απόψεις μας και να μπορέσουμε να οδηγήσουμε τουλάχιστον σε επίπεδο ΚΕΔΚΕ, ενδεχομένως νομοθετικές ρυθμίσεις που θα είχαν ως προς αυτό μία λύση. 


Έτσι λοιπόν, πρέπει να περάσουμε το μήνυμα ότι η Τοπική Αυτοδιοίκηση σήμερα αφουγκράζεται και δρα και την απασχόληση και κυρίως για να γίνουμε, όπως είπα, πιο συγκεκριμένοι προς όφελος δικό μας, άρα των δημοτών μας. 


Αυτές είναι πρωτοβουλίες για να κάνουμε την Αυτοδιοίκηση ισχυρή και όχι τα περί μερικής απασχόλησης και Stage, που δεν χρειάζεται πια να τα τονίζουμε, επιτέλους, ως Τοπική Αυτοδιοίκηση, γιατί ας το ομολογήσουμε είναι ένα μεγάλο πρόβλημα σήμερα. Τις γενιές των 700 € προσπαθούμε να τις κάνουμε των 500€, εμείς ως Αυτοδιοίκηση; 


Η ευελιξία λοιπόν που χρειάζεται και ο ιδιωτικός τομέας και για το οποίο λίγο-πολύ με διάφορες διαδικασίες τη δεχτήκαμε, τουλάχιστον ως Δήμοι, ως Αυτοδιοίκηση, ως ΟΤΑ, ας μην συνεχίζουν να ποτίζουν την Τοπική Αυτοδιοίκηση. 


Ευχαριστώ. 

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Ευχαριστούμε. Μια ενημέρωση. Είχε προγραμματιστεί θεματικό συνέδριο για την κοινωνική πολιτική και την απασχόληση στις αρχές του καλοκαιριού, μετατέθηκε εξαιτίας του έκτακτου Συνεδρίου για τον Καποδίστρια. Είχε πάει στις αρχές του φθινοπώρου. Δυστυχώς, η συγκυρία μας το ανέβαλλε ξανά και λόγω του Καποδίστρια, της μεταρρύθμισης, που τελικά όπως ακούσατε πάλι αναβάλλεται και μετατέθηκε για τον καινούργιο χρόνο. Ελπίζουμε να μην προκύψει κανένα άλλου είδους πρόβλημα, έτσι ώστε στον καινούργιο χρόνο να κάνουμε το θεματικό συνέδριο. 

ΠΡΟΕΔΡΕΙΟ (Α. ΡΟΚΟΦΥΛΛΟΥ): Θα μιλήσει η κυρία Παυλίδου Μαρία, που είναι Αντιδήμαρχος Καλαμαριάς και μετά θα ακολουθήσει η κυρία Καραβασίλη Σοφία και η κυρία Σαββινίδου Σοφία, που είναι εκπρόσωποι των Κέντρων Πρόληψης.

Μ. ΠΑΥΛΙΔΟΥ: Θέλω αντί οποιασδήποτε τοποθέτησης, επειδή θα φύγω, γιατί έχω ετοιμάσει και μία τροπολογία στα θεσμικά, για αυτό ζήτησα να προηγηθώ. 


Κύριε Πρόεδρε, θα μιλήσω για λογαριασμό 56 Δημάρχων που προσυπογράφουν το κείμενο και το ψήφισμα και 5 Νομαρχιών. Για αυτό θα μου δώσετε τον λόγο, γιατί ενέκριναν αυτό το κείμενο που εκθέτω ενώπιόν σας. 


Θα μιλήσω για τα Κέντρα Πρόληψης. Για περισσότερα από 12 χρόνια, τα Κέντρα Πρόληψης έχουν συμβάλλει σημαντικά στην πρόληψη και την αντιμετώπιση του προβλήματος των εξαρτησιογόνων ουσιών στη χώρα μας, εφαρμόζοντας παρεμβάσεις πρόληψης της χρήσης ουσιών και γενικότερα προαγωγής της υγείας στο σχολείο, την οικογένεια και την ευρύτερη κοινότητα.


Η σημασία του έργου των Κέντρων Πρόληψης έχει αναγνωριστεί τόσο από τις τοπικές κοινωνίες, όσο και από την επιστημονική κοινότητα στην Ελλάδα. Σε ευρωπαϊκό επίπεδο, σε αρκετές εκθέσεις του Ευρωπαϊκού Κέντρου Παρακολούθησης των Ναρκωτικών και της Τοξικομανίας, υπήρχε μνεία για τον θεσμό και το έργο των Κέντρων Πρόληψης στην Ελλάδα. 


Στο διεθνή χώρο, η συνεισφορά των παρεμβάσεων πρόληψης στον περιορισμό του φαινομένου της χρήσης ουσιών, έχει ερευνηθεί και αποδειχθεί εμπράκτως μέσα από επιστημονικά έγκυρες έρευνες και αναλύσεις. 


Έτσι, η σημασία που έχει η εφαρμογή παρεμβάσεων πρόληψης σε τοπικό επίπεδο, έχει θεμελιωθεί εδώ και 10ετίες στις συνειδήσεις των χαρασσόντων πολιτική σε όλες τις προηγμένες χώρες και σε αυτό το σημείο θέλω να σας πω ότι η ομιλούσα είναι πάρα πολύ χαρούμενη. Χθες όταν μου ανακοινώθηκε ότι το Κέντρο στο οποίο προΐσταμαι, η ΕΛΠΙΔΑ, πήρε το βραβείο από το Ευρωπαϊκό Συμβούλιο για τα εργαλεία πρόληψης τα οποία ανέπτυξε και έτσι, αν πάτε στο Google, θα δείτε ότι το ελληνικό πρόγραμμα RESIST, το οποίο αναπτύξαμε στα πλαίσια του ΠΕΠ, σε μία υποβαθμισμένη περιοχή μας στο Φοίνικα, με παιδιά του Φοίνικα, όπου έχουμε πολλούς αθίγγανους και ανθρώπους οι οποίοι υποαπασχολούνται και ανθρώπους ανέργους κα λοιπά, που σημαίνει ΑΝΤΙΣΤΑΣΟΥ, είναι ένα από τα τρία προγράμματα στα οποία απενεμήθη σήμερα το Ευρωπαϊκό Βραβείο Πρόληψης Ναρκωτικών του Συμβουλίου της Ευρώπης. 


Λοιπόν, αυτά τα Κέντρα τελούν υπό διωγμό και λέω ως εκ τούτου σήμερα, περισσότερο από ποτέ, είναι αναγκαία η αναγνώριση και η εξασφάλιση της βιωσιμότητας του έργου των Κέντρων Πρόληψης και γενικότερα όσων εμπλέκονται στην παρακολούθηση και στην υλοποίηση παρεμβάσεων για τον περιορισμό του φαινομένου. 


Κυρίες και κύριοι συνάδελφοι, όλο αυτό το εγχείρημα που ξεκίνησε πριν 12 χρόνια, σήμερα διανύει μια μεγάλη περίοδο θεσμικών και οικονομικών δυσκολιών, που απειλεί την επιβίωση των Κέντρων. Τα Κέντρα Πρόληψης, αυτήν την στιγμή βρίσκονται μπροστά στο εκτελεστικό απόσπασμα. Έτσι, ο θεσμός των Κέντρων Πρόληψης αργά και σταθερά διαλύεται, διακυβεύεται η εργασιακή σχέση των εργαζομένων σε αυτά, οι οποίοι από την αρχή της λειτουργίας των Κέντρων Πρόληψης έχουν αγωνιστεί τόσο για το ανύπαρκτο εργασιακό πλαίσιο, όσο και για την ενίσχυση του έργου πρόληψης. 


Τα τελευταία δύο χρόνια, η Πολιτεία θέτοντας άλλες προτεραιότητες, απαντά με αδιαφορία και μη εκπλήρωση των συμβατικών υποχρεώσεων της Πολιτείας, που αφορούν στη χρηματοδότηση. 


Το οικονομικό έλλειμμα, το υπολόγισαν οι ίδιοι οι εργαζόμενοι και μου το έδωσαν, ανέρχεται στα 12,5 εκατομμύρια ευρώ από το Υπουργείο Υγείας και Πρόνοιας και του ΟΚΑΝΑ, είναι περίπου στα 2,5 εκατομμύρια, γιατί ήδη κατατέθηκαν τα 2,5 εκατομμύρια από την ΚΕΔΚΕ, καταδεικνύει με αντικειμενικό τρόπο ότι τα Κέντρα Πρόληψης δεν αποτελούν προτεραιότητα για την κυβέρνηση. Η νεολαία, οι γονείς και τόσοι άλλοι άνθρωποι, θα στερηθούν έναν από τους λίγους χώρους όπου δωρεάν μπορούν να ακουστούν, να επικοινωνήσουν και να βρουν τρόπους ενίσχυσης της αυτοεκτίμησής τους, η οποία γίνεται ολοένα και πιο ευάλωτη. 


Κανείς δεν μπορεί να αμφισβητήσει ότι αυξάνονται τα ψυχοκοινωνικά προβλήματα εξαιτίας της ανέχειας και της εργασιακής ανασφάλειας, που πλέον με δραματικό τρόπο απειλούν μεγάλες πληθυσμιακές ομάδες στη χώρα μας. 


Ενώ τα παραπάνω επιτείνονται περαιτέρω εξαιτίας των δεινών που συσσώρευσε σε παγκόσμιο και φυσικά σε τοπικό επίπεδο, η θεοποίηση της αγοράς με μακιαβελικό τρόπο προσπαθούν να πειθαναγκάσουν τις κατά τόπους διοικήσεις των Κέντρων να υπογράψουν νέες τριετείς συμβάσεις, σύμφωνα με τις οποίες ο ΟΚΑΝΑ δεν είναι υποχρεωμένος να χρηματοδοτεί κατά 50%, όπως προέβλεψε η αρχική συμφωνία, εάν τα ποσά, τα θέτει υπό αίρεση, αυτά δεν έχουν καταβληθεί έγκαιρα και εξ ολοκλήρου στον ΟΚΑΝΑ μέσω του εγκεκριμένου ετήσιου προϋπολογισμού, ο οποίος εγγράφεται στον προϋπολογισμό του Υπουργείου Υγείας και Κοινωνικής Αλληλεγγύης, άρθρο 2 των συμβάσεων. 


Αντίθετα, οι ΟΤΑ υπήρξαμε συνεπείς στις οικονομικές μας υποχρεώσεις, αυτό πρέπει να το αναγνωρίσουμε. Με την πρωτοβουλία της ΚΕΔΚΕ για τη διάθεση χρημάτων από τους Κεντρικούς Αυτοτελείς Πόρους και στηρίξαμε τα τελευταία χρόνια με αυτόν τον τρόπο τα Κέντρα Πρόληψης, παρά  την ασυνέπεια του Υπουργείου και του ΟΚΑΝΑ.


Εδώ πρέπει να τονίσω ότι η ίδια ως Πρόεδρος από την ίδρυση του Κέντρου Πρόληψης της ΕΛΠΙΔΑΣ, ήμουν τελείως αντίθετη με τη λογική που κυριάρχησε στην ΚΕΔΚΕ ότι όσο ο άλλος εταίρος φορέας δεν καταβάλλει τις οικονομικές του υποχρεώσεις, δεν καταβάλλουμε και εμείς τις δικές μας. Έτσι, πολλά Κέντρα αναγκάστηκα να οδηγηθούν σε επίσχεση εργασίας και πάρα πολλά να κλείσουν, γιατί εμείς είμαστε οι τοπικοί άρχοντες και γνωρίζουμε πολύ καλύτερα από το μακρύ χέρι των Αθηνών τα προβλήματα τα οποία αντιμετωπίζουν οι εργαζόμενοι, αλλά και την προσφορά των εργαζομένων στην τοπική κοινωνία. 


Ευτυχώς, αυτή η λογική ανετράπη στη συνεδρίαση του Δ.Σ. της ΚΕΔΚΕ τον Οκτώβρη, οπότε η ΚΕΔΚΕ με τη χρηματοδότησή της έδωσε πραγματική ανάσα στα Κέντρα Πρόληψης, που τον τελευταίο καιρό έχουν γίνει ο σάκος του μποξ ανάμεσα στον ΟΚΑΝΑ, το Υπουργείο Υγείας και τώρα το Υπουργείο Οικονομικών, το οποίο δηλώνει ότι χρειάζονται και άλλες περικοπές. 


Όμως, κυρίες και κύριοι συνάδελφοι, η ευθύνη δεν μπορεί να χαθεί στο δρόμο. Την ευθύνη την έχει κάποιος, την έχει η κυβέρνηση, η οποία ποντάρει στην υποτιθέμενη αδιαφορία της ελληνικής κοινωνίας και στον κοινωνικό αυτοματισμό. Αν η κυβέρνηση δεν ξέρει να αξιολογήσει τη δουλειά που πραγματοποιούν οι 400 εργαζόμενοι στα Κέντρα Πρόληψης, εμείς οι ΟΤΑ, που αντιλαμβανόμαστε το μεγίστης σημασίας έργο των Κέντρων Πρόληψης, οφείλουμε να βρούμε από κοινού μία λύση που θα οδηγήσει στην άρση του αδιεξόδου. 


Προς αυτήν την κατεύθυνση, προτείνω: πρώτον, δέσμευση της κυβέρνησης και υπογραφή 5ετούς προγραμματικής σύμβασης με τα Κέντρα Πρόληψης, όπου ο αγαπητός Δήμαρχος μας είπε ότι βαδίζουν καλά. Έτσι κατάλαβα. 


Ίδρυση Νομικών Προσώπων Δημοσίου Δικαίου ή οποιαδήποτε άλλη μορφή που θα εξασφαλίζει τη σταθερή λειτουργία του δημόσιου χαρακτήρα τους, την τακτική και επαρκή επιχορήγησή τους από τον κρατικό προϋπολογισμό και την εξασφάλιση των εργασιακών σχέσεων των εργαζομένων. 


Στην περίπτωση που θα οδεύσουμε σε Νομικά Πρόσωπα Δημοσίου Δικαίου, θα συσταθούν με νομοθετική πράξη και οι αστικές εταιρείες θα μετεξελιχθούν με αυτόν τον τρόπο. Η χρηματοδότησή τους να εγγράφεται, ως δαπάνη, όπως ανέφερα, στον κρατικό προϋπολογισμό. 


Η περιοχή ευθύνης των Κέντρων Πρόληψης παραμένει ως έχει μέχρι σήμερα. Για τις περιοχές στις οποίες σήμερα δεν υπάρχουν Κέντρα Πρόληψης, ορίζεται χρονοδιάγραμμα δημιουργίας ανά Νομό, πλην εξαιρέσεων. 


Η δραστηριότητα των Κέντρων Πρόληψης παραμένει η πρόληψη των εξαρτήσεων, καθώς και όλων των ψυχοκοινωνικών προβλημάτων που συνδέονται αιτιωδώς με τις εξαρτήσεις. 


Τα Κέντρα Πρόληψης να ορίζονται ως οι επίσημοι φορείς ανάπτυξης της πρόληψης στις τοπικές κοινωνίες. Εξ ορισμού θα είναι εταίροι κάθε προγράμματος που υλοποιείται στην περιοχή ευθύνης τους, ασκώντας ρόλο συμβουλευτικό και γνωμοδοτικό. 


Στα Δ.Σ. των νέων Νομικών Προσώπων, θα συμμετέχουν οι εκπρόσωποι των Οργανισμών Τοπικής και Νομαρχιακής Αυτοδιοίκησης, ο επιστημονικά υπεύθυνος του Κέντρου Πρόληψης. Επίσης, μπορούν να συμμετέχουν στο  Δ.Σ. εκπρόσωποι, κοινωνικοί φορείς, ενώσεις γονέων, σύλλογοι και λοιπά. 


Τα Δ.Σ. να ασκούν τον οικονομικό και τον διοικητικό έλεγχο, ενώ ο σχεδιασμός και η κατάρτιση του επιστημονικού προγράμματος, να είναι αποκλειστικά ευθύνη της επιστημονικής ομάδας υπό την εποπτεία του ΟΚΑΝΑ. 


Την εργασιακή εξασφάλιση όλων των εργαζομένων που υπηρετούν σήμερα στα Κέντρα Πρόληψης, εκτός διαδικασιών ΑΣΕΠ, υπάρχει η νομοθετική ρύθμιση, γεγονός που διευκολύνει η εξαίρεση που προβλέπει ο νόμος από τις διαδικασίες του ΑΣΕΠ για το προσωπικό που ασχολείται με την καταπολέμηση των ναρκωτικών.


Την πιστοποίηση του επιστημονικού προσωπικού από το Υπουργείο Υγείας, ως ειδικών στον τομέα της πρωτογενούς πρόληψης. 


Η δεδομένη χρονική στιγμή του Συνεδρίου συμπίπτει με τη λήξη της σύμβασης του Υπουργείου Υγείας, ΚΕΔΚΕ, ΟΚΑΝΑ και την ανάγκη ανανέωσής της. 


Προσφέρεται δε για την οριστική λύση του θεσμικού ζητήματος των Κέντρων Πρόληψης και την εξασφάλιση της βιωσιμότητάς τους. 


Εμείς, οι άνθρωποι της Τοπικής Αυτοδιοίκησης, ξέρουμε καλύτερα από τον καθένα ότι αξίζει τον κόπο να αγωνιστούμε, γιατί έτσι μόνο θα μεγαλώσουμε παιδιά ψυχικά υγιή και θα διαμορφώσουμε μία υγιή κοινωνία, μια κοινωνία ανθρώπινη. 


Εδώ θα σας καταθέσω τα ψηφίσματα όλων των Δημοτικών Συμβουλίων, όπου συμφωνούν και συναινούν με το ψήφισμα αυτό, το οποίο η ad hoc Επιτροπή των Δημάρχων και Αντιδημάρχων και Δημοτικών Συμβούλων, αλλά και Νομαρχών, δημιουργήθηκε μπροστά στο πρόβλημα αυτό που σας είπα, ότι τα Κέντρα βρίσκονται στο εκτελεστικό απόσπασμα. 


Θα ήθελα κύριε Πρόεδρε, αυτά να τα λάβετε υπόψη σας στα πρακτικά του Συνεδρίου. 


Να είστε καλά.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε πάρα πολύ την  Μαρία την Παυλίδου. Ελπίζουμε και εμείς να μην εκτελεστούν τα Κέντρα και για αυτό προσπαθούμε. 


Ας ακούσουμε και τους εκπροσώπους των εργαζομένων. Τον λόγο έχει η κυρία Καραβασίλη Σοφία.

Σ. ΚΑΡΑΒΑΣΙΛΗ: Δεν θα σας διαβάσω το ψήφισμα, το έχετε όλοι οι παρευρισκόμενοι και εσείς να το υποστηρίξετε ως ΚΕΔΚΕ και ως Επιτροπή, θεωρούμε ότι πραγματικά θα είναι ένας μοχλός πίεσης προς το Υπουργείο και τον ΟΚΑΝΑ. 


Θέλω να θέσω δύο ερωτήματα. Δεν είμαστε σε διαφορετικό μετερίζι, κύριε Βιρβιδάκη, κύριε Δανιηλίδη, τα έχουμε πει και άλλες φορές, με την έννοια ότι πραγματικά πιστεύουμε ότι έχετε κάνει ενέργειες, ότι έχετε στηρίξει τα Κέντρα Πρόληψης σε πολύ δύσκολες στιγμές, αλλά εγώ αναρωτιέμαι και ακόμα και με την 5ετή σύμβαση, τι σας κάνει να πιστεύετε ότι ακόμα και με αυτούς τους όρους και με το χρονοδιάγραμμα που έχετε βάλει, ότι ο ΟΚΑΝΑ και το Υπουργείο θα είναι συνεπείς στις υποχρεώσεις του; 


Έχει αποδείξει εδώ και δύο χρόνια, δεν εμπαίζει μόνο εμάς, δυστυχώς, δεν εμπαίζει μόνο τους εργαζομένους, αλλά εμπαίζει ακόμα και εσάς. Εσείς  μιλήσατε για την τραυματική εμπειρία που είχατε στο Λογιστήριο, δεν μας την αναλύσατε, αλλά φαντάζομαι ότι μιλούσατε για κάτι  τέτοιο. Τι σας κάνει λοιπόν τώρα να πιστεύετε ότι θα είναι συνεπές το Υπουργείο και ο ΟΚΑΝΑ; 


Να σας το πω και λίγο πιο απλά. Είναι σαν να λέμε ότι αν δεν βάλει δηλαδή το Υπουργείο χρήματα σε ένα τρίμηνο, σε ένα πεντάμηνο, δεν ξέρω τι ακριβώς προβλέπει η σύμβαση, δεν θα βάλετε και εσείς ή θα βάλετε τους περιορισμούς ως ΚΕΔΚΕ. 


Καταλαβαίνω τα επιχειρήματά σας και τα έχω δεχτεί. Να σας πω ένα παράδειγμα, μια και είναι πολύ κοντά και στο δικό μας αντικείμενο. Είναι σαν δύο γονείς, μία μητέρα και ένας πατέρας, να έχουν αποκτήσει ένα παιδί, τα Κέντρα Πρόληψης ας πούμε, ΚΕΔΚΕ, Τοπική Αυτοδιοίκηση και ΟΚΑΝΑ και εγώ θα βάλω ότι η ΚΕΔΚΕ, η Τοπική Αυτοδιοίκηση, είναι η μητέρα, γιατί από την Τοπική Αυτοδιοίκηση έχουν ξεκινήσει τα Κέντρα Πρόληψης, πριν τα υιοθετήσει ο ΟΚΑΝΑ. Προ 15ετίας πήρε τα μοντέλα του Κέντρου Πρόληψης Ιωαννίνων και Πάτρας και πάνω σε εκείνα στηρίχτηκε και έφτιαξε όλα τα υπόλοιπα Κέντρα. Αυτοί οι δύο άνθρωποι λοιπόν, χωρίζουν, γιατί σε διάσταση είστε, σε διάσταση απόψεων. Είναι σαν να λέει η μητέρα ότι «Κοίταξε παιδί μου, δεν θα σε ταΐσω μέχρι ο πατέρας σου να δεχτεί να βάλει τη διατροφή». 


Δεν την καταλαβαίνω αυτήν την λογική. Είναι δυνατόν μία μητέρα να πει κάτι τέτοιο; 


Για ποιον ΟΚΑΝΑ μιλάμε τελικά; Για έναν ΟΚΑΝΑ, που του δίνετε και έναν ρόλο, τον βάζετε μέσα στις αξιολογήσεις, μέσα σε διάφορα, στην προγραμματική, όπου εδώ και δύο χρόνια ο ΟΚΑΝΑ αυτός είναι άφαντος. Δεν έχουμε δει στα Κέντρα μας, για να μην πούμε περισσότερα από δύο χρόνια, ας πιάσουμε τα δύο τελευταία, δεν έχουμε δει στα Κέντρα μας κανέναν εκπρόσωπο του ΟΚΑΝΑ να ασκεί κανέναν έλεγχο, είτε να μας βοηθά, είτε να μας υποστηρίζει, είτε να εποπτεύει, είτε να δίνει χέρι βοήθειας στο έργο μας. Κανέναν. Από εκεί, από την Αβέρωφ ή αν θέλετε και από εδώ που βρίσκεται στην Αναγεννήσεως, δεν έχουμε δει καμία βοήθεια. Μόνοι μας παλεύουμε και με τελευταίες δηλώσεις του κυρίου Φωτεινόπουλου, το μόνο που θέλει είναι να ελέγχει. Δηλαδή, αυτός ο μπαμπάς τελικά, θα ελέγχει και τα οικονομικά της μαμάς που θα αφήσει ατάιστο το παιδί. 


Ευχαριστώ πολύ.

Κ. ΒΙΡΒΙΔΑΚΗΣ: Να δώσω δύο-τρεις εξηγήσεις, γιατί πρέπει και εγώ να πάω σε άλλη αίθουσα. Να απαντήσω στις ερωτήσεις που τέθηκαν. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ο κύριος Βιρβιδάκης θα είναι ιδιαίτερα σύντομος. Θα μιλήσετε όλοι. 

Κ. ΒΙΡΒΙΔΑΚΗΣ: Λοιπόν, δεν είπα εγώ σε εσάς ότι είστε σε διαφορετικό μετερίζι από εμάς. Είπα για κάποιους οι οποίοι στα κείμενά τους αποδίδουν ευθύνες στην Τοπική Αυτοδιοίκηση. 


Δεύτερον. Αυτό το παράδειγμα με τον πατέρα και τη μητέρα το έχω ξανά ακούσει, αλλά με μόνη τη διαφορά ότι υπάρχει μια προγραμματική σύμβαση που εμείς ως Αυτοδιοίκηση δεν μπορούμε να περάσουμε το 50%. Αν λοιπόν φτάνουμε να έχουμε το έλλειμμα των περίπου 10 εκατομμυρίων ευρώ για μία 4ετία, από εκεί και πέρα κάποια στιγμή τελείωσε. Επειδή είμαι γιατρός, ο ασθενής έχει πεθάνει. 


Εμείς λοιπόν, έναν χρόνο ολόκληρο προειδοποιούσαμε, χωρίς όρους. Τώρα πλέον, αν θέλουμε να υπάρξουν τα Κέντρα Πρόληψης, πρέπει να προειδοποιούμε με όρους. 


Για να κλείσω, για τη σύμβαση που ελέχθη, ο όρος για τα 2,5 εκατομμύρια είναι να υπογραφεί η σύμβαση ή μάλλον για να υπογραφεί η σύμβαση και να δοθούν τα 2,5 εκατομμύρια, πρέπει να δοθούν αυτά τα οποία χρωστά μέχρι το 2007, αυτά τα 5,5 εκατομμύρια. Αν δεν δοθούν τα χρήματα τα οποία χρωστά το Υπουργείο αυτή την στιγμή, δεν είναι θέμα ότι η μητέρα ή ο πατέρας δεν θέλουν να ταΐσουν το παιδί. Είναι ότι υπάρχει μία προγραμματική σύμβαση που υποχρεώνει μέχρι το 50%. Δεν μπορούμε να ξεπεράσουμε το 50%, άρα πρέπει να πιέσουμε το Υπουργείο να δώσει. Τι μας διαβεβαιώνει; Αγώνα κάνουμε, όπως κάνετε αγώνα και εσείς. Προσπαθούμε να πείσουμε το Υπουργείο να βάλει τα λεφτά και αυτόν τον αγώνα τον κάνουμε και πρωτοπορούμε ως Αυτοδιοίκηση, μαζί με εσάς. 


Το τελευταίο, αυτή η παράγραφος που υπάρχει στις συμβάσεις, εμείς την έχουμε καταδικάσει σαν ΚΕΔΚΕ. Την έχουμε καταδικάσει. 


Αυτά σαν σύντομες απαντήσεις και εγώ συμφωνώ ότι είμαστε στο ίδιο μετερίζι, αλλά να το πούμε σε αυτούς που μας βλέπουν απέναντι, που είναι αυτοί που λένε ότι η Αυτοδιοίκηση δεν κάνει τη δουλειά της ή που βγάζουν κάποια δημοσιεύματα ή κάποιες ραδιοφωνικές εκπομπές τις οποίες έχω απομαγνητοφωνημένες και είναι ντροπή να λέγονται τέτοια πράγματα. 

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Μία συμπλήρωση και από εμένα. Εδώ νομίζω ότι έχουμε συμφωνήσει και η Αυτοδιοίκηση έχει δώσει εξετάσεις και πέρασε νομίζω με άριστα στον αγώνα και στην προσπάθεια για να επιβιώσουν τα Κέντρα Πρόληψης. 


Νομίζω ότι είναι χρήσιμο να πούμε ότι το 2006, το 2007 και το 2008, αν συνεχίζουν να υπάρχουν, όπως υπάρχουν, έστω και υπολειτουργώντας κάποια, είναι εξαιτίας της συνδρομής της Τοπικής Αυτοδιοίκησης. 


Δεύτερον. Εάν εξαναγκάστηκε το κράτος και το Υπουργείο να ξανά συζητήσει για νέα 5ετή σύμβαση, είναι εξαιτίας της απαίτησης της δικής μας. Δεν είχε στην ατζέντα του πριν από έναν χρόνο το Υπουργείο και ο ΟΚΑΝΑ υπογραφή νέας 5ετούς σύμβασης. 


Θα πω κάτι που δεν είχα κατά νου να το πω, για την τραυματική εμπειρία στη συνάντηση στο Γενικό Λογιστήριο με τους δύο Υφυπουργούς, του Οικονομίας και του Υγείας και Πρόνοιας, του Κυριάκου, εμού και της Χρύσας. 


Ο ένας εκ των δύο Υφυπουργών είπε κατάμουτρα σε εμάς «Κλείστε τα να ησυχάσουμε». Έτσι, εν ψυχρώ και επικαλούμαι την μαρτυρία του Κυριάκου, της Χρύσας. Ήταν και ο Πρόεδρος του ΟΚΑΝΑ. «Και μου τα έχετε…» έτσι μιλούσε ο Υφυπουργός απευθυνόμενος σε εμάς «…τι κάνουν; Τι προσφέρουν;» Επί λέξει. 


Λοιπόν, είχε προδιαγεγραμμένο τέλος η ιστορία των Κέντρων Πρόληψης. Εάν τους εργαζόμενους τους ενδιαφέρει να παραταθεί η ημερομηνία της ληξιαρχικής πράξης θανάτου, νομίζω ότι κάνουν τραγικό λάθος. Εμάς μας ενδιαφέρει να εξασφαλίσουμε την εσαεί λειτουργία των Κέντρων. Για αυτό δώσαμε αυτόν τον αγώνα, για αυτό διατηρήσαμε τα Κέντρα Πρόληψης, παρότι από το 2006 δεν πλήρωνε ο ΟΚΑΝΑ και το Υπουργείο και το 2007 και το 2008. 


Εάν δεν είχαμε μία τέτοια σταθερή και επίμονη θέση, νομίζω ότι το 2008 θα ήταν ημερομηνία της ληξιαρχικής πράξης θανάτου των Κέντρων Πρόληψης. 


Πρέπει λοιπόν να αντιλαμβανόμαστε τα ζητήματα και της στρατηγικής για τη διατήρηση των Κέντρων και των επιμέρους τακτικών ενεργειών και είναι μεγάλη επιτυχία το ότι εξαναγκάσαμε την Πολιτεία να μιλήσει για νέα 5ετή σύμβαση και βάλαμε αυτούς τους όρους. Πρέπει να το καταλαβαίνουν και οι εργαζόμενοι. 

ΠΡΟΕΔΡΕΙΟ (Α. ΡΟΚΟΦΥΛΛΟΥ): Η κυρία Λούλα Καρατζά, Δημοτική Σύμβουλος Χαλανδρίου.

Λ. ΚΑΡΑΤΖΑ: Καλησπέρα σας. Είμαι από εκείνους που πιστεύουν ότι η Τοπική Αυτοδιοίκηση έχει ευθύνες για την κατάσταση που επικρατεί, όχι απλώς για τα Κέντρα Πρόληψης, αλλά πως αντιμετωπίζει συνολικά το ζήτημα της εξάρτησης, γιατί αυτό είναι το ζητούμενο. Τι κάνουμε για το ζήτημα των ναρκωτικών εκεί που είμαστε και αν καθόμαστε σήμερα εδώ και συζητάμε ότι 1.200 Δήμοι έχουν 72 Κέντρα Πρόληψης με 400 εργαζόμενους, δηλαδή δεν ξέρω σε πόσες χιλιάδες κατοίκους αναλογεί ένας εργαζόμενος σε αυτόν τον τομέα, καταλαβαίνετε ότι θα έπρεπε και ο διεκδικητικός ρόλος της Τοπικής Αυτοδιοίκησης να είναι ανάλογος. 


Όταν όμως ξεκίνησε αυτός ο θεσμός και ξεκίνησε με μη κερδοσκοπικού χαρακτήρα επιχειρήσεις που μπορούσαν να μπουν μέσα και ιδιώτες, όταν έβαλε τους Δημάρχους, τους Νομαρχιακούς Συμβούλους, τους Δημοτικούς Συμβούλους και εκτός από Συλλόγους Γονέων και Κηδεμόνων και μαζικούς φορείς, έλεγε ότι μπορεί όποιος πληρώνει με έναν τρόπο, ζητούσε δε και από αυτούς χρήματα, για να είναι στα Διοικητικά Συμβούλια, ανεξάρτητα τι έγινε, μιλώ για το θεσμικό πλαίσιο, να δίνουν χρήματα για να είναι μέσα σε ένα τέτοιο φορέα, είναι φανερό ότι η Τοπική Αυτοδιοίκηση δεν καταλαβαίνει τον ρόλο της σε σχέση με αυτό το κοινωνικό φαινόμενο και ότι δεν κάνει τίποτα για αυτό, διότι δεν αρκεί με κανέναν τρόπο να ξεφυτρώσεις κάπου ξεκούδουνο ένα Κέντρο Πρόληψης, στο πουθενά. Δεν είναι αυτή η αντιμετώπιση των  ναρκωτικών. 


Είναι ένα πολύ σύνθετο φαινόμενο κοινωνικό, με διαστάσεις και ιατρικές μέσα και βιολογικές και κοινωνικές και πολιτικές και το Κέντρο Πρόληψης, της πρωτογενούς πρόληψης, το τονίζω αυτό, δηλαδή σαν αυτά που είναι, διότι υπάρχει η πρωτογενής πρόληψη που αφορά ανθρώπους που δεν ήρθαν ποτέ σε επαφή με την ουσία, υπάρχει η δευτερογενής πρόληψη, που ποιος κουβεντιάζει για αυτό;


Εάν δηλαδή αυτά δεν είναι πακέτο, πρωτογενής, δευτερογενής, τριτογενής, για να βγει ένα αποτέλεσμα, να βγει ένα συμπέρασμα, τι συζητάμε; Για τουφεκιά στον αέρα συζητάμε. Συζητάμε για αυτό που σας είπα, για δέκα εκατομμύρια πληθυσμό ελληνικό με 400 εργαζόμενους να αντιμετωπίσουν τι και τι αποτελέσματα να σου φέρουν; 


Θέλω να θυμίσω στους συναδέλφους εδώ, ότι οι πρώτες κινητοποιήσεις και η δημιουργία του Σωματείου Εργαζομένων, έγινε πολύ πριν από το 2000, που ξανά άρχισαν να είναι απλήρωτοι και απειλούσε τότε ο κύριος Βουλευτής του ΠΑΣΟΚ ότι θα κάνει απεργία, γιατί ήταν απλήρωτοι αυτοί. 


Τώρα συζητάμε λες και δεν ξέρουμε τι ακριβώς συμβαίνει. Υπάρχει, κύριοι συνάδελφοι, να σας ενημερώσω εγώ, ένα σχέδιο προς διαβούλευση λέει ο Υπουργός, σχέδιο 5ετές, το οποίο όμως έχει ξεκινήσει διαβούλευση εδώ και 3 χρόνια, όσο καιρό είναι κυβέρνηση η ΝΕΑ ΔΗΜΟΚΡΑΤΙΑ, δεν έχει ασχοληθεί με το θέμα, ακολουθώντας τις ίδιες λογικές που υπήρχαν και προηγουμένως, το οποίο λέει ότι δεν τα θέλει τα Κέντρα Πρόληψης. 

Δεν το βλέπετε; Δεν το διαβάζετε; Για τι πράγμα συζητάμε εμείς δηλαδή τώρα; Για ποιες 5ετείς; Διότι ακριβώς δεν δέχεται αυτήν την κεντρική φιλοσοφία, ότι για να μπορέσεις να αντιμετωπίσεις αυτό  το πρόβλημα και όχι να ρίχνεις νερό σε τρύπιους κουβάδες, θέλει μια πιο πολύπλοκη διαδικασία. Όχι τόσο πολύπλοκη όσο το να δώσουν πίσω οι Βέλγοι στους Κονγκολέζους τα δάνεια. Λίγο πιο απλή από αυτό και κανένας δεν αποφασίζει να πει την αλήθεια και να μπει μπροστά στο πρόβλημα και πρέπει να το κάνει η Τοπική Αυτοδιοίκηση, με συγκεκριμένα αιτήματα. Όχι απλώς δώστε μας κανένα φράγκο τώρα. Δεν θέλουν αυτό οι εργαζόμενοι στα Κέντρα Πρόληψης, γιατί αυτοί ξέρουν, είμαι σίγουροι. Ξέρουν τι σημαίνει να κάνεις ειδική δουλειά στους τσιγγάνους. Αν δεν υπάρχει δίπλα στεγνό πρόγραμμα, να πάρει αυτούς που έχουν μπει στη χρήση, να τελειώσουν και αν δεν υπάρχει και άλλο πρόγραμμα που να τους επανεντάξει, μόλις βγουν, πόσο να σας πω τώρα, στο δίμηνο, οι στατιστικές αυτό λένε, στο δίμηνο υποτροπή αμέσως. Θα γυρίσει πάλι πίσω στην πιάτσα, θα ξεκινήσει πάλι αυτή η διαδικασία. Όσο υπάρχει πιάτσα, δεν θα γλιτώσει κανείς από τους πιτσιρικάδες από όλη αυτήν την ιστορία. 
Επομένως, τι κουβεντιάζουμε δηλαδή; Τα έχουμε τα Κέντρα Πρόληψης και απορώ που η κυρία προηγουμένως είπε, διαφωνώ πλήρως με αυτά που καταθέτει και πιστεύω και από όσο έχω συζητήσει και με το Σωματείο των Εργαζομένων ότι και αυτοί δεν συμφωνούν με αυτές τις απόψεις πια, άντε υπογράψαμε μία σύμβαση και ότι να είναι και όπου να είναι. 

Υπάρχει μια λογική ατράνταχτη που λέει ότι αυτό το θέμα αντιμετωπίζεται μόνο όταν το παίξεις από όλες τις μεριές και το στριμώξεις, πρόληψη, θεραπεία, επανένταξη. Ότι είναι ζήτημα κεντρικό διότι έχει σχέση με τον έλεγχο. Ποιος να τον κάνει τον έλεγχο; Το Κέντρο Ψυχικής Υγιεινής είχε ειδικό κομμάτι που έκανε αυτό το πράγμα, το οποίο έχει κλείσει λόγω υποχρηματοδότησης. Έχει κλείσει το Παρατηρητήριο που έδινε τα στοιχεία στην Ευρωπαϊκή Ένωση. Για τι πράγμα μιλάμε; 

Ο ΟΚΑΝΑ δεν εμπλεκόταν πουθενά αλλού πλην της χρηματοδότησης και ο ΟΚΑΝΑ έτσι όπως λειτούργησε όλα αυτά τα χρόνια και το ξέρετε, λειτούργησε ως να δίνει μεθαδόνες. Το παραδέχονται και οι ίδιοι οι οποίοι συμμετέχον εκεί. Ο ΟΚΑΝΑ από τη νομοθεσία λέει ότι πρέπει να είναι ο κεντρικός φορέας γύρω από τον οποία κινούνται όλες οι πολιτικές για τα ναρκωτικά και ο ΟΚΑΝΑ μάζεψε εκεί 700 νοματαίους οι οποίοι κάνουν τη μεθαδόνη. 

Ποιος λοιπόν ΟΚΑΝΑ θα τα κάνει αυτά τα πράγματα και για ποιον εταίρο και για τι πράγμα συζητάμε; Θα έρθουμε πάλι στο άλλο συνέδριο και θα λέμε τα ίδια και ήθελα να ξέρω, γιατί χθες του κυρίου Κακλαμάνη του φάνηκαν λέει κάποια πανό ανορθόγραφα. Τι θα απαντήσει σε μια μάνα που έχει χάσει το παιδί της από ναρκωτικά; Τι θα της πεις; Ότι τι κάνουμε εμείς σαν Δήμοι εν πάση περιπτώσει; Κοιτάμε την ορθογραφία; Μεγαλύτερη πολιτική ανορθογραφία από αυτό που γίνεται, δεν υπάρχει και δεν πειράζει το «ει» και αν είναι «η», αν και για την αγραμματοσύνη πάλι οι ίδιοι μηχανισμοί φταίνε που έχει αυτός ο κόσμος.

Επομένως, αυτήν την στιγμή συζητάμε για σοβαρό θεσμικό ζήτημα, που η Τοπική Αυτοδιοίκηση έπρεπε να πάει με ξεκάθαρη άποψη. Ξέρουμε όλοι που εμπλέκεται η Τοπική Αυτοδιοίκηση. Εμείς θα είμαστε ο δίαυλος για να φέρουμε την τοπική κοινωνία, να την ευαισθητοποιήσουμε, να φέρουμε αυτά κοντά, να φέρουμε τους συλλόγους, να το περπατήσουμε προς τα κάτω. Τι θα κάνουμε εμείς; Ο Δήμαρχος θα εξηγήσει στη θεραπεύτρια πως θα μπει στην ομάδα των γονέων μέσα και πως θα προσεγγίσει τα 17χρονα και τι ακριβώς θα κάνει; Δεν το κάνει κανένας.

Για ρωτήστε τους που λέτε ότι τους συμπαραστεκόσαστε. Ξέρετε από πού παίρνουν πιστοποίηση ότι είναι επαγγελματίες εκεί; Πληρώνοντας το ΚΕΘΕΑ. Πληρώνετε ή δεν πληρώνετε, πείτε μου, για να σας πιστοποιήσουν ανά χρόνο ότι κάνουν να κάνουν αυτή τη δουλειά. Λοιπόν, τι συζητάμε από εκεί και πέρα; 

Θα έπρεπε η Τοπική Αυτοδιοίκηση  να κάνει ειδικό συνέδριο και να συζητήσει τα θέματα της εξάρτησης και να έχει άποψη πολιτική, όχι ότι μας κάτσει στο δρόμο, ο καθένας για να κάνει τη φιγούρα του, άλλος γιατί έχει την αντίληψη τα καημένα τα παιδιά, θεωρώντας πάντα τα παιδιά του γείτονα και όχι τα δικά του. Όμως είναι και τα δικά του, γιατί θα σας το πουν πάλι οι επαγγελματίες της πρόληψης, διότι όταν τους βγάζουν οι στατιστικές, γιατί εμείς τις διαβάζουμε…

ΠΡΟΕΔΡΕΙΟ (Α. ΡΟΚΟΦΥΛΛΟΥ): Κυρία Καρατζά, μπορείτε να συντομεύετε λίγο;

Λ. ΚΑΡΑΤΖΑ: Δεν έχω περάσει το όριο. Όσο μιλούσαν και οι άλλοι θα μιλήσω και εγώ.


Όταν λοιπόν λένε οι ειδικοί επιστήμονες, γιατί ο καθένας έχει γίνει και βγάζει μια στατιστική για ότι θέμα θέλει. Όταν λένε οι ειδικοί επιστήμονες ότι ο πρώτος ένας χρόνος στη ζωή του παιδιού είναι αποφασιστικός, θέλει τη μάνα του μαζί, θέλει σταθερό περιβάλλον και αυτή η μάνα πρέπει να γυρίσει στις 20 μέρες στη δουλειά και να το κρατά όποιος βρεθεί από τη γειτονιά, αυτό το παιδί δεν αναπτύσσει προσωπικότητα τέτοια και φοβίες και όλα αυτά τα πράγματα, που αργότερα θα είναι ο άνθρωπος ο καταθλιπτικός, ο άνθρωπος που θα έχει προβλήματα και θα δημιουργεί εξαρτήσεις; 


Επομένως, η ουσιαστική πρόληψη είναι όλο το πακέτο των αιτημάτων που έχουν όλοι οι εργαζόμενοι, που ζητούν άδειες, που ζητούν σταθερή δουλειά, που ζητάνε όλα αυτά τα πράγματα. Αυτό είναι το πρώτο πακέτο πρόληψης. 


Το δεύτερο είναι τα Κέντρα  Πρόληψης, που εγώ δεν το συζητώ να λέω ότι η Τοπική Αυτοδιοίκηση συζητά για 72 Κέντρα Πρόληψης. Τι θα κάνουμε; Ούτε οι ίδιοι, είναι πολύ αξιοπρεπείς και επειδή έχουν γνώση και ξέρουν, ούτε αυτοί δεν το λένε ότι πληρώστε μας και αυτό είναι όλο. Ποιος να τους πληρώσει; Τι να τους πληρώσει; Αυτό που δίνουν δεν πληρώνεται. Εκεί καταθέτεις την ψυχούλα σου και την βάζεις κάτω, γιατί βλέπεις με τι ακριβώς έχεις να κάνεις ή δεν είσαι για εκεί. Αυτό όμως, ποιος το είδε; Ποιος το έκρινε; Μήπως εμείς οι αιρετοί με το ρουσφέτι μας; 


Θέλω να πω κάτι ακόμα. Τα Κέντρα Πρόληψης δεν είναι κέντρα πληροφόρησης, διότι αυτό θέλει να κάνει η κυβέρνηση τώρα. Να τα μετατρέψει, περάστε να σας δίνουμε πληροφορίες. Με πληροφορίες δεν γίνεται αυτή η δουλειά. Είναι άλλο Κέντρο Πρόληψης, που θα κάνει ομάδες, που θα κάνει τούτο, που θα κάνει το άλλο, Κέντρο Πρόληψης που θα κάνει όλα αυτά και άλλο κέντρο πληροφόρησης που θα δώσει, να κατευθύνει τον άλλον που ζητά μία υπηρεσία και όλα αυτά.


Επομένως, αν αυτά που είπα τα μετρήσετε με το μπόι της Επιτροπής που έχετε, νομίζω ότι οφείλετε να καταλάβετε ότι καθόλου σαν Τοπική Αυτοδιοίκηση δεν έχουμε κάνει αυτό που πρέπει, ότι ούτε η Επιτροπή σας έχει τέτοια πολιτική σε σχέση με τα ναρκωτικά, που θα έπρεπε όχι μόνο για αυτά, αλλά στις νέες θεωρίες ότι πάρτε όλοι από ένα χάπι για να γίνετε καλά, άλλος το ένα, άλλος το άλλο, γιατί αυτή είναι η καινούργια αντιμετώπιση των ναρκωτικών, πάρτε χάπια για όλα τα θέματα. Θα έπρεπε να έχει άποψη. Αν λέει ναι στο διαχωρισμό, τι λέει η ΚΕΔΚΕ για αυτό, αν λέει στην αποποινικοποίηση ναι, τι ακριβώς λέει, πείτε λοιπόν ποιες είναι οι θέσεις της Επιτροπής, διότι εμείς δεν είμαστε διατεθειμένοι να παίρνουμε χάπια για πάσα νόσο. 


Σας ευχαριστώ. 

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Δύο διευκρινίσεις μόνο. Σε κανένα από τα Κέντρα Πρόληψης σε όλη την Ελλάδα δεν συμμετέχει ούτε ένας ιδιώτης. Είναι θεσμικά κατοχυρωμένη η συμμετοχή των φορέων της κοινωνίας και της Αυτοδιοίκησης και της Τοπικής και της Νομαρχιακής. 


Δεύτερον, στην διαβούλευση την οποία υπάρχει για την υπογραφή νέας πενταετούς σύμβασης, συμμετέχει ο εκπρόσωπος του Σωματείου των Εργαζομένων και είμαστε σε κοινή γραμμή με τον εκπρόσωπο του Σωματείου των Εργαζομένων για το πλαίσιο. 


Τρίτον. Από κοινού μαζί στη διαδικασία της διαβούλευσης έχουμε βάλει το πλαίσιο για την αξιολόγηση των Κέντρων Πρόληψης από ανεξάρτητο αξιολογητικό φορέα. 


Τέταρτον. Η δέσμευση την οποία απαιτούμε, για να δώσω και μία απάντηση στην προηγούμενη συνεργάτιδα, την εκπρόσωπο των εργαζομένων, το πλαίσιο το οποίο βάζουμε και απαιτούμε μέσα από την ομόφωνη απόφαση της ΚΕΔΚΕ για την υπογραφή νέας πενταετούς σύμβασης, προσπαθεί να δημιουργήσει εκείνες τις ασφαλιστικές δικλείδες έτσι ώστε και όταν υπάρχει κακή πρόθεση από τους εκπροσώπους της Πολιτείας, από τους εκπροσώπους των Υπουργείων, να μην μπορούν να ξεφύγουν, να είναι δεσμευμένοι για να καλύψουν τις υποχρεώσεις τους. 


Όταν υπάρχει συμβόλαιο, όταν υπάρχει προγραμματική σύμβαση, γιατί η προγραμματική σύμβαση είναι το ανώτερο επίπεδο συμβολαίου γιατί υπάρχει σφραγίδα του κράτους από τη μια μεριά, των Υπουργείων και από την άλλη, σφραγίδα της Τοπικής Αυτοδιοίκησης και όταν παραβιάζεται αυτό το συμβόλαιο, υπάρχουν προβλεπόμενες ασφαλιστικές δικλείδες έτσι ώστε να υποχρεούται ο ένας εκ των συμβαλλόμενων που το παραβιάζει, να τηρήσει τους κανόνες. 


Σε αυτή τη προσπάθειά μας, έχουμε την σύμφωνη γνώμη και τη συνδρομή των εκπροσώπων και του Υπουργείου Εσωτερικών, που πρέπει να το αναγνωρίσουμε και αυτό. Είναι μόνοι τους αυτοί οι εκπρόσωποι από την πλευρά του ΟΚΑΝΑ που προσπαθούν να δημιουργήσουν τα προβλήματα.

Δεν θα πρέπει να ξεχνάμε ότι η ίδρυση, η λειτουργία και η διατήρηση των Κέντρων Πρόληψης, είναι δεδομένη για την Αυτοδιοίκηση. Απλά προσπαθούμε να εξαναγκάσουμε και τους εκπροσώπους του Υπουργείου να αποδεχτούν το αυτονόητο. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Ευχαριστώ για την παρέμβαση, αλλά πρέπει να δείτε και τον Κανονισμό Λειτουργίας του Συνεδρίου και να ενημερωθείτε για το πώς λειτουργούν οι Θεματικές Ενότητες. Η παρέμβασή σας είναι άστοχη και εκτός θέματος. 


Το Προεδρείο σε κάθε Θεματική Ενότητα έχει δικαίωμα και υποχρέωση όταν ακούγονται πράγματα που κατά την κρίση του πρέπει να διευκρινιστούν, να τα διευκρινίσει. Καλό είναι να εκπαιδευτείτε και να ενημερωθείτε για το πώς λειτουργούν οι διαδικασίες. 


Σας ευχαριστούμε.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ο κύριος Ζώτος Νικόλαος, ακολουθεί η Αμαλία η Μπασιά από τα Χανιά και ο κύριος Γιώργος Τζήλας. 


Θα σας παρακαλέσω πάρα πολύ να είστε λίγο σύντομοι, να κρατήσετε το 5λεπτο.

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Κάτι πολύ σημαντικό που μου διέφυγε. Οι επιστήμονες και τα στελέχη το ξέρουν πολύ καλά, αλλά για τα πρακτικά και μόνο. Τα Κέντρα Πρόληψης δεν έχουν καμία μα καμία σχέση ούτε με την απεξάρτηση, ούτε με τη θεραπεία, ούτε με χάπια. Μη δημιουργούμε λαθεμένη εικόνα. Τα Κέντρα Πρόληψης έχουν συγκεκριμένο πλαίσιο. Δεν έχουν καμία μα καμία σχέση ούτε με χάπια, ούτε με θεραπείες. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Και εσείς όταν συμμετέχετε σε άλλους είδους κομματικές ή παραταξιακές διαδικασίες και είστε Προεδρείο, διευθύνετε και καθορίζετε τη συζήτηση.

Ν. ΖΩΤΟΣ: Αγαπητοί συνάδελφοι και συναδέλφισσες, καλησπέρα. Επιτρέψτε μου εισαγωγικά να κάνω χρήση μιας αρχαίας ρήσης του Λυσία. Αρκετοί θα θυμάστε τον Λόγο Υπέρ Αδυνάτου πως ξεκινούσε «Ου πολλού δέω χάριν έχω τω κατηγόρω». Επιτρέψτε στη θέση «κατηγόρω» να βάλω τη λέξη «εισηγητή». Με άλλα λόγια, ευχαριστώ τους εισηγητές, οι οποίες με τις εισηγήσεις δημιούργησαν ένα πλαίσιο θα έλεγα, ιδιαίτερου προβληματισμού σε εμένα και άντλησης επιχειρημάτων μέσα από βαθιά σκέψη για τα ζητήματα που μας απασχολούν. 


Θα έλεγα ότι κάνοντας χρήση μέσα από τις εισηγήσεις, αλλά και μέσα από την παρουσίαση των εισηγήσεων, μιας λογικής «σύγχρονης» και κάνοντας χρήση αρκετών νεολογισμών, με μία αν θέλετε καινούργια αντίληψη για τη γλωσσοδομή και τη γλωσσοπλοκή, δημιουργούν ένα πλαίσιο, όπως τα πλαίσια της σημειολογίας, ξέρετε υπάρχει ανάμεσα σε αυτά η διάκριση ανάμεσα στο σημαίνων και στο σημαινόμενο.


Ποιο είναι το σημαίνον εδώ και ποιο είναι το σημαινόμενο; Το σημαίνον είναι μια προσπάθεια μέσα από ιδιαίτερη χρήση της γλώσσας, μέσα από κάποιες εύηχες και ευφυώς διατυπωμένες εκφράσεις, να δημιουργηθεί η εντύπωση ότι αυτό που ονομάζεται πολιτική στο χώρο της Τοπικής Αυτοδιοίκησης, όπως επιχειρεί να το περάσει η κυβέρνηση ή αν θέλετε και η γενικότερη πολιτική της Ευρωπαϊκής Ένωσης, τυχαίνει πλατιάς αποδοχής ή εν πάση περιπτώσει έχει ένα ευρύ, πλατύ κοινωνικό χαρακτήρα και μια πλατιά κοινωνική απήχηση. Αυτό είναι το σημαίνον. 


Για να δούμε ποιο είναι το σημαινόμενο και κατά τη γνώμη μου, το πλέον ουσιαστικό. Το σημαινόμενο είναι το εξής: η Τοπική Αυτοδιοίκηση εθελουσίως επιχειρεί σε πρώτο επίπεδο να αμβλύνει την ταξική και ανάλγητη κοινωνική πολιτική της κυβέρνησης, αποδεχόμενη κοινωνικές δομές και κοινωνικές υπηρεσίες που τις πασάρει η κυβέρνηση και από την άλλη μεριά, σε δεύτερο επίπεδο, να παίξει τον ρόλο του Δούρειου Ίππου στη συνείδηση πλατιών λαϊκών μαζών, έτσι ώστε να περάσει αυτή η πολιτική κατ’ ουσία, να γίνει αποδεκτή για τις πλατιές λαϊκές μάζες και να σας πω και κάτι; Ότι είναι η μοναδική πολιτική και ότι είναι μονόδρομος. 


Αν δούμε διαχρονικά την ιστορία και την εξέλιξη της Τοπικής Αυτοδιοίκησης, τι βλέπουμε; Σταδιακά περνάμε από τον λαϊκό χαρακτήρα που είχε η Τοπική Αυτοδιοίκηση, από τον πραγματικά κοινωνικό ρόλο που επιτελούσε, την παροχή δωρεάν κοινωνικών υπηρεσιών και στους τομείς του αθλητισμού, του πολιτισμού, αλλά και άλλων συναφών με την κοινωνία πολιτικών, περνάμε στη λογική του ο Δήμος να παίζει τον ενδιάμεσο μεταπρατικό ρόλο από την μια μεριά σε οικονομικό επίπεδο, αλλά και από την άλλη σε δεύτερο επίπεδο, να παίζει τον ρόλο του ξεπλύματος αυτής της ιδεολογίας. 


Δηλαδή, ουσιαστικά η Τοπική Αυτοδιοίκηση επιχειρεί να αποτελέσει το κοινωνικό άλλοθι μιας κοινωνικά ανάλγητης πολιτικής. Γιατί λέμε Τοπική Αυτοδιοίκηση και κοινωνική πολιτική. Αρχικά, στον απλό άνθρωπο, όταν λέει κοινωνική πολιτική από την Τοπική Αυτοδιοίκηση, τι καταλαβαίνει; Υπηρεσίες οι οποίες θα του παρέχονται δωρεάν ή υπηρεσίες επί πληρωμή; 

(αλλαγή κασέτας)

Ν. ΖΩΤΟΣ: Σε αυτή τη λογική λοιπόν, τι ρόλο παίζει η Τοπική Αυτοδιοίκηση; Πουλάει υπηρεσίες, αναλαμβάνει επιχειρηματικό ρόλο και ακούμε κατά κόρον επιχειρηματική πολιτική, επιχειρηματικό σχέδιο, επιχειρήσεις, επιχειρείν. 


Δηλαδή, η έννοια, η λέξη, επιχειρώ, επιχειρείν, επιχειρηματικότητα, σε όλους τους αριθμούς, σε όλες τις πτώσεις, σε όλους τους χρόνους και σε όλες τις εγκλίσεις, έτσι ώστε να γίνει συνείδηση και στον πιο απλό άνθρωπο, στον πιο απλό πολίτη, ότι η Τοπική Αυτοδιοίκηση είναι ταυτόσημη με την έννοια της επιχειρηματικότητας. 


Εμείς σε αυτή τη λογική δεν μπορούμε να προσχωρήσουμε και θα δώσουμε μάχη και αγώνα έτσι ώστε να μην συμφιλιωθεί και η πλειοψηφία του ελληνικού λαού με αυτήν την πολιτική. 


Μία πρόταση. Σε σχέση με την εκπαίδευση των μεταναστών, η γνώμη μας είναι ότι η εκπαίδευση πρέπει να παρέχεται ενιαία, δημόσια και δωρεάν από το κράτος. Επειδή άκουσα στη διευκρινιστική τοποθέτηση ότι μέσα από ένα επιχειρησιακό σχέδιο θα αναλάβει η Τοπική Αυτοδιοίκηση πρωτοβουλία για την εκπαίδευση των παιδιών των μεταναστών.



Η λύση είναι ένταξη της εκπαίδευσης των παιδιών των μεταναστών μέσα στο ενιαίο υπάρχον κρατικό σύστημα και διδασκαλία της γλώσσας της χώρας προέλευσης, στοιχείων της ιστορίας και του πολιτισμού τους από εκπαιδευτικούς οι οποίοι θα είναι από τις χώρες προέλευσης. 


Ευχαριστώ. 

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε κύριε Ζώτο. Η κυρία Αμαλία Μπασιά, ΤΕΔΚ Χανίων.

Α. ΜΠΑΣΙΑ: Καλησπέρα και από εμένα. Καταρχήν θα ήθελα να πω ότι στα αντικείμενα στα οποία θα αναφερθώ, χαίρομαι που όλοι οι εισηγητές και οι εισηγήτριες ήσασταν με αυτό που με εκφράζει ως φιλοσοφία. Επειδή εγώ τυγχάνει, από ότι είδα στην αίθουσα, να είμαι από τις γεροντότερες και τους γεροντότερους και ηλικιακά και εμπειρικά, έχω μάθει να μην ικανοποιούμε με τα κοκαλάκια και δεν εννοώ καθόλου το Προεδρείο βέβαια και απευθύνομαι στην πολιτική της κυβέρνησης όπως εκφράστηκε δύο μέρες τώρα και αφορά η τοποθέτησή μου τις προνοιακές δομές. 


Οι προνοιακές δομές είναι ο καλύτερος προνοιακός χάρτης που έχει γίνει ποτέ. Το έχω πει, θα το ξανά πω, ότι είναι ο τρόπος που κρατά τον πληθυσμό στην ύπαιθρο. Άνοιξε τις κλειστές πόρτες. Κερδίζει το κράτος πρόνοιας, αν θέλει η εκάστοτε κυβέρνηση να έχει προνοιακή πολιτική, πάρα πολλά χρήματα και μάλιστα επειδή είμαι πολλά χρόνια στο Διοικητικό Συμβούλιο ενός προνοιακού ιδρύματος και έχουμε και Βοήθεια στο Σπίτι, όχι αυτή που έγινε από τον σχεδιασμό, από το ’89, με στατιστικά είναι το ένα τρίτο του κόστους και ο ηλικιωμένος είναι στη γωνιά του και στο σπίτι του.


Οι δε Βρεφονηπιακοί Σταθμοί, βοηθούν τη γυναίκα να εργαστεί, αλλά δίνουν και κίνητρα στη νέα γυναίκα της υπαίθρου να μείνει στην υπαίθρου. 


Τι να πω για την Ημερήσια Φροντίδα Ηλικιωμένων ή αναπήρων, που βγάζουν τους ανάπηρους και τους ηλικιωμένους από την απομόνωση; Νομίζω ότι και κανείς βέβαια δεν διαφώνησε σε αυτό. 


Δεν είναι όμως να λέμε εκθέσεις ιδεών και καλά λόγια δια κυβερνητικού στόματος, αλλά να έχουμε συγκεκριμένες πολιτικές, ένα, δύο, τρία, τι κάνουμε. Διότι και πέρσι στην Κυλλήνη τα είπαμε, αλλά δυστυχώς τα έβαλαν στο συρτάρι και ήρθε η προκήρυξη των θέσεων και των αιτήσεων των ωφελουμένων, για να βγει αυτό το απαράδεκτο που βγήκε και δεν άκουσα να καταργείται. Ο ΟΑΕΔ να κάνει προκήρυξη και να έχει σε Βρεφονηπιακούς Σταθμούς της υπαίθρου αποκλείσει τις αγρότισσες από ωφελούμενες μητέρες. Άκουσον-άκουσον.


Μα οι Βρεφονηπιακοί Σταθμοί της υπαίθρου αποτελούνται από αγρότισσες και από εργαζόμενες στους Δήμους και αυτές οι δύο ομάδες αποκλείονται. 


Είχε, ο Υφυπουργός νομίζω, με όλο τον σεβασμό στον θεσμό που εκπροσωπεί, την απορία γιατί από δέκα επτά τόσες χιλιάδες έγιναν εννέα, ότι τάχα μου οι Δήμοι, οι Δήμαρχοι, οι οποίοι είναι όλων των αποχρώσεων, για να μην παρεξηγούμαι, απανωγράφανε και εγώ σας λέω εν τιμή ότι οι Δήμοι έπαιρναν όλα τα παιδιά και υπεράριθμα. Πώς το ξέρω; Είμαι πρώην Διευθύντρια Κρατικού Βρεφονηπιακού Σταθμού, είμαι στην Δημοτική Κοινωνική Πολιτική του Δήμου Χανίων και στην ΤΕΔΚ και τα ξέρω από πολύ κοντά και στην ομάδα των Παιδικών Σταθμών. Τα ξέρω πάρα πολύ καλά.


Δεν είναι λοιπόν έτσι. Αφαιρέσανε λόγω της προκήρυξης ωφελούμενες. Οι Δήμοι είχαν πολύ μεγάλο πρόβλημα με τους δημότες τους και πολιτικό πρόβλημα αν θέλετε και είναι απαράδεκτο και αγωνιστήκαμε γιατί είμαι και στην Εθνική Συνομοσπονδία Αναπήρων, για να βάλουμε τη μητέρα ανάπηρου παιδιού μέσα, που ήταν αγρότισσα. Αυτό το καταφέραμε διότι ο Πρόεδρός μας, είναι και Πρόεδρος του Ευρωπαϊκού Φόρουμ και απείλησε με Ευρωπαϊκά Δικαστήρια. Μόνο έτσι μπήκε, συγχωρήστε με. 


Λέω λοιπόν ότι από ότι διαπίστωσα, μένει η ίδια κατάσταση. Εγώ λοιπόν, δεν δέχομαι σε καμία περίπτωση, διαφωνώ πλήρως. Παρακαλώ το Προεδρείο να το στηρίξει και επιτρέψτε μου. Ο κύριος Βιρβιδάκης, προς τιμήν του, και εγώ είμαι αντιπολίτευση και στην ΤΕΔΚ και στο Δημοτικό Συμβούλιο, στήριξε τις θέσεις μου. Όμως δεν κάνει ένας Δήμος και ένας κουμάντο. Είναι πολιτική. 


Εγώ τι λέω; Στοχευμένα να αλλάξει αυτό το πλαίσιο και να μπορούν να μπουν οι γυναίκες αγρότισσες, όσες είναι εν πάση περιπτώσει και όχι να τις αποκλείουμε. 


Δεύτερον. Με χρήματα της Τοπικής Αυτοδιοίκηση θα λέμε ότι συνεχίζονται οι δομές; Δηλαδή, από το ΘΗΣΕΑ; Μας κάνουν και χάρη; Συγχωρήστε με. Αν το δέχεστε εσείς, εγώ περιττεύω. 


Πάμε παρακάτω. Ο Υπουργός είπε ότι έως το 2013 και ο Υφυπουργός είπε έως το 2010 και επειδή με ενδιέφερε, τα παρακολούθησα καλά. Αν κάνω λάθος, συγχωρήστε με. 


Ένα τελευταίο πάνω σε αυτά και πολύ σημαντικό για εμένα. Εγώ με αοριστολογίες και ξένα κόλλυβα δεν δέχομαι κοινωνική πολιτική. Θα μας θεσμοθετήσει, θα δεσμευτεί ότι θεσμοθετηθεί έως το 2013 ότι συνεχίζονται οι προνοιακές δομές, διότι και τα παιδιά και οι ηλικιωμένοι δεν θέλουν αλλαγές προσώπων. Να σας πω, έχουμε την τύχη να έχουμε έξι χρόνια εξειδικευμένα στελέχη πια, που κάνουν καλά τη δουλειά τους. Θα τα διώξουμε να πάρουμε άλλα και δεν τα διώξαμε φέτος γιατί δεν μπορούσαμε μέσω του ΑΣΕΠ να προλάβουμε τη λειτουργία γιατί θέλει ένα χρόνο και του χρόνου θα τα διώξουμε; Κανείς δεν είπε. Μόνο είπε την πριμοδότηση όπως έγινε και στα ΚΕΠ, αλλά η πριμοδότηση έχει και άλλα μέσα. 


Τέλος, εγώ πίστευα ότι θα πρέπει να έχουμε και συνέχεια, γιατί οι Καποδιστριακοί Δήμοι δεν πήραν πολλές δομές επειδή δεν είχαν χρήματα λόγω του 3+1 αν θυμάστε όλοι. Για επέκταση, δεν συζητάμε. 


Βέβαια, θέμα που δεν συζητήθηκε είναι, οι Κρατικοί Βρεφονηπιακοί Σταθμοί που δόθηκαν σε κεντρικούς Δήμους, το ξέρετε ότι τελειώνει η χρηματοδότηση λόγω της σύμβασης; Τι θα γίνει λοιπόν; Οι Δήμοι που έχουν τέτοιους Κρατικούς Βρεφονηπιακούς, πού θα βρουν να χρηματοδοτήσουν; 


Δεν λέχθηκε καθόλου ότι λόγω μη χρηματοδότησης πάψαμε να λειτουργούμε ως Δημοτικοί Βρεφονηπιακοί Σταθμοί τμήματα νηπιαγωγείων. Αυτό ξέρετε τι ωφέλησε; Την ιδιωτική εκπαίδευση, που επιτρέπει ο νόμος να πηγαίνουν σε ιδιωτικά νηπιαγωγεία και να παίρνουν την χρηματοδότηση, γιατί βέβαια τα νηπιαγωγεία είναι λίγα και σε αίθουσες υπόγειες.


Αυτά εν ολίγοις. Είχα  να πω και άλλα, δεν τα λέω. Εν πάση περιπτώσει. Δεν νομίζω ότι επανέλαβα τίποτα από ότι ελέχθη. 


Να πω δύο λόγια όμως και για την ισότητα και συμφωνώ  μαζί σας κυρία Πρόεδρε και κυρία Νανοπούλου, μπράβο σας. Βγάλατε και το CD που ζητήσαμε πέρσι και τα λοιπά. 


Θέλω λοιπόν να σας πω εδώ ότι μην περιμένουμε και όλα από τους άλλους, ούτε από την ΚΕΔΚΕ, ούτε από την κυβέρνηση, ούτε από τους Δήμους μας, ούτε από την ΤΕΔΚ. Να διεκδικούμε συνάδελφοι και συναδέλφισσες και οφείλω να σας πω, να βάλουμε και στόχους μετρήσιμους. Δηλαδή, μην ξανά λέμε κάθε χρόνο «Κάντε Γραφείο Ισότητας, περάστε τη Χάρτα». 


Ελέγξτε και το είπα και πέρσι, ζητήστε μία εκπρόσωπο από κάθε ΤΕΔΚ, να είμαστε σε συνεργασία, διότι παραδείγματος χάριν και στην ΤΕΔΚ Χανίων και στο Δήμο Χανίων έβαλα το Γραφείο Ισότητας, το είχα βάλει από πριν στον Οργανισμό, τα ξέρει ο Δήμαρχος, έβαλα τη Χάρτα, ψηφίστηκε και από τα δύο Όργανα, ζήτησα τροποποίηση. Μην είμαστε αιθεροβάμονες, αν δεν μπούμε στις δομές που έχουν κοινωνικούς λειτουργούς, ψυχολόγους και λοιπά, δεν μπορεί να λειτουργήσει γραφείο. Αυτά είναι ωραία λόγια, έκθεση, εγώ έκθεση ιδεών δεν θέλω να κάνω. Ζήτησα λοιπόν τροποποίηση, να μπει η ισότητα στην κοινωνική πολιτική. 


Εν πάση περιπτώσει, ζητήστε μία εκπρόσωπο, να έχετε σύνδεσμο, να κάνουμε προτάσεις. 


Ευχαριστώ πολύ. 

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε πάρα πολύ. Ο κύριος Γιώργος Τζήλας, Σύμβουλος στην Αλεξάνδρεια, μέλος ΤΕΔΚ Ημαθίας και μετά ο κύριος Τάσος Αλειφέρης, Δήμαρχος Τήλου.

Γ. ΤΖΗΛΑΣ: Θα είμαι πάρα πολύ σύντομος, μόνο που εγώ θα προσεγγίσω ένα άλλο θέμα, το οποίο νομίζω ότι είναι εξίσου πολύ σοβαρό και το οποίο χρειάζεται οπωσδήποτε να το δούμε σαν ελληνική κοινωνία. Θα αναφερθώ λοιπόν στους ROM, διότι στην περιοχή μου είναι αρκετοί από αυτούς. 


Οι συμπολίτες μας αυτοί με τα δικά τους ήθη και έθιμα, με τις δικές παραδόσεις, με τον δικό τους τρόπο διαβίωσης, που αριθμούν σε ολόκληρη την χώρα περίπου 750.000 άτομα, αλλά το νούμερο δεν πιστεύω ότι είναι αληθινό, μπορεί να είναι και περισσότεροι. Δεν έχει ποτέ μετρηθεί. Στο Νομό μου είναι περίπου 4.000 με 5.000. Στο Δήμο μου, 1.200.


Πρέπει να καταβληθεί προσπάθεια από όλους μας και κυρίως από τους ίδιους, να ενταχθούν πλήρως στα νέα δεδομένα, γιατί οι ανάγκες της ζωής όλων μας, όπως και αυτών, έχουν αλλάξει ριζικά. Όμως για να γίνει η αλλαγή αυτή, χρειάζονται προϋποθέσεις και διάφορες ευκαιρίες, με κυριότερες κατά τη γνώμη μου η παιδεία και η εκπαίδευση. Όχι μόνο για τις νέες και τους νέους, αλλά και για τους ηλικιωμένους. 


Βέβαια, οι βασικοί φορείς της παιδείας είναι η οικογένεια και το σχολείο. Ακολουθούν οι φορείς της πνευματικής, πολιτιστικής και κοινωνικής ζωής. Εκτός από την επαγγελματική κατάρτιση που παρέχει η παιδεία, γενική και ειδική, προχωρεί σε έναν ευρύτερο στόχο στην ηθικοπνευματική καλλιέργεια, τη μόρφωση. Στην περίπτωση αυτή το άτομο, πρώτον, δημιουργεί ηθική προσωπικότητα, δηλαδή ηθικό  χαρακτήρα, γίνεται ακέραιος άνθρωπος, πιστεύει σε αξίες και ιδανικά. 


Δεύτερον. Εξασφαλίζει ψυχική δύναμη, ικανότητα για αντιμετώπιση των διαφόρων προβλημάτων. 


Τρίτον, αποκτά κοινωνικότητα. Πιστεύει δηλαδή στον κοινωνικό του προορισμό και εργάζεται για το σύνολο. 


Τέταρτον, αισθάνεται μία πνευματική ωριμότητα και απελευθερώνεται πνευματικά.


Πέμπτον. Καλλιεργεί το δημοκρατικό του φρόνημα, πιστεύει στις παραδόσεις του τόπου, στους δημοκρατικούς θεσμούς, στις μεγάλες αξίες της ανθρώπινης ζωής. 


Στη σημερινή πραγματικότητα, στην περίπτωσή μας, επειδή η παιδεία είναι αναγκαία περισσότερο από ποτέ άλλοτε, την παιδεία στους συγκεκριμένους συμπολίτες μας πρέπει όλοι οι φορείς της αγωγής να την προσέξουμε. Η παιδεία είναι εκείνη που παρέχει την εκπαίδευση και τη μόρφωση. Είναι η παιδεία εκείνη που θα εξυψώσει τους ανθρώπους αυτούς σε αυτούς τους τομείς. Το σχολείο μπορεί να τους δώσει τη δυνατότητα να αξιοποιήσουν τις ψυχοπνευματικές δυνάμεις και να καλλιεργήσουν την κοινωνική συνείδηση. Να τους προετοιμάσει για τη ζωή, δίνοντας τα απαραίτητα εφόδια να αναπτύσσουν το ελεύθερο φρόνημα και να διαμορφωθούν σε ολοκληρωμένες προσωπικότητες, γιατί τα φυσικά προσόντα δεν έχουν αξία αν δεν καλλιεργηθούν με τη μάθηση. Με τη μάθηση το άτομο πλουτίζει τη συνείδησή του, οργανώνει το πνευματικό του κόσμο, διαμορφώνει την προσωπικότητά του, κοινωνικοποιείται, εξανθρωπίζεται και γενικά γίνεται ικανό να αντιμετωπίζει τα προβλήματα της ζωής του με συνέπεια. 


Πρωταρχικό μέλημα όλων των φορέων της αγωγής, οικογένεια, Πολιτεία, σχολείο, πρέπει να είναι η δημιουργία ευνοϊκών και κατάλληλων συνθηκών, που θα εξασφαλίζουν μία σωστή και αποτελεσματική μάθηση. 


Καταλήγω λέγοντας πως η μόρφωση είναι το μέσο που παίρνει ο κάθε πολίτης το τελικό και ουσιαστικό σχήμα. Αποφασιστικό ρόλο ασκούν η αγωγή και η διδασκαλία. Ειδικά σήμερα, στην περίπτωσή μας, πρέπει να γίνει συνείδηση σε όλους μας ότι είναι ο τεράστιος ρόλος των γραμμάτων γιατί κατά τον Αριστοτέλη και τελειώνω, η παιδεία και η ηθική είναι σχεδόν τα μόνα πράγματα που δημιουργούν τον καλό άνθρωπο. 


Ευχαριστώ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ο κύριος Αλειφέρης, Δήμαρχος Τήλου.

Α. ΑΛΕΙΦΕΡΗΣ: Εγώ περισσότερο από προτάσεις, μιας και υπάρχουν εισηγήσεις εδώ πέρα, θα ήθελα λίγο να βάλω σε άλλη διάσταση τον τρόπο του διαλόγου, γιατί όταν μιλάμε για κοινωνική πολιτική, μιλάμε για μία διαδικασία που ουσιαστικά κατοχυρώνεται σαν δείκτης δημοκρατίας ακόμα περισσότερο, σαν δείκτης ανθρωπισμού και εκεί πραγματικά περιλαμβάνονται πολλά πράγματα, μεταξύ των οποίων και η ανεκτικότητα και όλα αυτά τα ζητήματα. 


Δεν το βλέπω όταν συζητάμε. Δεν ανεχόμαστε μεταξύ μας. Τι πρεσβεύουμε; Ότι μπορούμε να ανεχτούμε άλλους; 


Προβληματιστήκατε αν αυτό που κάνουμε, το κάνουμε για να βρούμε κάποιες θέσεις εργασίας που έχουμε πρόβλημα ή γιατί τους έχουμε δίπλα και μας ενοχλούν αυτοί που έχουν κάποια προβλήματα;


Γιατί αν δεν είναι έτσι και πραγματικά είμαστε πολίτες αυτού του κόσμου που αγαπάμε τον συνάνθρωπό μας, είμαστε με το είναι και όχι με το έχει και μιας και βλέπω και πάρα πολλές γυναίκες εδώ πέρα, θα ξεκινούσαμε και θα τελειώναμε το συνέδριο με κάτι που ακούσαμε στις ειδήσεις. Κάπου, σε κάποια χώρα, δεν με νοιάζει που, είναι σαν να είναι δίπλα μου για εμένα, αν θέλω να λέω ότι είμαι αυτών των ευαισθησιών, μία κοπέλα 14 ετών, πήγαν δέκα άτομα και τη βίασαν. Αυτοί που το έκαναν δεν είχαν καμία συνέπεια, η κοπέλα καταδικάστηκε σε θάνατο και λιθοβολήθηκε. 


Συνεχίστε εσείς τις συζητήσεις σας και τις θέσεις εργασίας σας και όλα αυτά τα πράγματα και νομίζετε ότι έχετε ταυτότητες. Δεν έχετε ταυτότητες κανενός χρώματος, ούτε καν της ανθρώπινης και εκεί πρέπει να το βάλουμε. 


Σε αυτούς, απευθύνομαι σε όλους σας βάζοντας και τον εαυτό μου μέσα, γιατί και εγώ είμαι μέλος του συστήματος. 


Επομένως, με τέτοια συστολή πρέπει να προσεγγίζουμε αυτά τα θέματα και σαν μέλη της κοινωνίας των πολιτών, γιατί αυτό είναι το όραμα όλων μας, θα έπρεπε να συμμετέχουμε με προτάσεις, να βγάζουμε αυτές τις χώρες που έχουν τέτοιου είδους νομοθεσίες έξω από το διεθνές, να απειλούμε, έχουμε μέσα. Κάνουμε πολύ χειρότερα πράγματα, αυτό μπορούμε πιο εύκολα. Όμως ξέρετε γιατί δεν γίνεται; Γιατί εμείς φταίμε, εμείς, όχι οι κυβερνήτες και κάποιοι άλλοι. Εμείς δεν έχουμε καμία πίεση για αυτά τα ζητήματα. Ασχολούμαστε μόνο για τη γειτονιά μας, γιατί μας ενοχλεί. Δεν μπήκαμε ποτέ στο φιλότιμο να απαντήσουμε θετικά και όλοι μας, αν πάει κάποιος να κάνει την ένεσή του στο προαύλιο του σχολείου, θα πουν «Όχι στο προαύλιο, έξω από εδώ». Αν θα πάει στο πάρκο, το ίδιο. Αν θα πάει στο σπίτι, μερικοί γονείς, ένα μεγάλο ποσοστό, το ίδιο. Στο τέλος, μπορούμε να απαντήσουμε θετικά και να πούμε εκεί θα το κάνει; 


Ξέρετε τι έχουμε γλιτώσει από αυτό αν θέλουμε να μιλήσουμε για πρόληψη; Έχουμε γλιτώσει όλους τους θανάτους που γίνονται στην Ελλάδα, γιατί κανένας δεν πέθανε από την χρήση, όλοι πέθαναν από την κακή χρήση. 


Αν θέλαμε να κάνουμε πρόληψη, ας αντιμετωπίσουμε αυτό που είναι η αιτία του προβλήματος. Τι είναι η αιτία του προβλήματος; Το κέρδος. Η δεύτερη ή η πρώτη βιομηχανία στον κόσμο δεν είναι; Για αυτό δεν πολεμιέται. Γιατί υπάρχουν οι πλασιέ και τα διαδίδουν.


Τι πρέπει να κάνουμε για να κτυπήσουμε το κέρδος; Δεν θα δώσουμε, επειδή έχουμε αλκοολικούς, από το κρασί, θα τους κεράσουμε ούζο. Θα πάμε στα αντίδοτα, αυτό που κάνουν οι πλούσιοι, που έχουν ειδικές κλινικές και πάνε εκεί πέρα και χωρίς στερητικά σύνδρομα, χωρίς τίποτα, απεξαρτώνται. 


Αν θέλετε κάτι να περιμένετε…

ΣΥΝΕΔΡΟΣ: (εκτός μικροφώνου)

Α. ΑΛΕΙΦΕΡΗΣ: Μπορούμε να μιλήσουμε για ένα-ένα. Μιλάμε όμως για την ηρωίνη που είναι το βασικότερο, αν θέλετε η κοκαΐνη είναι πιο εύκολο, έχουμε και άλλες λύσεις.

ΣΥΝΕΔΡΟΣ: (εκτός μικροφώνου)

Α. ΑΛΕΙΦΕΡΗΣ: Ψυχραιμία, γιατί δεν ξέρω εγώ κανέναν θάνατο στην Ελλάδα να έγινε από κοκαΐνη. 


Όλα είναι από κακή χρήση. Αν θέλετε, ακούστε και αν η καλή χρήση είναι αυτή που την κάνει με όρους υγιεινής, όπως τις κάνουν οι γιατροί στο νοσοκομείο της Ρώμης και δεν παθαίνει κανείς τίποτα και πηγαίνουν από βαθιά γεράματα. Αν θέλετε να μιλήσουμε με πραγματικά στοιχεία. 

Λ. ΚΑΡΑΤΖΑ: (εκτός μικροφώνου)

Α. ΑΛΕΙΦΕΡΗΣ: Εγώ δεν μπορώ να βάλω κανόνες στις ατομικές ελευθερίες κανενός, από την στιγμή που δεν ενοχλούν εμένα. Έχετε καταλάβει τι λέτε τώρα; Εγώ σας λέω μία αλήθεια. 

Λ. ΚΑΡΑΤΖΑ: (εκτός μικροφώνου)

Α. ΑΛΕΙΦΕΡΗΣ: Από αυτά που είπα, αυτό καταλάβατε; 

Λ. ΚΑΡΑΤΖΑ: (εκτός μικροφώνου)

ΠΡΟΕΔΡΟΣ (Σ. ΔΑΝΙΗΛΙΔΗΣ): Γιατί υποτιμάτε και προσβάλλετε όλους τους παρόντες εδώ; Έχουμε νοημοσύνη, αντιλαμβανόμαστε τι λέει.

Λ. ΚΑΡΑΤΖΑ: (εκτός μικροφώνου)

Α. ΑΛΕΙΦΕΡΗΣ: Να σας πω λοιπόν τι εννοούσα όταν έλεγα καλή χρήση. Το έβαλα σε αντιδιαστολή, που για το παιδί σας, όπως το είπατε, βγαίνουν στην τηλεόραση και λένε «πέθανε ο τάδε από χρήση ναρκωτικών».


Σας λέω λοιπόν εγώ σαν γιατρός, δεν έχω υπόψη μου κανέναν θάνατο στην Ελλάδα που να προκλήθηκε από τη χρήση. Όλοι ήταν από την κακή χρήση ή ήταν υπερδόση ή ήταν η σύριγγα μολυσμένη ή ήταν όλα αυτά τα πράγματα. Αυτό εννοώ. Είναι έτσι απλά είναι τα πράγματα. Όλοι οι θάνατοι ήταν από την κακή χρήση και όχι από την κρίση. Να αντιμετωπίσουμε λοιπόν μετά από αυτό και τη χρήση. 

Λ. ΚΑΡΑΤΖΑ: (εκτός μικροφώνου)

Α. ΑΛΕΙΦΕΡΗΣ: Δεν ξέρω, στην Ελλάδα αναφέρεστε ή σε κάποιες άλλες χώρες που είχαν μεγάλα ποσοστά; 

Λ. ΚΑΡΑΤΖΑ: (εκτός μικροφώνου)

ΣΥΝΕΔΡΟΣ: (εκτός μικροφώνου)

Α. ΑΛΕΙΦΕΡΗΣ: Δεν μπορεί να συνεχιστεί αυτό το παραμύθι εις βάρος των παιδιών που πεθαίνουν. Έλεος! Αυτό που γίνεται αυτήν την στιγμή. 

ΣΥΝΕΔΡΟΣ: (εκτός μικροφώνου)

Α. ΑΛΕΙΦΕΡΗΣ: Εδώ θα ακούσετε πράγματα, έστω και αν με  λιθοβολήσετε. Εδώ θα ακούσετε πράγματα για να μην μπορεί να κοροϊδεύει κανείς τον κόσμο. 


Τα ναρκωτικά πώς λειτουργούν; Δεν μπαίνουν στις συνάψεις των νεύρων, τις απομονώνουν και για αυτό έχουμε βραδείς κινήσεις και τα λοιπά και πάμε μέχρι τον θάνατο; Η Νατρεξόνη τι κάνει; Είναι ένας καλός αγωγός που μπαίνει σε αυτή τη θέση και για έξι μήνες, ακόμα και αν κάνεις ένεση, δεν επιδρά σε εσένα και μπορείς με τα Κέντρα Πρόληψης αυτόν τον κόσμο να τον επανακτήσεις. 


Τι σχέση έχει λοιπόν αυτό που είπατε, με την πραγματικότητα την επιστημονική; 

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Να κάνω μία παράκληση σε όλους. Δεν είναι διαδικασία, παρακαλώ. Στο θεματικό συνέδριο που ελπίζουμε να κάνουμε για τα κοινωνικοπρονοιακά, θα έχουμε ειδικό τραπέζι και για την χρήση και για την κατάχρηση και για την πρόληψη και για την θεραπεία. Σας παρακαλώ.

Α. ΑΛΕΙΦΕΡΗΣ: Νομίζω ότι ήταν χρήσιμο πραγματικά να απαντηθούν αυτά που ακούγονται διάσπαρτα, γιατί πραγματικά δεν βρίσκουμε τέλος και αφορά ζωές ανθρώπων και αυτά πρέπει να τα υπερασπιζόμαστε έστω και αν έχουμε προσωπικό κόστος. 


Δύο λόγια ήθελα να πω για τους μετανάστες. Πρέπει να καταλάβουμε ένας λαός που είναι με την μετανάστευση, μια ζωή δεχόμασταν και μια ζωή φεύγαμε και θα πρέπει να καταλάβουμε πως εννοούμε την ενσωμάτωση και πως τους κάνουμε δεκτούς. 


Μου δίνεται αφορμή να πω κάτι, γιατί δεν υπάρχει χρόνος να το αναλύσω το θέμα. Σε ένα νησί μαζεύονται αυτοί οι άνθρωποι και ξαφνικά ήρθαν και μου είπαν με χαρά ότι  τους πήραμε στο Σύλλογο και μαθαίνουν τους χορούς μας. Λέω, εντάξει, μάθατε και τους δικούς τους; 


Έρχομαι στο θέμα της γλώσσας. Η Ελλάδα είναι αυτό που προσπάθησα να περιγράψω με αυτό το παράδειγμα που σας είπα και θα πρέπει να ξέρουμε και να αντισταθούμε σε αυτό που έρχεται με την παγκοσμιοποίηση, γιατί η μη διατήρηση της γλώσσας είναι το μεγαλύτερο πολιτισμικό έγκλημα που μπορεί να συμβεί, αν χαθούν οι γλώσσες. Δεν θα πρέπει κανένας λαός να βλέπει την εκφορά της γλώσσας του κομπλεξικά και όπου πηγαίνει να μιλάει τη γλώσσα εκεί που πηγαίνει ή να καθιερώνεται το αγγλοσαξονικό, η αγγλική γλώσσα. 


Πρέπει να φτάσουμε αυτό που λένε μεγάλοι Ευρωπαίοι, να φτάσουμε στο σημείο να ξέρουμε, να μπορούμε να συνεννοηθούμε, αλλά πώς; Να μιλάει στη γλώσσα του ο Σίμος, να τον καταλαβαίνω εγώ και να απαντώ στη γλώσσα μου. Τότε θα διατηρήσουμε αυτόν τον τεράστιο πολιτισμό, διαφορετικό το 90% του πολιτισμού θα χαθεί και αυτό είναι από τις μεγαλύτερες απώλειες που μπορούν να συμβούν. 


Ευχαριστώ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε κύριε Αλειφέρη. Η κυρία Σοφή Θωμαή, Δημοτική Σύμβουλος Κερατσινίου και να ετοιμάζεται ο κύριος Φεγγίτης.

Σ. ΘΩΜΑΗ: Αγαπητοί συνάδελφοι, εκλέγομαι από το 1982. Θα μου πείτε, παλιά καραβάνα. Τότε που το σύνθημα της Τοπικής Αυτοδιοίκησης ήταν «Δήμαρχος αγωνιστής, όχι διαχειριστής». 


Σήμερα αυτό ακούγεται αστείο, γιατί όλοι οι τοπικοί άρχοντες θεωρούν τον εαυτό τους, λίγο ή πολύ, manager, μια και μανατζάρουν μια επιχείρηση Α.Ε.


Όμως, οι δημότες εξακολουθούν και πιστεύουν ότι ο πιο κοντινός τους άνθρωπος για να τους λύσει τα προβλήματα, είναι ο Δήμαρχος και μετά ας δούμε τις πολιτικές που εφαρμόζονται για τη γυναίκα μέσα από την Τοπική Αυτοδιοίκηση. 


Είμαι μέλος και της Επιτροπής Ισότητας της ΚΕΔΚΕ και προέρχομαι από το γυναικείο κίνημα. 


Το δικαίωμα της γυναίκας στην εργασία και η κοινωνική προστασία της μητρότητας, αποτελούν δύο όψεις ενός μεγάλου κοινωνικού προβλήματος, που παίρνει νέες διαστάσεις στις συνθήκες της σύγχρονης καπιταλιστικής κοινωνίας στην Ελλάδα και ευρύτερα στην Ευρωπαϊκή Ένωση. 


Το λαϊκό νοικοκυριό σήμερα περιλαμβάνει δραστηριότητες ενός μικρού θεραπευτηρίου ηλικιωμένων, ενός εστιατορίου, καθαριστηρίου, παιδικού σταθμού και τόσα άλλα. Καθήκοντα που εκπληρώνει σε βάρος του ελεύθερου χρόνου της η μητέρα-νοικοκυριά, στηριγμένη στο μισθό της, αν υπάρχει και του συζύγου της. 


Αλάφρωση κάποιων όλων αυτών προβλημάτων, είναι κάποιες κοινωνικές δομές που υπήρχαν ή που υπάρχουν. Όσο οι παιδικοί σταθμοί ήταν κρατικοί, η διεκδίκηση των γυναικών ήταν πιο πολλοί παιδικοί σταθμοί για να καλύψουν τις ανάγκες και καλύτερη λειτουργία τους. 


Τα τελευταία χρόνια που έχει η Τοπική Αυτοδιοίκηση την ευθύνη, έβαλε τροφεία. Υποχρεώνει δηλαδή τις γυναίκες να ξανά πληρώσουν για υπηρεσίες που ήδη έχουν πληρώσει μέσα από τη φορολογία τους, λειτουργούν κατά πως βολεύει την κάθε Δημοτική Αρχή, με συνεχιζόμενη εναλλαγή προσωπικού, μιας και οι περισσότεροι εργαζόμενοι είναι συμβασιούχοι και μεταφερόμενοι να καλύψουν ανάγκες από τον έναν παιδικό σταθμό στον άλλον. 


Τώρα, αφού μπήκε στη μέση και ο ανταγωνισμός με τους ιδιώτες, πόσοι παιδικοί σταθμοί θα κλείσουν; Πόσες οικογένειες ζουν στην αβεβαιότητα αν θα έχουν παιδικό σταθμό ή κέντρα δημιουργικής απασχόλησης; 


Ξεκίνησε με τυμπανοκρουσίες το 1997, αλλά έντεκα χρόνια τώρα το Βοήθεια στο Σπίτι καρκινοβατεί, αφού δεν υπήρξε ποτέ ως σχέδιο στα πλαίσια μιας ενιαίας, δημόσιας και δωρεάν υγείας – πρόνοιας. Απεναντίας, αξιοποιήθηκε από το κράτος και τις κυβερνήσεις, με εργαλείο για την αποποίηση της ευθύνης τους να παρέχουν τέτοιες υπηρεσίες σε όλο το λαό και τον αποπροσανατολισμό του, ώστε να μην δει ποιος φέρει την ευθύνη λειτουργίας και χρηματοδότησης τέτοιων δράσεων. 


Ακόμα το πρόγραμμα αυτό έγινε το προκάλυμμα για το κλείσιμο άλλων δημόσιων υπηρεσιών πρόνοιας, όπως είναι το ΠΙΚΠΑ, το ΕΟΠ και άλλα. 


Αυτό το θνησιγενές του προγράμματος, υπογραμμιζόταν εξ αρχής. Είχε συγκεκριμένη ημερομηνία λήξης της χρηματοδότησής του από την Ευρωπαϊκή Ένωση και τον κρατικό προϋπολογισμό. 


Σήμερα το πρόγραμμα με αυτόν τον περιορισμένο χαρακτήρα, που αδυνατεί να καλύψει όλες τις ανάγκες των τμημάτων του πληθυσμού στα οποία απευθύνεται και είναι τμήματα με ιδιαίτερες δυσκολίες, όπως ηλικιωμένοι και ΑΜΕΑ, έχει να αντιμετωπίσει την ελάχιστη, λειψή και προβληματική κρατική χρηματοδότηση, έχει περιορισμένο χρόνο ζωής και παίρνει μικρές παρατάσεις. Χωρίς ενιαία ασφαλιστική κάλυψη και αξιοπρεπείς μισθούς, το οποίο για πολύ μεγάλο διάστημα έχει μείνει και απλήρωτο. 


Αγαπητοί συνάδελφοι, οι στόχοι αυτών των εξελίξεων είναι η αποδιοργάνωση του ενιαίου, δημόσιου, δωρεάν χαρακτήρα, που πρέπει να έχουν αυτές οι δομές. Βοηθάμε την κεντρική εξουσία να μεταθέσει τις ευθύνες της για την επίλυση των λαϊκών προβλημάτων. Αποπροσανατολίζει για το ποιος έχει την ευθύνη και υποβαθμίζει τις διεκδικήσεις σε τοπικό επίπεδο. 


Αλήθεια, ποιος Δήμαρχος έχει κάνει λαϊκή συνέλευση για να ενημερώσει και να καλέσει τους ενδιαφερόμενους και χρήστες των προγραμμάτων, σε κινητοποίηση με αυτά τα τελευταία που γίνονται; Αντίθετα, προσπαθεί να καλλιεργήσει τη συνείδηση ότι για να έχουν κάποια κοινωνική υπηρεσία, πρέπει να ξανά πληρώσουν. 


Έτσι συμμετέχει και η Τοπική Αυτοδιοίκηση σε αυτήν την προσπάθεια της τάχα εργασιακής ειρήνης, για να σταματήσουν τη διαδικασία ενότητας και μαχητικότητας του εργατικού κινήματος. 


Έτσι λοιπόν μιλάμε ωραία για τον λαό που αυτήν την περίοδο υποφέρει και δοκιμάζεται από την οικονομική κρίση, αλλά στην πράξη πολιτικά επιδεινώνει και η Τοπική Αυτοδιοίκηση την οικονομική του κατάσταση με την ακρίβεια, την φτώχεια, την ανασφάλεια, την κακοπληρωμένη εργασία, τα αδιέξοδα. 


Εμείς προτείνουμε να ξανά θυμηθούμε το σύνθημα «Αγωνιστής Δήμαρχος ή διαχειριστής;» και εμείς επιμένουμε ότι ο Δήμαρχος πρέπει να είναι αγωνιστής. Αν θέλετε προτάσεις, υπάρχουν πάρα πολλές. Να καταργηθούν τα τροφεία, να γίνουν περισσότεροι παιδικοί σταθμοί. Ένα όμως πρέπει να κρατήσουμε. Ότι αυτό όλο πρέπει να είναι μέσα σε ένα ενιαίο σύστημα υγείας-πρόνοιας, με αναβαθμισμένες και σύγχρονες υπηρεσίες. 


Ευχαριστώ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Να μιλήσει ο κύριος Φεγγίτης και να ετοιμάζεται η κυρία Κόκκοτα.

ΦΕΓΓΙΤΗΣ: Θα είμαι πολύ σύντομος και επειδή διαπραγματεύομαι ένα θέμα που δεν ακούστηκε εδώ μέσα, άρα δεν θα ήθελα να αποπροσανατολίσω αν η πορεία αυτής της συνεδρίασης είναι κάπου αλλού. 


Αναφέρομαι σε μια προσπάθεια που έγινε με πολλούς φορείς της Αυτοδιοίκησης, αλλά και πολλούς επιστήμονες, εδώ και πάρα πολλά χρόνια, για την ανάδειξη ενός τομέα στη χώρα μας, που είναι τελείως ανύπαρκτος, σχεδόν, τον τομέα της κοινωνικής οικονομίας, που στην Ευρώπη παίζει έναν πολύ μεγάλο, σημαντικό ρόλο και που μπορεί να ανταποκριθεί τόσο στη διάσταση της απασχόλησης, όσο και στην παροχή και στην κάλυψη κοινωνικών υπηρεσιών. 


Δεν είναι θεωρητικολογίες, πιστεύω ότι αυτήν την στιγμή στην εποχή κρίσης και επειδή προέρχομαι από επαρχία και από ύπαιθρο, η κρίση του παραγωγικού συστήματος ίσως δώσει τη δυνατότητα σε συλλογικές και αλληλέγγυες προσπάθειες δρώντων σε αυτό το τοπικό επίπεδο, να αναπτύξουν δραστηριότητες που θα τους δώσει τη δυνατότητα απασχόλησης, εισοδήματος και να μείνουν στον τόπο τους. 


Γνωρίζετε πάρα πολύ καλά ότι όλα τα τοπικά παραγωγικά συστήματα καταρρέουν. Αγροτιά, βιομηχανία, βιοτεχνία, τουρισμός. Έχουν ξεκινήσει προσπάθειες και έχουν γίνει, με μικρά συνεταιριστικά, μικρές συλλογικές προσπάθειες νέων, γυναικών και εκεί πλέον αναδεικνύεται αυτή η άλλη διάσταση και τα πλεονεκτήματα της κοινωνικής οικονομίας, με την χωρική διάσταση που έχει, με το μικρό μέγεθος, με την ικανότητα κινητοποίησης τοπικού πληθυσμού σε κοινούς στόχους, να δώσει δηλαδή  μία νέα διάσταση στην αναπτυξιακή πορεία ενός τόπου και βέβαια έχει δοκιμαστεί και το βλέπουμε αυτό, έχει τη  δυνατότητα μέσα από αυτήν την ανίχνευση των νέων δραστηριοτήτων να αναβαθμιστεί και να συμβάλλει σημαντικά αυτός ο τομέας στην αναβάθμιση της τοπικής διακυβέρνησης. 


Αυτήν την στιγμή βέβαια στην Ελλάδα, στη χώρα μας, δεν έχουμε ακόμη ούτε θεσμικό πλαίσιο, ούτε χρηματοδοτικά εργαλεία, ούτε ειδικές τραπεζικές προτάσεις, όπως συμβαίνει στην Γαλλία και την Ιταλία. Έχουμε ένα πολύ σκληρό τραπεζικό σύστημα. Πιστεύουμε ότι είναι η ώρα, ήδη έχουν ξεκινήσει πιλοτικές πρωτοβουλίες, υπάρχουν περιφέρειες που έχουν αναδείξει αυτόν τον τομέα με φοβερές, κατά την άποψή μας στα πλαίσια ανάπτυξης στην Ελλάδα αυτού του τομέα, παρεμβάσεις και αποτελέσματα και προτείνουμε τουλάχιστον η Τοπική Αυτοδιοίκηση, γιατί συμμετείχε ο κύριος Δανιηλίδης σαν Πρόεδρος της Επιτροπής σε πάρα πολλά συνέδρια και παρεμβάσεις, όπως και στελέχη της ΚΕΔΚΕ, ότι θα πρέπει η Τοπική Αυτοδιοίκηση αφενός να συμβάλλει με απόψεις και ιδέες και στη διαμόρφωση του θεσμικού πλαισίου, που έτσι ή αλλιώς πρέπει να γίνει, όπως επίσης και πιστεύω ότι πρέπει να πρωτοστατήσει για να αρχίσει αυτός ο τομέας να πάρει μία άλλη διάσταση, που δεν κινείται με τους όρους της αγοράς, δεν αποσκοπεί στο κέρδος. Είναι ανθρωποκεντρικός τομέας. Δεν κινείται με τους όρους του δημόσιου φορέα. Να δημιουργηθούν δηλαδή εκείνα τα δίκτυα σε τοπικό, περιφερειακό και εθνικό επίπεδο, που θα αναδείξουν αυτές τις δραστηριότητες, θα δημιουργήσει μηχανισμούς υποστήριξης αυτών των δραστηριοτήτων, για να μην αλωθούν αυτές οι πρωτοβουλίες τόσο από το δημόσιο, όσο και από τον ιδιωτικό τομέα και βέβαια, να δώσει τη δυνατότητα πλέον να εκφραστούν νέες δραστηριότητες που έχουν σε επίκεντρο τον άνθρωπο και το υποκείμενο που ζει και δρα στο συγκεκριμένο τόπο και μία άλλη ποιότητα παραγωγικής διαδικασίας και παροχής υπηρεσιών και παραγωγής προϊόντων.


Ευχαριστώ πολύ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Η κυρία Χριστίνα Κόκκοτα, που είναι Πρόεδρος του Πανελληνίου Συνδέσμου Εργαζομένων των ΚΔΑΠ.

Χ. ΚΟΚΚΟΤΑ: Είναι τα Κέντρα Δημιουργικής Απασχόλησης Παιδιών, για όποιον δεν ξέρει. 


Λοιπόν, σας ακούω πολλή ώρα, με πολύ ενδιαφέρον και θα ήθελα να επισημάνω κάποια πράγματα, που ίσως δεν τα γνωρίζετε. 


Τα Κέντρα Δημιουργικής Απασχόλησης Παιδιών κάνουν τόσο σημαντικό παιδαγωγικό έργο, που λειτουργούν ταυτόχρονα και σαν Κέντρα Πρόληψης και σαν Κέντρα Ισότητας και σαν Κέντρα Ένταξης και Κοινωνικοποίησης, όλων των παιδιών και εφήβων, γιατί χτυπάνε το πρόβλημα στη ρίζα του. Είναι βασικό ότι όλα, τα πάντα, είναι θέμα παιδείας και θέμα εκπαίδευσης. 


Τα Κέντρα Δημιουργικής Απασχόλησης Παιδιών είναι η μοναδική προνοιακή δομή που λειτουργεί τα απογεύματα, αξιοποιώντας δημιουργικά τον ελεύθερο χρόνο των παιδιών, κάνοντας μουσική, εικαστικά, θεατρικό παιχνίδι, παιδική λογοτεχνία, περιβαλλοντικά παιχνίδια, δωρεάν, χωρίς αποκλεισμούς, μέχρι τις 31 Αυγούστου, στηρίζοντας κάθε μορφή οικογένειας. 


Μέχρι τις 31 Αυγούστου λειτουργούσαν 240 Κέντρα, εκ των οποίων 34 για παιδιά με αναπηρίες, σε όλη την Ελλάδα. 


Μετά λοιπόν από μία παράλογη απόφαση, ΚΥΑ που βγήκε 26 Ιουνίου, αποκλείονται σχεδόν όλα τα παιδιά από τις υπηρεσίες των ΚΔΑΠ. Οι θέσεις των παιδιών στα Κέντρα μένουν κενές, εμφανίζοντας μία ψεύτικη εικόνα ότι δεν υπάρχει ζήτηση. Έτσι, οι παιδαγωγοί απολύονται, τα Κέντρα κλείνουν. Πρέπει να σας πω ότι μέσα σε δύο μήνες έχουν κλείσει 31 Κέντρα Δημιουργικής Απασχόλησης Παιδιών και έχουμε 152 απολυμένους συναδέλφους, που δεν αναφέρθηκε ο κύριος Νάκος καθόλου σε αυτό το θέμα ή μάλλον αναφέρθηκε λέγοντας ότι είναι μία αρρυθμία που είναι υπόθεση της Εργατικής Εστίας και του Υπουργείου Απασχόλησης και το Υπουργείο Απασχόλησης λέει ότι τίποτα από όλα αυτά δεν πρόκειται να αλλάξει και ότι όλο μας το πρόβλημα και το εργασιακό μας θέμα, είναι του Υπουργείου Εσωτερικών. 


Είμαστε ουσιαστικά η πρώτη προνοιακή δομή που πλήττεται πραγματικά, δηλαδή ζούμε την πραγματικότητα των απολυμένων. Έχουμε απολυμένους παιδαγωγούς, εξειδικευμένους, που από το 2000 και οι περισσότεροι από το 2002 και μετά, καθημερινά δίνουν την ψυχή τους, γιατί είμαστε και άνθρωποι που αγαπάμε τη δουλειά μας, την κάνουμε με πολύ μεράκι. Έχουν κλείσει Κέντρα τα οποία έκαναν συγκινητική δουλειά στην περιφέρεια, στη Σέριφο, που τα 32 παιδάκια  της Σερίφου το πρωί στο  Δημοτικό, πήγαιναν το απόγευμα στο ΚΔΑΠ γιατί δεν υπάρχει καμία άλλη υποδομή, ούτε φροντιστήρια ξένων γλωσσών, ούτε αθλητικές εγκαταστάσεις, τίποτα. Υπήρχε μόνο το ΚΔΑΠ, το οποίο ΚΔΑΠ Σερίφου έκλεισε και έχουν κλείσει πάρα πολλά. Απλά αναφέρω τη Σέριφο ενδεικτικά. 


Αυτό το πράγμα συνεχίζεται. Στο δελτίο τύπου που είχαμε βγάλει, που το έγραψα την προηγούμενη εβδομάδα, ανέφερα για 24 κλειστά ΚΔΑΠ. Έρχομαι εδώ πέρα και έχουν κλείσει 31. 


Πρέπει να βρεθεί μια λύση και χάρηκα χθες με τον κύριο Κακλαμάνη, ο οποίος αναφέρθηκε, θεωρώ ότι είχε τη φωνή της λογικής, η οποία δεν ακούστηκε ούτε από τον κύριο Παυλόπουλο, ούτε από τον κύριο Νάκο, που είπε ότι πραγματικά υπάρχει πρόβλημα, ότι κάποιες Υπουργικές Αποφάσεις έχουν προκαλέσει έμφραγμα στη λειτουργία των προνοιακών δομών, ότι η στήριξη της οικογένειας ουσιαστικά έχει πάει περίπατο, μαζί με του απολυμένους εργαζομένους και μαζί με τα κλειστά Κέντρα. 


Θα ήθελα να επισημάνω εδώ ότι ακόμη και να βρεθεί λύση, που ελπίζω ότι θα βρεθεί, γιατί είναι ένα πολύ ευαίσθητο κοινωνικά θέμα, πρέπει να δούμε – για αυτούς δηλαδή που λειτουργούμε – τι θα γίνει με τα 31 κλειστά Κέντρα. Αυτά πρέπει να επαναλειτουργήσουν με τους ίδιους συναδέλφους. Είναι έμπειροι, αγαπούν αυτό που κάνουν. Δηλαδή, είναι κρίμα. Αυτήν την στιγμή έχω συναδέλφους που παρουσιάζουν ψυχοσωματικά φαινόμενα γιατί δεν το περίμεναν αυτό. Όταν δίνεις την ψυχή σου όλη σε αυτό που το αγαπάς και προσφέρεις. 


Στην Αμαλιάδα, δύο Κέντρα Δημιουργικής Απασχόλησης Παιδιών, συναντηθήκαμε, ήρθε πούλμαν με εργαζόμενους, με γονείς, μητέρες εξαγριωμένες που αποκλειόντουσαν από την Κοινή Υπουργική Απόφαση. Ήρθαν οι άνθρωποι με  πούλμαν, είδαμε τον Πρόεδρο της Εργατικής Εστίας, είδαμε τη Διευθύντρια της Υπουργού, της κυρίας Πετραλιά, υποσχέθηκαν ότι λόγω πυρόπληκτης περιοχής θα έβλεπαν το θέμα με ιδιαίτερη ευαισθησία και έκλεισαν και τα δύο ΚΔΑΠ πριν από δύο εβδομάδες. 


Το θέμα είναι τραγικό και είμαστε στο και πέντε. Το Βοήθεια στο Σπίτι, τα ΚΗΦΗ, οι Παιδικοί Σταθμοί, ίσως είναι στο παρά πέντε, κάτι προλαβαίνουμε. Εμείς πια έχουμε περάσει στο μετά. 

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε πολύ κυρία Κόκκοτα. Ήταν πολύ σημαντικά αυτά που μας είπατε και πραγματικά δεν είχαν ακουστεί. 


Να μιλήσει ο κύριος Χαμαλίδης Θεόδωρος, Δημοτικός Σύμβουλος Νέας Ιωνίας. 

Θ. ΧΑΜΑΛΙΔΗΣ: Θα μιλήσω περισσότερο και σαν μέλος της Επιτροπής, είμαι και μέλος της Επιτροπής της συγκεκριμένης.


Αγαπητοί συνάδελφοι, νομίζω ότι η κοινωνική πολιτική έχει αναδειχτεί σε ένα μεγάλο κομμάτι από τις δραστηριότητες που ασκεί η Τοπική Αυτοδιοίκηση. 


Αυτό είναι αντικειμενικό, διότι με τις ακολουθούμενες εδώ και χρόνια πολιτικές, ένα μεγάλο μέρος που συνεχώς αυξάνεται του πληθυσμού των εργαζομένων, νιώθει αυτές τις αντιλαϊκές πολιτικές και χρειάζεται να του δοθούν κάποιες γιατρειές ώστε να μειωθούν οι συνέπειες. 


Έτσι, σήμερα οι Δήμοι πλέον δεν μοιράζουν τις χριστουγεννιάτικες ή το Πάσχα κάποια τρόφιμα που μοίραζαν παλιά στους δημότες, τις εορταστικές περιόδους, αλλά παρέχουν σχεδόν το σύνολο των ονομαζόμενων κοινωνικών παροχών, είτε από τα ΚΑΠΗ, Βοήθεια στο Σπίτι, ΚΔΑΠ, αυτά που αναφέρθηκαν, ΑΜΕΑ, Δημοτικά Ιατρεία, Πρόληψη, Δημοτικοί Βρεφικοί και Παιδικοί Σταθμοί. 


Μπαίνει το ερώτημα: προσφέρουν; Σίγουρα προσφέρουν, μπορεί και αρκετές φορές καλύτερα από τις προηγούμενες λειτουργίες όσων δραστηριοτήτων υπήρχαν και λειτουργούσαν με την εποπτεία άλλων φορέων. 


Είναι όμως αρκετό αυτό; Γιατί το λέω αυτό; Κάθε κάτοικος που εμπίπτει σε κάποια δράση ή τις ονομαζόμενες δομές, έχει τις αναγκαίες παροχές; Αυτό το βλέπουμε κοιτάζοντας τον άλφα Δήμο ή τον βήτα Δήμο ή και τον Δήμο που δεν έχει καθόλου αυτές τις δομές ή τις δράσεις. Παρέχουμε άρα δηλαδή σε αυτόν που έχει ανάγκη, σε αυτόν που πρέπει να παρέχουμε αυτές τις κοινωνικές παροχές, αυτό που πρέπει; Όχι, διότι εγώ σαν άλφα Δήμος έχω ορισμένα έσοδα και μπορώ να διαθέσω ένα ποσό πολύ μεγαλύτερο από ότι ένας άλλος ή και φανταστείτε αυτό που λέμε στους Καποδιστριακούς Δήμους, αυτές οι δομές πάρα πολύ δύσκολα μπορούν να λειτουργούν. 


Άρα, γίνεται η κατηγοριοποίηση, η διαβάθμιση, η ανισότητα και τελικά ο ταξικός διαχωρισμός που λέμε και άμα δυσκολευτούμε σε όλη αυτή τη λειτουργία, μπαίνουν οι σπόνσορες, μπαίνουν οι  χρηματοδότες, μπαίνουν οι προγραμματικές εκχωρήσεις και όλα αυτά. 


Η ζωή δυστυχώς είναι μικρή και γρήγορα βλέπουμε αυτές τις μετεξελίξεις στο πως λειτουργούν όλα αυτά τα προγράμματα. 


Για αυτό εμείς προτείνουμε τον κεντρικό ενιαίο σχεδιασμό, με ισότιμη και δημόσια παροχή σε όλους. Τι να το κάνω να τρέχω για την αγρότισσα να μπει στη δομή; Όλα τα παιδιά δικαιούνται να πάνε σε παιδικό σταθμό. Τι δουλειά έχει να πάω στο Υπουργείο Απασχόλησης, να τρέχω αν θα μπουν στο ΘΗΣΕΑ, θα τα πληρώσουμε τώρα εμείς και λύσαμε το πρόβλημα; Μέχρι το 2010, το 2013; Μην  το πούμε αυτό. Όλα τα παιδιά, άσχετα αν είναι πλούσια, φτωχά ή όχι. Έχουν ανάγκη αυτής της παροχής. 

Ανακαλύψαμε τώρα, επειδή κάποιοι μπορεί να λένε δεν το προβλέψανε, άλλοι λένε εμείς το προβλέψαμε και το βάλαμε, σε ένα πρόγραμμα ενίσχυσης  των γυναικών και όλα αυτά. Τι μας ενδιαφέρει; Εμείς θέλουμε δημόσια να παρέχεται σε όλους, να γίνουν όσοι παιδικοί σταθμοί χρειάζονται, όσα κέντρα πρόληψης χρειάζονται και όχι να ψάχνουμε κάθε φορά από τις οριζόντιες δράσεις, από μία σύμβαση που θα κάνουμε, όλα αυτά. Δεν είναι δυνατόν έτσι. 

Εμείς σκάβουμε τον λάκκο όμως έτσι. Όταν τα αποδεχόμαστε και όταν δουλεύουμε μέχρι 14-15 Αυγούστου για να δώσουμε τη λύση και ξενυχτάμε, δυστυχώς φτάνουμε σε αυτά τα αποτελέσματα που δεν μπορούμε εμείς οι ίδιοι να δώσουμε τη λύση και λέμε ξαφνικά ότι φταίμε. 

Αν δεν δραστηριοποιήσεις τον δημότη, τον  χρήστη, όπως θέλετε πείτε το, όχι μόνο τους εργαζόμενους θα έχουμε στο Συνέδριο, θα έχουμε και όλον τον κόσμο ενάντιά μας και πραγματική βεβήλωση, κατά εμένα, του Συνεδρίου, δεν ήταν η παρουσία των εργαζόμενων εκεί που διαμαρτύρονταν στην κεντρική αίθουσα και τα λοιπά. Είναι αυτή η πολιτική που έχει φέρει αυτούς τους εργαζόμενους να διαμαρτύρονται για αυτά τα προβλήματα και τα ξέραμε και τα βλέπαμε, αλλά συνειδητά συμμετέχουμε σε αυτήν την κατεύθυνση. 

Να δώσουμε λύσεις. Άντε ο ΟΚΑΝΑ δεν δίνει, άντε και εμείς δύο μήνες να μη δώσουμε, να φανεί το πρόβλημα, να έρθει η κόντρα και όλα αυτά. 

Δεν είναι αυτές οι λύσεις που πρέπει σαν Τοπική Αυτοδιοίκηση να προωθούμε και να αποπροσανατολίζουμε τις όλες δραστηριότητες που πρέπει να έχουμε, αλλά πρέπει να οξύνουμε αυτήν την κατάσταση και να μην…

(αλλαγή κασέτας)

Θ. ΧΑΜΑΛΙΔΗΣ: …τοποθετούνταν και ανέφεραν μονοπώλια, καπιταλισμό, σοσιαλισμό, τραπεζικό κεφάλαιο, τι ακουγόταν από κάτω και ήρθε σήμερα ο κύριος Υπουργός, να μας αναλύσει βέβαια τον κακό καπιταλισμό. Υπάρχει και καλός καπιταλισμός ή καλοί διαχειριστές, όπως θέλετε πείτε το. 


Στο ίδιο περίπου επίπεδο στράφηκε και ο Πρόεδρος του ΠΑΣΟΚ, όσον αφορά τις κοινωνικές παροχές και όλα αυτά. 


Μα αυτοί δεν μας κυβερνούν τόσα χρόνια; Αυτοί δεν έχουν αποκλειστικές ευθύνες; Δεν πρέπει να τρέφουμε καμία ψευδαίσθηση, κανέναν εφησυχασμό. Δεν διορθώνεται αυτή η πολιτική που εξασκείται, μόνο πρέπει να ανατραπεί, να έρθει μία άλλη διαφορετική πολιτική και αλίμονο αν είχε υλοποιηθεί όσο θέλουν αυτοί η πολιτική της Λισσαβόνας, που είπε ο κύριος Κακλαμάνης, σε τι κατάσταση θα ήταν οι εργαζόμενοι σήμερα. Σήμερα που ήδη έχουμε κατά χιλιάδες εργαζόμενους με μερική απασχόληση, με συμβάσεις έργου, με Stage. Μπορεί να λέμε σε κάποιες αποφάσεις μας ή και στην εισήγηση Stage αλλά με ασφάλιση και τα λοιπά ή καλύτερους μισθούς, αλλά όταν δέχεσαι αυτή τη λογική της μερικής απασχόλησης ή των τοπικών συμφώνων όπως είχαμε ξεκινήσει και όλα αυτά ή της τοπικής πολιτικής σε φθίνουσες περιοχές και όλα αυτά που αναφέρονται, δυστυχώς φτάνουμε σε τέτοια αποτελέσματα. 


Άρα χρειάζεται, επειδή είμαστε και Επιτροπή Απασχόλησης, ο όρος απασχόληση, απασχολησιμότητα, όλα αυτά να φύγουν. Εργασία. Δεν είναι δυνατόν να απασχολούμαι. Δηλαδή, θα φύγουμε τώρα από τα 700 €, που ειπώθηκε προ ολίγου, θα κάνουμε τους συνεταιρισμούς ή οτιδήποτε ή την αλληλοβοήθεια, για να παίρνουν κάποιοι ένα επίδομα των 500 € και όλα αυτά. 


Μισθούς και ασφάλιση που θα ανταποκρίνονται σε αυτά που πραγματικά ο ίδιος ο εργαζόμενος παράγει αυτόν τον πλούτο που παράγει. 


Άρα, ούτε ελάχιστα εγγυημένα εισοδήματα. Τι πάει να πει; Ελάχιστη φτώχεια δηλαδή. Αυτά που χρειαζόμαστε, αυτά διεκδικούμε. Εκπτώσεις άμα κάνουμε, δυστυχώς δεν φτάνουμε πουθενά. Κοιτάξτε, ούτε τι θα γίνουμε ΟΑΕΔ, ούτε τέτοια, να μοιράζουμε τις θέσεις εργασίας και όλα αυτά. 


Σαν μέλος της Επιτροπής, σε καίρια σημεία των συνεδριάσεων, αλλά και για την εισήγηση, διαφώνησα και διαχώρισα τη θέση μου και ούτε ήταν ομόφωνη η κεντρική εισήγηση που παρουσιάστηκε και παρακαλώ επειδή και…

ΠΡΟΕΔΡΕΙΟ: (εκτός μικροφώνου)

Θ. ΧΑΜΑΛΙΔΗΣ: Δεν έχει τα περισσότερα. Για τη συγκεκριμένη εισήγηση λέμε. Δεν λέμε αν θα δοθούν τα λεφτά και τα λοιπά. 


Παρακαλώ λοιπόν και επειδή και εδώ μέσα ακούστηκαν διαφορετικές απόψεις, δεν θέλουμε αύριο το πρωί στα συμπεράσματα του Συνεδρίου ή οτιδήποτε, στους θεματικούς κύκλους, ας ακουστούν από κάποιους, από λίγους, από μερικούς, μην τυχόν και ακουστεί παρακαλώ…

ΠΡΟΕΔΡΕΙΟ: (εκτός μικροφώνου)

Θ. ΧΑΜΑΛΙΔΗΣ: Όχι, δεν είναι κατανοητό διότι επανειλημμένα έχει τονιστεί. Εμείς είμαστε αισιόδοξοι, πιστεύουμε ότι η κατάσταση αυτή και με τη δική μας παρέμβαση, αλλά και γενικότερα την παρέμβαση των εργαζομένων, έχει τη δυνατότητα να αλλάξει και θα αλλάξει. 


Ευχαριστώ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε κύριε Χαμαλίδη. Ο κύριος Σπίγγος έχει τον λόγο.

ΣΠΙΓΓΟΣ: Μετά την εξαιρετική εισήγηση της κυρίας Κόκκοτα, θα είμαι επιγραμματικός. 


Το Συνέδριο σφραγίστηκε από αγωνία εργαζομένων και εκεί θα σταθώ. Υπάρχουν εργαζόμενοι στα Κέντρα Δημιουργικής Απασχόλησης Παιδιών, με αναπηρία, που δεν ακούστηκε μέχρι τώρα, που σιγά-σιγά μετατρέπονται σε πάρκινγκ αμαξιδίων, διότι υπάρχουν ΚΔΑΠ τα οποία σύμφωνα με την Κοινή Υπουργική Απόφαση, φεύγουν. Νομός Κιλκίς, 9 εργαζόμενοι, απολύονται 5, μένουν 4. Στις 30 Νοεμβρίου. Πιθανότατα να παραταθεί. Εγώ τα κάνω όλα αυτά διότι υποχρεώνομαι, διότι έχει τεθεί σε μία ιδιότυπη ομηρία για πρώτη φορά εργοδοσία και εργαζόμενος. 


Οι κοινωφελείς επιχειρήσεις μπαίνουν μέσα διότι δεν μπορούν να χρηματοδοτήσουν και δεν μπορούν να χρηματοδοτηθούν και οι εργαζόμενοι δεν μπορούν να βρουν λεφτά από πουθενά και επομένως εμείς υποχρεωνόμαστε και φαινόμαστε ότι εμείς απολύουμε. Τι θα γίνει; 


Χθες ακούσαμε υποσχέσεις. Ακούσαμε Υπουργό και Υφυπουργό. Ακούσαμε να λέει ο ένας το 2013 και ο άλλος το 2010. 


ΚΕΔΚΕ. Παρακαλώ πάρα πολύ. Εμείς θα κάνουμε κινητοποιήσεις και σαν Δήμος και σαν εργαζόμενοι. Η ΚΕΔΚΕ έχει τη δυνατότητα να κάνει κινητοποίηση και προσφυγές στα Υπουργεία και να μας ενημερώνει τι κάνουμε. Εμείς θα τις κάνουμε τις δικές μας. Δεν είναι δυνατόν να πετάξουμε τους ανθρώπους στο δρόμο. 


Πρέπει να γίνει μία διαμαρτυρία από πλευράς ΚΕΔΚΕ και να γίνει μία τροπολογία νομοθετική, να εκδίδεται φορολογική και ασφαλιστική ενημερότητα και από το ΙΚΑ και από την Εφορία, όταν εμείς δεν έχουμε λεφτά να καταβάλλουμε τις εισφορές γιατί δεν έρχονται χρηματοδοτήσεις. Υπάρχει φαύλος κύκλος εξαπάτησης εργαζομένων και κοινωφελών δημοτικών επιχειρήσεων. Παρακαλώ πάρα πολύ, να μας ενημερώσει η ΚΕΔΚΕ τι κάνει πάνω σε αυτό. 


Τελευταίο. Υπάρχουν Παιδικοί Σταθμοί οι οποίοι υπολειτουργούν με πέντε παιδιά και εργαζόμενοι οι οποίοι απολύονται, ήδη απολύθηκαν. 


Δεν έχω να πω τίποτα άλλο. Εμείς κοιτάμε την ΚΕΔΚΕ και κοιτάμε εσάς, κοιτάμε εσάς που πολύ καλά δουλεύετε. Σας παρακαλούμε, μαζί με εμάς, στο δρόμο και στο Υπουργείο.


Τίποτα άλλο. Ευχαριστώ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε. Ο κύριος Μαρινάκης.

ΜΑΡΙΝΑΚΗΣ: Καταρχάς θα ήθελα αγαπητές και αγαπητοί φίλοι, μια που είμαστε στο Συνέδριο της ΚΕΔΚΕ, να αναφερόμαστε στο θεσμικό μας Όργανο, την ΚΕΔΚΕ, η οποία μπορεί να πετύχει πολύ περισσότερα πράγματα από έναν Δήμο ξεχωριστά, είτε μητροπολιτικός Δήμος σε μία περιφέρεια και αν είναι αυτός, είτε Καποδιστριακός Δήμος. 


Θεωρώ λοιπόν ότι η ΚΕΔΚΕ μπορεί να συστήσει τις απαραίτητες και τις Επιτροπές που είναι έτσι και αλλιώς αρμόδιες, να εισηγηθούν επί παντός επιστητού παραδείγματος χάριν, για θέματα που έχουν ακουστεί και προηγουμένως εδώ πέρα, να παρθούν αποφάσεις και σε συνεργασία κατόπιν με τους αρμόδιους Υπουργούς και φορείς, να υπάρξει νομοθετική ρύθμιση των θεμάτων αυτών. 


Επομένως, εγώ πιστεύω ότι η ΚΕΔΚΕ θα πρέπει να παίξει τον ρόλο εκείνο που το ΤΕΕ, οι μηχανικοί δηλαδή στην προκειμένη περίπτωση, έχουν παίξει σαν θεσμικό ρόλο στην Πολιτεία και πετυχαίνουν πάντα ότι και αν θέλουν. 


Συνεπώς, για τα θέματα των εισηγήσεων που ακούστηκαν και εν πολλοίς ορισμένοι φίλοι και φίλες τις είχαν διαβάσει τις εισηγήσεις αυτές, θεωρώ ότι η Τοπική Αυτοδιοίκηση έχει και ρόλο, έχει και λόγο, έχει και άποψη, έχει και δυνατότητα. 


Θα έρθω να συμφωνήσω σε αυτό που είπε η κυρία συνάδελφος, από το Κερατσίνι αν θυμάμαι καλώς, που είπε ότι οι Δήμοι, οι Δήμαρχοι, εγώ θεωρώ όλους τους Δήμους, όλους τους ενεργούς πολίτες που είναι μέσα στους Δήμους, όλον τον κόσμο, όλη την κοινωνία, να είναι διεκδικητές.  Πρώτα κύριε Δήμαρχε της Τήλου, στα του οίκου τους και κατοπινά στην Πολιτεία, σε όλον τον κόσμο. 


Θεωρώ λοιπόν ότι η κοινωνική πολιτική, η απασχόληση και οι πολιτικές της Αυτοδιοίκησης, είναι δεδομένες, αλλά θα πρέπει να εξειδικευτούν μέσα από θεματικές διεργασίες που μπορεί να γίνουν και Επιτροπές στην ΚΕΔΚΕ. 


Όσον αφορά τη μετανάστευση, που πολύ εύστοχα παρατήρησε ο κύριος Δανιηλίδης, θα πω το εξής: η μετανάστευση τα τελευταία χρόνια ιδιαίτερα μπορώ να πω στη νησιωτική περιφέρεια είναι μεγάλη και όχι μόνο βέβαια στη νησιωτική περιφέρεια. Όμως, εκμεταλλεύεται ο κάθε ένας μετανάστης από τον κάθε έναν από εμάς και εντέλει την πληρώνει την νύφη. 


Θα πρέπει η Τοπική Αυτοδιοίκηση πως θα παρεμβαίνει, με τη σύσταση κάποιων κέντρων, είτε υποδοχής λέγονται αυτά, είτε οποιαδήποτε άλλα κέντρα, απασχόλησης, αλλά κυρίως θα σταθώ στο γεγονός ότι αυτοί θα πρέπει πέραν από τον πολιτισμό και την κουλτούρα της χώρας υποδοχής που γίνεται πλέον η Ελλάδα, να μαθαίνουν και τη γλώσσα, τον πολιτισμό και την ιστορία. 


Συνεπώς, από κοινού η Τοπική Αυτοδιοίκηση, όπως γίνεται στα σκανδιναβικά κράτη μπορώ να πω, η Τοπική Αυτοδιοίκηση από κοινού με το Υπουργείο Παιδείας σαν αρμόδιο φορέα, να συστήσει την εκπαίδευση των μεταναστών, όπως μπορεί να σχεδιαστεί και υπάρχουν πάρα πολλοί τρόποι. 


Φίλες και φίλοι, η κοινωνική πολιτική που μπορεί να κάνει η Τοπική Αυτοδιοίκηση και να παράσχει η Τοπική Αυτοδιοίκηση, είναι τόσο μεγάλη, αλλά θα σας πω το εξής: όταν πολύ σωστά και εύστοχα έχουν παρατηρήσει εδώ αρκετοί φίλοι και φίλες, ότι κλείνει το ένα μετά το άλλο τα Κέντρα λόγω μη χρηματοδοτήσεων και μήπως νομίζετε ότι την επόμενη χρονιά, που υπάρχει και αυτή η κρίση και η μεταρρύθμιση έτσι και αλλιώς για αυτό τον λόγο, όχι ότι γίνεται για αυτό το λόγο, για άλλους λόγους βέβαια γίνεται, αλλά αφού θα υπάρξει η μεγαλύτερη οικονομική κρίση σε λίγους μήνες, θα προχωρήσουν και τα Κέντρα Πρόληψης, θα προχωρήσει και η κοινωνική λειτουργία των Δήμων; 


Θεωρώ ότι δεν θα προχωρήσει. Θεωρώ επομένως, ότι επειδή στην περιφέρεια τη δική μας, στην Κρήτη, οι κοινωνικές δομές έχουν δεχθεί όλα όσα αναφέρθηκαν και εδώ μέσα κτυπήματα και εμείς σε κόντρα κάποιων καταστάσεων, τρεις Νομοί κάναμε το κλείσιμο των Παιδικών Σταθμών και όχι μόνο, ένας μόνο Νομός δεν θέλησε για να μην χαλάσει κάποιες ζαχαρένιες και κάποιες ενδεχομένως πολιτικές συγκυρίες. 


Θα πρέπει επομένως η διεκδίκηση από εδώ και στο εξής να είναι κατά νου ανά πάσα στιγμή και από όλους μας. Θεωρώ λοιπόν ότι όλοι μας θα είμαστε ενεργοί και είμαστε ενεργοί πολίτες, διεκδικητές όμως αυτών των οποίων επιδιώκουμε για το κοινωνικό σύνολο και την περιφέρειά μας. 


Ευχαριστώ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε κύριε Μαρινάκη. Η κυρία Θαλερίτη έχει τον λόγο.

Μ. ΘΑΛΕΡΙΤΗ: Είναι γεγονός πως η Τοπική Αυτοδιοίκηση πραγματικά έχει πάρα πολλές δομές, ασκεί κοινωνική πολιτική, αλλά είναι επίσης γεγονός και από έρευνες και από μελέτες και από μαρτυρία στελεχών, ότι είναι ευκαιριακός αυτός ο τρόπος που παρέχει τις υπηρεσίες, αποσπασματικός και ούτω καθεξής.


Το πρόβλημα είναι, υπάρχει πολιτική βούληση η Τοπική Αυτοδιοίκηση να δημιουργήσει μία στρατηγική για την άσκηση αυτής της κοινωνικής πολιτικής; Αν ναι, υπάρχει ο τρόπος. Αυτήν την στιγμή έχουμε μελέτες και έρευνες που προτείνουν ένα νέο μοντέλο άσκησης κοινωνικής πολιτικής, δηλαδή την Κοινωνική Υπηρεσία ή Διεύθυνση Κοινωνικής Πολιτικής ή μια άλλη ονομασία που ανταποκρίνεται στα νέα δεδομένα. Έχουμε επίσης και θα δημοσιευτεί σε δέκα μέρες, είναι η μελέτη που έκανε η ΕΕΤΑΑ στα πλαίσια της EQUAL συγκλήσεων, που λέει ακόμα και το κόστος αυτών των υπηρεσιών της Κοινωνικής Υπηρεσίας, καθώς επίσης και ένα μοντέλο που προτείνει την οργάνωση όλων αυτών των δομών ανάλογα με την κατηγορία των Δήμων, που τις κατατάσσει ανάλογα  με τον πληθυσμό και πραγματικά μπορούμε να συμμαζέψουμε όλο αυτό το πράγμα που είναι διάσπαρτο και διάχυτο, με δομές. 


Νομίζω ότι πρέπει αυτό να είναι ένα κείμενο, θα εκλαϊκευτεί κιόλας και να αποτελέσει διαβούλευση στην ΚΕΔΚΕ για το πώς πραγματικά εν όψει του επιχειρησιακού Διοικητική Μεταρρύθμιση, μπορεί τελικά η Τοπική Αυτοδιοίκηση, οι Δήμοι, να αποκτήσουν την Κοινωνική τους Υπηρεσία, όχι ο κάθε Δήμος, ανάλογα με τις δυνατότητες και τα λοιπά που είπα, κατηγορίες πληθυσμού. 


Το δεύτερο που θα ήθελα να βάλω, είναι ένας προβληματισμός που αφορά πάρα πολύ την ΚΕΔΚΕ και ιδιαίτερα την Τοπική Αυτοδιοίκηση συνολικότερα. 


Περίμενα η Τοπική Αυτοδιοίκηση να είναι πιο μαχητική και να απαντήσει πιο επιθετικά στο κομμάτι αυτό που λέει τελικά η άσκηση κοινωνικής πολιτικής σε τοπικό επίπεδο, θα λυθεί μέσα από τη σύζευξη κοινωνικής πολιτικής και πολιτικής απασχόλησης; Γιατί αν πιστεύετε πως μπορεί να λυθεί με αυτόν τον τρόπο, τότε οι μισές δομές θα κλείσουν και ξέρετε γιατί θα κλείσουν; Γιατί όταν έρχεται το κομμάτι της πολιτικής απασχόλησης να χρηματοδοτήσει τέτοιου τύπου δομές, τις χρηματοδοτεί για τις ωφελούμενες που πρέπει να βρουν δουλειά. Αυτό σημαίνει ότι έχουν συμπληρωματικό χαρακτήρα και για αυτό οι αγρότισσες είναι έξω και για αυτό οι δημόσιοι υπάλληλοι είναι έξω, γιατί τελικά είναι άλλο πράγμα να ασκείς κοινωνική πολιτική και να έχεις προνοιακές δομές και άλλο να ασκείς πολιτικές απασχόλησης. 


Νομίζω είναι αυτό ένα θέμα που προβάλλεται και στην Ευρωπαϊκή Ένωση, αλλά που πρέπει η Τοπική Αυτοδιοίκηση να απαντήσει σε αυτήν την πρόσκληση, που αυτή τη στιγμή η κυβέρνηση της πετάει το μπαλάκι και αδιαμαρτύρητα το δέχεται. 


Τέλος, θα ήθελα να βάλω μία άλλη διάσταση στο κομμάτι αυτό που λέγεται κοινωνική πολιτική και γυναίκα. Περίμενα επίσης μια πιο προχωρημένη τοποθέτηση, όχι τα Γραφεία Ισότητας, αλλά η κοινωνική πολιτική έχει οπτική φύλου. Υπάρχουν και παραπέμπω Στρατηγάκη, που φανερώνει πως η γυναίκα στον ιδιωτικό χώρο παρέχει φροντίδα και πως παρέχει και στο δημόσιο χώρο και ως εκ τούτου δεν θέλουμε σχεδιασμό πολιτικών φιλικές προς τη γυναίκα, αλλά θέλουμε σχεδιασμό πολιτικών με την οπτική του φύλου. 


Είναι μια νέα διάσταση, που αλλάζει όλον τον σχεδιασμό της κοινωνικής πολιτικής. 


Ευχαριστώ πολύ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε. Ο κύριος Σελέκος.

ΣΕΛΕΚΟΣ: Θα σεβαστώ και εγώ τον χρόνο. Θα παραλείψω πάρα πολλά από αυτά που ήθελα να πω, όμως επειδή όλοι όσοι είμαστε εδώ νομίζω πως είμαστε ευαισθητοποιημένοι από κάποια θέματα, θα ξεκινήσω με έναν στίχο. Ο Βάρναλης μας το είχε πει χωρίς καμία περιστροφή: «Στης χούντας το αλισβερίσι, λεύτερο ήταν το χασίσι, ποτέ ο λαός να μην ξυπνήσει.»


Ήταν ένας στίχος που έχει χαράξει από τα νεανικά μου χρόνια μέχρι τώρα την πορεία μου. 


Θα θυμίσω ένα-δύο πράγματα. Μετά την απελευθέρωση, έφερναν οι Εγγλέζοι καραβιές ολόκληρες με ναρκωτικά, προκειμένου να αποτρέψουν τη νεολαία από την ένταξή τους στο οργανωμένο κίνημα και στην αμφισβήτηση της πολιτικής που προσπαθούσαν τότε να επιβάλλουν οι Εγγλέζοι και η ΕΠΟΝ, η πρώτη αφίσα που έβγαλε, ήταν «Όχι στα ναρκωτικά». 


Επίσης, να σας θυμίσω ότι κίνημα των χίπις αποπροσανατολίστηκε όταν από τον χαρακτήρα που είχε σαν αντιπολεμικό κίνημα, προσπάθησαν μέσω των ναρκωτικών να το κάνουν κίνημα ναρκοκουλτούρας. 


Είναι μόνο μερικά από τα πάρα πολλά παραδείγματα που υπάρχουν, για να δείτε πως χρησιμοποιούν τα ναρκωτικά και αν υπάρχουν καλά ή κακά. 


Εγώ πιστεύω ότι θα πρέπει για εμάς να είναι ζήτημα ζωής ο αγώνας που πρέπει να κάνουμε κατά των ναρκωτικών και πραγματικά αντιλήψεις διάφορες ότι υπάρχουν καλά ή κακά ή να φυτεύουμε εδώ ή να κάνουμε οτιδήποτε, νομίζω και αποπροσανατολίζουν, αλλά δίνουν και άλλοθι σε κάποιους να ισχύει αυτή η κατάσταση που ισχύει μέχρι σήμερα. 


Παρ’ όλες τις εντάσεις που υπήρχαν εδώ μέσα, νομίζω ότι καταφέραμε να κάνουμε έναν καλό διάλογο. Ακούστηκαν αρκετά πράγματα και επιτέλους φτάσαμε στο τέλος της δεύτερης μέρας του Συνεδρίου και ακούστηκαν και κάποιοι αιρετοί και εργαζόμενοι. Χθες βέβαια και με το δίκιο τους οι εργαζόμενοι διάφορων τομέων, τομέων κυρίως της Τοπικής Αυτοδιοίκησης, που είναι με ελαστικές σχέσεις και με το ένα πόδι έξω από τις Υπηρεσίες που εργάζονται, καλά έκαναν και έβαλαν επιτέλους αυτά τα ζητήματα μέσα στο Συνέδριο. Πρέπει να καταλάβουν οι Δήμαρχοι και όσοι διαχειρίζονται αυτήν την στιγμή και έχουν την πλειοψηφούσα άποψη στην ΚΕΔΚΕ, ότι τα πράγματα δεν είναι έτσι όπως τα φαντάζονται. Δεν είναι δηλαδή μόνο αυτοί που έχουν πάρει μία σχετική πλειοψηφία του 42% ή οτιδήποτε άλλο ή με οποιεσδήποτε πιέσεις παίρνονται αυτές οι πλειοψηφίες και με αυτό το δεδομένο κάνουν ότι θέλουν στην Τοπική Αυτοδιοίκηση. Υπάρχει και η αντίθετη άποψη. Υπάρχουν και οι εργαζόμενοι που βιώνουν όλη αυτήν την κατάσταση, όπως επίσης υπάρχουν και οι πολίτες οι οποίοι σε επίπεδο σχέσεων βρίζουν καθημερινά, είναι γεγονός αυτό. Ποιον δεν ακούτε να βρίζει και στα καφενεία και στις παρέες και οπουδήποτε βρίσκεται, για αυτήν την πολιτική που υπάρχει; 


Αυτό λοιπόν πιστεύω το κλίμα που υπάρχει στην κοινωνία, θα εκφραστεί κάποια στιγμή και να είστε σίγουροι ότι και η κρίση αυτή που υπάρχει, κάποια στιγμή θα αξιοποιηθεί θετικά, για να κάνω και μια παράφραση του μεγάλου μαρξιστή πρώην Προέδρου της ΚΕΔΚΕ, ο οποίος αναφέρθηκε στην τρίτη διεθνή, παραφράζοντας βέβαια αυτή τη θέση η οποία υπήρχε.


Τα θέματα που μας απασχολούν είναι πάρα πολλά και πολύ σημαντικά και νομίζω ότι αυτά τα θέματα αφορούν τα λαϊκά στρώματα που ζουν στις πόλεις μας και πρέπει να ξέρετε ότι δεν υπάρχουν όμορφες πόλεις, ανθρώπινες πόλεις. Είναι τα συνθήματα, όλοι τα έχουμε βάλει στα φυλλάδιά μας όταν κατεβαίναμε στις εκλογές, όμως δεν υπάρχουν πια τέτοιες πόλεις όταν υπάρχουν στρατιές ανέργων, άνθρωποι οι οποίοι βιώνουν τη φτώχεια, την ανέχεια, άνθρωποι που πηγαίνουν και μπαίνουν στις λίστες πια, ακούστηκε και αυτό και υπάρχει και στην επίσημη θέση του Προέδρου της ΚΕΔΚΕ χθες. Γραφείο Δημάρχου. Αυτό το τεφτέρι που είχαμε παλιά, στα καφενεία, τώρα πια γράφουν αντί για τις δόσεις, που υπάρχουν και αυτές βέβαια στα ψιλικατζίδικα και στα μαγαζιά της γειτονιάς, υπάρχουν τώρα και τέτοιες λίστες δημοτών που πηγαίνουν για να πιάσουν δουλειά παρακαλώντας και ξέροντας πολύ καλά, εκχωρώντας πόσα πράγματα, ακόμα και το πιο ιερό πράγμα που έχει κάποιος, την ψήφο.  


Στις γειτονιές λοιπόν ζουν άνθρωποι που βιώνουν αυτήν την κατάσταση, που δεν έχουν να πληρώσουν ούτε τα τροφεία. Συζητάμε σήμερα για κοινωνική πολιτική και υπάρχουν συμπολίτες μας, στο Δήμο μου υπάρχουν δεκάδες άνθρωποι οι οποίοι δεν έγραψαν τελικά τα παιδιά τους στους Παιδικούς Σταθμούς, ένα ζήτημα είναι βέβαια ότι δεν υπάρχουν και πολλοί Παιδικοί Σταθμοί, άλλο ζήτημα αυτό, αλλά τέλος πάντων εμείς που έχουμε Παιδικούς Σταθμούς, που μπορούν να πάρουν όλα τα παιδιά, δεν τα έγραψαν γιατί δεν μπορούσαν να ανταποκριθούν στα τροφεία. Υπάρχουν άνθρωποι που δεν έχουν να δώσουν λεφτά για να πάει το παιδί τους στο κολυμβητήριο ή για να πάει να μάθει εικαστικά, ζωγραφική, χορό, οτιδήποτε, στο Πνευματικό Κέντρο. 


Δηλαδή, υπηρεσίες οι οποίες θα έπρεπε να είναι δωρεάν και δημόσιες και με εργαζόμενους οι οποίοι, όπως είστε εσείς τώρα που ασχολείστε καθημερινά με τα παιδιά, με ειδικές κατηγορίες συνανθρώπων μας, με ηλικιωμένους, το πρόγραμμα Βοήθεια στο Σπίτι και να μην έχουν τη σιγουριά ότι την επόμενη μέρα θα είναι στη δουλειά; Το να είναι συνέχεια στον αέρα και να λένε πόσο; Θα υπογράψουμε ακόμα ένα εξάμηνο; Άντε άλλο ένα εξάμηνο και άντε να δούμε τι θα γίνει.


Απλά να πω το εξής. Γίνονται διαπιστώσεις, δηλαδή κάνει και η πλειοψηφούσα άποψη διαπιστώσεις για την κρίση, για την κατάσταση στην Τοπική Αυτοδιοίκηση, ότι δεν πάει άλλο, ότι τα οικονομικά δεν φτάνουν και τα λοιπά, αλλά στο δια ταύτα, εκτός δηλαδή από τις κοκορομαχίες οι οποίες γίνονται μόνο σε επίπεδο συνεδρίου, γιατί στις αποφάσεις υπάρχει ομοφωνία αυτών των παρατάξεων. Εκτός από τη δική μας άποψη δηλαδή, οι οποίοι είμαστε και εκτός ΚΕΔΚΕ, αυτή είναι η δημοκρατία και το πλειοψηφικό σύστημα, μία άποψη που εκφράζει περίπου το 10% στην Τοπική Αυτοδιοίκηση, να είναι έξω από την ΚΕΔΚΕ. Αυτή είναι η δημοκρατία. Λοιπόν, δεν κάνουν τίποτα, δεν εκπέμπουν κανένα μέτρο, δεν κάνουν καμία κινητοποίηση. Μένουν μόνο στα λόγια και διαιωνίζεται δυστυχώς αυτή η κατάσταση την οποία βιώνουμε και οι αιρετοί αλλά και οι πολίτες αυτής της χώρας. 


Ευχαριστώ πολύ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Η κυρία Παπαχριστοδούλου.

ΠΑΠΑΧΡΙΣΤΟΔΟΥΛΟΥ: Καταρχάς να ευχαριστήσω την ΚΕΔΚΕ και τους Συνέδρους που μας έδωσαν τη δυνατότητα αυτή να μιλήσουμε λίγο και για τη δική μας τη δομή, τα Γραφεία Παροχής Κοινωνικών Υποστηρικτών Υπηρεσιών. Εκπροσωπώ τον Πανελλήνιο Σύλλογο Κοινωνικών Επιστημόνων των Γραφείων ΚΥΥ. 


Αγαπητοί Σύνεδροι, ακούσαμε όλες τις προνοιακές δομές των Δήμων, αλλά δυστυχώς δεν αναφέρθηκε κανείς για τα γραφεία ΚΥΥ. 

ΠΡΟΕΔΡΕΙΟ (Α. ΡΟΚΟΦΥΛΛΟΥ): Δεν ακούσατε την εισήγηση του Προέδρου, γιατί ο Πρόεδρος προς τιμήν του και αυτό πρέπει να το αναγνωρίσουμε, δεν είπε την εισήγησή του, διότι εάν έλεγε την εισήγηση…

ΠΑΠΑΧΡΙΣΤΟΔΟΥΛΟΥ: Θα με αφήσετε να ολοκληρώσω; Και μετά θα δείτε πως θα καταλήξω, οπότε να βγουν και τα συμπεράσματα τα ανάλογα.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Μέσα στην εισήγηση του Προέδρου, υπάρχει.

ΠΑΠΑΧΡΙΣΤΟΔΟΥΛΟΥ: Το γνωρίζουμε ότι ο κύριος Δανιηλίδης είναι αρωγός και συνδράμει προς ένα θετικό αποτέλεσμα, είχαμε επαφές κιόλας με τον κύριο Δανιηλίδη. Ευχαριστούμε πάρα πολύ.


Τα γραφεία μας είναι τα μόνα που δεν έχουν μπει στην προγραμματική του Δ΄ ΚΠΣ, δυστυχώς. Για αυτό και η παρουσία μας είναι ένα μήνυμα ύπαρξης και συνέχισης. 


Θα μου δώσετε λίγο χρόνο για να αναφερθώ στα Γραφεία ΚΥΥ και τη λειτουργία τους. Ποια είναι τελικά τα Γραφεία ΚΥΥ;

ΠΡΟΕΔΡΕΙΟ (Α. ΡΟΚΟΦΥΛΛΟΥ): Συγνώμη που σας διακόπτω. Δεν νομίζω πως είναι η ώρα και ο χρόνος για αυτό. 

ΠΑΠΑΧΡΙΣΤΟΔΟΥΛΟΥ: Πέντε  σειρές έχω, δεν θα μακρηγορήσω. 


Τα Γραφεία ΚΥΥ ξεκίνησαν το 2003. Είναι ένα πιλοτικό πρόγραμμα συγχρηματοδοτούμενο από ευρωπαϊκούς πόρους στο 75% και 25% από εθνικούς πόρους. 


Σήμερα υπάρχουν 144 Γραφεία πανελλαδικά, στα οποία εργάζονται 263 κοινωνικοί επιστήμονες, κοινωνικοί λειτουργοί, κοινωνιολόγοι, ψυχολόγοι, από τους οποίους εξυπηρετήθηκαν 73.000 άτομα όλων των ευπαθών κοινωνικών ομάδων και μιλάμε πανελλαδικά τα στοιχεία αυτά, όπου παρείχαν ατομική συμβουλευτική, οικογενειακή συμβουλευτική, επαγγελματικό προσανατολισμό, ψυχική στήριξη και ενδυνάμωση της προσωπικότητας των ανέργων. 


Κύριος στόχος του προγράμματος ήταν ένταξη και η επανένταξή τους στην αγορά εργασίας. Άρα, με λίγα λόγια, το δικό μας πρόγραμμα είναι ένας μηχανισμός που στηρίζει τον τομέα της απασχόλησης. Ένας δυνατός μηχανισμός. 


Σήμερα ζητούμε την αρωγή της ΚΕΔΚΕ και θέλουμε να είναι σύμμαχός μας, ώστε να πιεστεί η κεντρική εξουσία ώστε να εξασφαλιστεί η απρόσκοπτη λειτουργία των Γραφείων ΚΥΥ, ώστε τα χιλιάδες άτομα που εξυπηρετήθηκαν να μη βιώσουν εκ νέου τον κοινωνικό αποκλεισμό από τη μια και από την άλλη όλοι αυτοί οι κοινωνικοί επιστήμονες να μην βρεθούν στην ίδια θέση και αυτό είναι οξύμωρο και τραγελαφικό, το να βρεθούμε εμείς να μας στηρίζουν ως ανέργους. 


Θέλω αυτό να το τονίσω και να το πω, ώστε και εσείς ως εκπρόσωποι των Δήμων να πιέσετε δυναμικά την κεντρική εξουσία για μια πιο δυναμική αναπτυξιακή πολιτική και να στηρίξει όλους αυτούς τους μηχανισμούς που βοηθούν προς αυτήν την κατεύθυνση. 


Ευχαριστώ πάρα πολύ.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Ευχαριστούμε πολύ. Ο κύριος Μητροβγένης. 

ΜΗΤΡΟΒΓΕΝΗΣ: Ο τελευταίος ομιλητής έχει πάντα το κακό ότι βιάζεται να τελειώσει, την ίδια στιγμή έχει και το καλό ότι θα κλείσει λίγο με ορισμένα πράγματα. 


Επιτρέψτε μου λοιπόν να σας πω ότι καταρχήν θεωρώ απαράδεκτο το να εξοριστεί σε αυτήν την αίθουσα η συζήτηση για την κοινωνική πολιτική. Είναι απαράδεκτο και δείχνει την αντίληψη της Οργανωτικής Επιτροπής της ΚΕΔΚΕ. Δεν είναι τυπικό, είναι ουσιαστικό. Όσο λογαριασμό δίνουν για την κοινωνική πολιτική, άλλο τόσο έδωσαν και στην αίθουσα. Πάνε πακέτο αυτά. 


Δεύτερον. Τι ήταν το κυρίαρχο στην πρώτη αίθουσα την πρώτη μέρα; Ήταν Υπουργοί, Βουλευτές και τα λοιπά, ο Πρόεδρος, κύριος Κακλαμάνης. Το κυρίαρχο ήταν η οικονομική κρίση και αυτά που έρχονται και ακούσαμε προτάσεις, τέλος πάντων, δεν θέλω να μπω γιατί είναι η ώρα τέτοια. 


Μετά όμως, χωρίστηκαν οι αίθουσες, εγώ δεινοπάθησα για να έρθω εδώ, από τη μια μεριά σε μια μικρή αίθουσα το περιβάλλον, από την άλλη τα θεσμικά και στη μέση τα οικονομικά, οι manager, πως θα μανατζάρουμε και τι θα κάνουμε. 


Θεωρείτε ότι αυτή η γεωγραφική κατανομή είναι τυχαία; Όχι βέβαια, δεν είναι τυχαία. 


Λέω ότι είμαι τελευταίος ομιλητής και για αυτό, αυτό το σημείο είναι ιδιαίτερα σημαντικό και θέλω να πω ότι η αντίληψη περί επιχείρησης, Δήμου επιχείρησης, Δήμος Α.Ε., επιχειρηματικά προγράμματα, ακόμα και κοινωφελής επιχείρηση και κοινωνική πολιτική είναι αντίφαση εν τοις όροις. Εγώ δεν καταλαβαίνω κάτι που είναι επιχειρηματικό και είναι και κοινωνικό. Ή το ένα θα είναι ή το άλλο θα είναι. 


Όμως δυστυχώς, στην εποχή όπου έχουν ανακατευτεί οι έννοιες και όλα έχουν σαλαμοποιηθεί, μπορούν να αποδεχτούν τα πάντα. 


Χρωστώ μια απάντηση στο συνάδελφο, πιο πριν, πολύ σύντομη, για το θέμα των ναρκωτικών και γιατί διαφώνησα. Εγώ προσωπικά συνεργάζομαι με το 18 Άνω και από εκεί οι αντιλήψεις που πηγάζουν ότι είμαι υπέρ των στεγνών προγραμμάτων και τα λοιπά. Δεν θεωρώ ότι η τοξικομανία είναι απλά μία συνήθεια σε ένα φάρμακο. Σύμφωνα με τον ορισμό της Κατερίνας της Μάτσα, είναι η συνάντηση μιας συγκεκριμένης ουσίας, με ένα συγκεκριμένο άνθρωπο, σε μια συγκεκριμένη χρονική στιγμή και αν αυτή η χρονική στιγμή είναι η καπιταλιστική κρίση που ζούμε τώρα, θα γεμίσουμε τοξικομανείς και εγκληματικότητα λόγω κοινωνικού φαινομένου. 


Βέβαια, τα κοινωνικά φαινόμενα δεν αντιμετωπίζονται με το απλά να δίνουμε ένα καλύτερο φάρμακο, που εν τοιαύτη περιπτώσει μπορεί να το κάνει πιο light, αλλά δεν ξεκαθαρίζει την ανθρώπινη φύση ότι γεννηθήκαμε ελεύθεροι και μεγαλώνουμε σε αυτό το σύστημα σαν σκλάβοι. 


Εδώ το ζήτημα είναι συγκεκριμένο. Στο προηγούμενο Συνέδριο της ΚΕΔΚΕ, στην Ηλεία, όταν μπήκαν τα ζητήματα της κοινωνικής πολιτικής, απέξω ήταν η Χριστίνα η Κόκκοτα, όπως είναι και σήμερα προς τιμήν της, με ένα πανό και απαιτούσε ορισμένα πράγματα. Χθες τα πανό μπήκαν στην αίθουσα. Εύχομαι στο επόμενο Συνέδριο τα πανό να είναι εδώ πάνω και να είμαστε σε μια άλλη κατάσταση και μια άλλη σχέση με αυτήν την ΚΕΔΚΕ. 


Ευχαριστώ. 

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Αγαπητοί συνάδελφοι, συνεργάτες, καταρχήν θέλω να σας ευχαριστήσω όλους που πήρατε μέρος σε αυτήν την θεματική ενότητα. Να ευχαριστήσω ιδιαίτερα τους είκοσι και πλέον ομιλητές οι οποίοι συνέβαλλαν με τον τρόπο τους ο καθένας ξεχωριστά, ακόμα και αν υπήρχε όξυνση σε κάποιες από τις τοποθετήσεις, είναι θετική η συμβολή όλων. 


Μετά από τόσα χρόνια νομίζω ότι η Τοπική Αυτοδιοίκηση έχει κατακτήσει ένα επίπεδο διαλόγου, επικοινωνίας και δημοκρατίας και ειδικά στα θέματα της κοινωνικής πολιτικής, της πρόνοιας και της απασχόλησης και της αλληλεγγύης, γιατί η θεματική μας ενότητα περιλαμβάνει και αυτά και βέβαια τις πολιτικές της ισότητας. 


Είναι πλέον δεδομένο στη συνείδηση του ελληνικού λαού και κατά τη γνώμη μας ευτυχώς, ότι το μεγαλύτερο μέρος των κοινωνικών πολιτικών πρέπει να ασκούνται από τον εγγύτερο στον πολίτη δημοκρατικό θεσμό. Αυτά τουλάχιστον έχουν κατακτηθεί. 


Πριν από 15 χρόνια, όταν μιλούσαμε κάποιοι αιθεροβάμονες, όπως μας έλεγαν, για το ότι οι κοινωνικές πολιτικές και οι πολιτικές πρόληψης και οι πολιτικές πρόνοιας, πρέπει να μεταφερθούν στην Τοπική Αυτοδιοίκηση, δεχόμασταν μέχρι και πετροβολισμό. 


Είχα την τύχη και την τιμή να είμαι εισηγητής, όπως σας είπα, το 1995, το Νοέμβριο, πριν από 13 ακριβώς χρόνια, στο Συνέδριο της ΚΕΔΚΕ στη Ρόδο, τότε που διεκδικούσαμε τη μεταφορά των κοινωνικών πολιτικών. Μπορεί ο καθένας να αναλογιστεί αυτά τα 13 χρόνια πόσες πολιτικές μεταφέρθηκαν με τον έναν ή με τον άλλον τρόπο, γρηγορότερα ή καθυστερημένα, ολοκληρωμένα ή με ελλείψεις, αλλά πόσες πολιτικές πλέον εφαρμόζονται από την Τοπική Αυτοδιοίκηση και βέβαια μπορεί κανείς να κλείσει τα μάτια του για 30 δευτερόλεπτα και να αναλογιστεί τι θα γινόταν στη χώρα εάν από αύριο σταματούσε η Τοπική Αυτοδιοίκηση να παράσχει κοινωνικές πολιτικές, πολιτικές πρόνοιας. Από την απλή συνταγογραφία και τη φυσιοθεραπεία και την νοσηλευτική υποστήριξη στα χίλια τόσα ΚΑΠΗ της χώρας, μέχρι τις άλλες κοινωνικοπρονοιακές δομές. 


Νομίζω ότι δεν είναι θετικό για εμάς τους ίδιους να απαξιώνουμε και να ακυρώνουμε αυτήν την προσπάθεια της Τοπικής Αυτοδιοίκησης και να ακούγονται μέχρι και ανακρίβειες. 


Θέλω απλά να διευκρινίσω και να υπενθυμίσω ή και να ενημερώσω για όσους δεν έχουν υπόψη τους, ότι τα τροφεία μπήκαν ότι οι Παιδικοί Σταθμοί ήταν κρατικοί. Είναι λάθος να λέμε ότι από την στιγμή που πήγαν…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Έτσι ακριβώς είναι και μπορώ αύριο να σας στείλω στο e-mail σας ή στο φαξ σας…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Μη διαμαρτύρεστε. Εγώ σας άκουσα με πολύ μεγάλη υπομονή και πολύ μεγάλο σεβασμό. 


Η αλήθεια δεν είναι δική σας ή δική μας. Η αλήθεια είναι μία. Εγώ δεν είπα ποτέ στη ζωή μου ανακρίβειες για καμία σκοπιμότητα και για κανένα συμφέρον. Λοιπόν, υπάρχουν οι Υπουργικές Αποφάσεις και τα Διατάγματα που πιστοποιούν και βεβαιώνουν αυτά. 


Θέλω να τονίσω ότι οι δομές οι οποίες έχουν υπάρξει και λειτουργούν, με όλα τα προβλήματα και τις δυσκολίες, είναι κατάκτηση της Τοπικής Αυτοδιοίκησης. 


Στα συμπεράσματά μας έχουμε τις ομόφωνες αποφάσεις του Διοικητικού Συμβουλίου, που λέει ότι αυτές οι δομές πρέπει να έχουν δημόσιο χαρακτήρα, να παρέχονται ει δυνατόν στο σύνολό τους δωρεάν και βέβαια πρέπει να έχουν έναν μόνιμο χαρακτήρα. Όλες οι δομές, από το Βοήθεια στο Σπίτι μέχρι το ΚΔΑΠ, από το ΚΔΑΠ – ΜΕΑ μέχρι τις πολιτικές για τις μονογονεϊκές ή για τους μετανάστες ή για τους αλλοδαπούς. 


Αυτές οι πολιτικές λοιπόν, όσοι έκαναν τον κόπο και διέθεσαν λίγο χρόνο περισσότερο και μπήκαν στην ιστοσελίδα της ΚΕΔΚΕ στην Επιτροπή Κοινωνικής Πολιτικής, θα έχουν παρατηρήσει ότι τα περισσότερα από αυτά, ακόμα και με τον πιο οξύτερο τόνο όσα λέγονταν, αυτά όλα περιλαμβάνονται στις ομόφωνες αποφάσεις μας και είναι πλαίσιο διεκδίκησης. 


Για εκείνο το οποίο μπορεί να δεχτεί κριτική και η ΚΕΔΚΕ και όλοι μας, είναι ότι ίσως δεν ήμασταν όσο αγωνιστικοί έπρεπε και θα πρέπει να γίνουμε πιο διεκδικητικοί, πιο δυναμικοί και πιο αγωνιστικοί, για να υλοποιηθούν. Στο επίπεδο των θέσεων είναι κακό για την Αυτοδιοίκηση και κακό για όλους μας, να χαράζουμε διαχωριστικές γραμμές, εμφανίζοντας επιχειρήματα τα οποία δεν υπάρχουν. Εφόσον στην ουσία και στο τελικό αποτέλεσμα ως πρόταση συμφωνούμε, συμφωνούμε στα προγράμματα για το Βοήθεια στο Σπίτι ότι πρέπει να είναι μόνιμα, για την κοινωνική μέριμνα, για τα ΚΗΦΗ, για την Προσχολική Αγωγή, για τα ΚΔΑΠ, για τα ΚΔΑΠ ΜΕΑ, για τα Κέντρα Πρόληψης. Έχουμε ομόφωνες αποφάσεις. Ακόμα και αυτών που κάποιοι σε κάποιες αποχρώσεις των αποφάσεων βάζουν τον αστερίσκο ή βάζουν την επιφύλαξη. Για τη λειτουργία, τον καινούργιο Κανονισμό, για τους Παιδικούς Σταθμούς, τον καινούργιο Κανονισμό για την ολοκληρωτική λειτουργία του ΚΑΠΗ, που πρέπει να περιλαμβάνει μέσα στο ΚΑΠΗ το Βοήθεια στο Σπίτι και την Κοινωνική Μέριμνα και όχι από τις Δημοτικές Επιχειρήσεις, την άλλη δομή και λειτουργία των Βρεφικών και των Παιδικών Σταθμών. 

Σε αυτά όλα έχουμε κάνει σοβαρές επεξεργασίες και οι επεξεργασίες μας και οι προτάσεις μας και οι θέσεις μας έχουν φτάσει μέχρι του σημείου που ανέφερε πιο μπροστά ο Πρόεδρος στην ολομέλεια, ότι ολοκληρώνουμε αναλογιστική μελέτη για να αντιληφθεί πλέον το κράτος, η Πολιτεία και η κυβέρνηση, ότι με αυτές τις πολιτικές που έχει κάνει η Αυτοδιοίκηση στον κοινωνικοπρονοιακό τομέα, έχει δώσει το φιλί της ζωής στα ασφαλιστικά ταμεία. Μπορεί κανείς να αναλογιστεί κανείς, αν δεν υπήρχαν αυτές οι κοινωνικές πολιτικές από την Αυτοδιοίκηση και υποχρεωτικά ασκούνταν από τα ασφαλιστικά ταμεία με ένα επιπλέον κόστος σε ετήσια βάση των 300 και πλέον εκατομμυρίων ευρώ, αν θα μπορούσε το ασφαλιστικό σύστημα της χώρας να αντέξει; Όχι βέβαια, δεν θα άντεχε.

Για αυτό κιόλας εμείς έχουμε ολοκληρωμένη πρόταση. Από την ίδρυση και τη λειτουργία, λέγαμε, μετά την ολοκληρωμένη διοικητική μεταρρύθμιση. Θα φανεί αν θα γίνει ή όχι. Από ότι φαίνεται, πηγαίνει για μετά. Την ίδρυση και την λειτουργία οργανωμένης Κοινωνικής Υπηρεσίας σε επίπεδο Διεύθυνσης στους μεσαίους και μεγάλους Δήμους ή σε επίπεδο Γραφείων και Τμημάτων στους μικρότερους Δήμους, κοινωνικών, προνοιακών υπηρεσιών και υπηρεσιών απασχόλησης, που δεν τιμήσατε με τις τοποθετήσεις σας αυτόν τον τομέα της απασχόλησης. 

Εμείς πιστεύουμε και έχουμε καταθέσει ολοκληρωμένη πρόταση ότι η Τοπική Αυτοδιοίκηση, όπως στις περισσότερες ευρωπαϊκές χώρες, πρέπει να είναι ο βασικός φορέας υποστηρικτικών πολιτικών για την εργασία και την απασχόληση και τη στήριξη των ανέργων. 

Υπάρχουν φωτεινά παραδείγματα στην Ευρωπαϊκή Ένωση και δη στη Βόρεια Ευρώπη, όπου χώρες οι οποίες μετέφεραν τις πολιτικές για τη στήριξη των ανέργων και τη δημιουργία νέων θέσεων εργασίας, μειώσανε στο 50% την ανεργία. 

Εξάλλου, μέσα από τον νέο Κώδικα Δήμων και Κοινοτήτων, υπάρχει πρόβλεψη και για την ίδρυση και λειτουργία Γραφείων Εργασίας, Γραφείων Απασχόλησης και για την ίδρυση και τη λειτουργία Γραφείων Ισότητας και στήριξης της ισότητας των δύο φύλων και για Γραφεία Κοινωνικής Πολιτικής. 

Για όλα αυτά λοιπόν, έχουμε ομοφωνήσει στο μεγαλύτερο μέρος των προτάσεων και των πολιτικών. Νομίζω ότι μπορούμε να ομοφωνήσουμε στον αγώνα και στη διεκδίκηση με τους συνεργάτες, τους εργαζόμενους και τα επιστημονικά στελέχη. Είμαστε περήφανοι γιατί με αυτά τα προγράμματα και με αυτές τις δομές προσελκύσαμε στην Αυτοδιοίκηση τα τελευταία 15 χρόνια υψηλού επιπέδου καταρτισμένα επιστημονικά στελέχη, με διδακτορικά, με μεταπτυχιακά, εξειδικευμένα στελέχη στον κοινωνικοπρονοιακό τομέα και αυτός είναι ένας πλούτος, είναι μια δύναμη, είναι ένα κεφάλαιο στα χέρια όχι μόνο της Τοπικής Αυτοδιοίκησης, αλλά της τοπικής κοινωνίας, για να μονιμοποιηθούν αυτές οι δομές, να αναπτύξουν περισσότερο τις δράσεις και τις δομές και να λειτουργήσουν καλύτερα και αποτελεσματικότερα. 

Αν ο μη γένοιτο, δεν μπορέσει να προχωρήσει αυτό το σύστημα, θα καταρρεύσει το πλαίσιο της κοινωνικής συνοχής στην ελληνική κοινωνία και τότε θα έχουμε ανεξέλεγκτα εκρηκτικά φαινόμενα τα οποία θα οδηγήσουν την χώρα μας δεκαετίες πίσω. 

Πεδίο δόξης λαμπρό λοιπόν, όλων μας, από όποιο μετερίζι και αν είναι ο καθένας μας, όποια απόχρωση και αν πιστεύει ο καθένας μας, να αγωνιστούμε όλοι μαζί με ενότητα, με δύναμη και αγωνιστικότητα, για να μπορέσουμε να κάνουμε κτήμα της Αυτοδιοίκησης και της κοινωνίας την κοινωνικοπρονοιακή πολιτική, την πολιτική της απασχόλησης και την πολιτική της ισότητας. 

Σας ευχαριστώ.

